History: Kudarikilu Naibu Kaleyfaanu ge enburey dhoru\nކުޑަރިކިލު ނައިބުކަލޭފާނުގެ އެނބުރޭ ދޮރު!\nކުޑަރިކިލުގެ ބާ މިސްކިތުގެ ފަންނުވެރިކަން ދައްކައި ދިނުމަށް އަވަސްގެ ނޫސްވެރިޔާ ނާޒިމް ހަސަން އުފައްދާފައިވާ ވީޑިއޯއެއް\nބައްދައި އޮޅުލާންވީ ހަމައެކަނި ކަޅުވަކަރު މިސްކިތާ ހެދި ހެއްޔެވެ؟ އެންމެން ވެގެން މާލޭގެ އާސާރުތަކުގައި ބައްދައިގަނެގެން އުޅޭ އިރު ރަށްރަށުގައި ހުރި އާސާރީ ތަންތަނާއި މިސްކިތްކަށް ބަލައިވެސް ނުލައި ދޫކޮށްލައިގެން ތިބެނީ އެ ކިޔާ ގޮތަށް "އާރްޓީ" ވީމާ ހެއްޔެވެ؟ "ބެޓާ އިން ބާ" ގެ ގޮތުގައި ޑެސްޓިނޭޝަން ޕްރޮމޯޓް ކުރާ ބ. އަތޮޅުގެ މި ކުޑަރިކިލުގައި ވެސް ވާނެ ހައެއްޗެއް ވާން، ވީރާނާވާން، މީހަކު ލޯބިން މަރު ވާކަހަލަ އިހުގެ ރީތި މިސްކިތެއް އެބުއްޓެވެ.\nބައެއް ފާރުތައް ވެއްޓި، ވިނަ ބޯވެފައިވާ ދިރިމެއް ނެތް ކުޑަ ކުޑަ މި މިސްކިތުން އިހުގެ ދިވެހިންގެ މަސައްކަތްތެރިކަމާއި ހުނަރާއި ފަންނުވެރިކަން ފުރިހަމައަށް އެބަ ފެނެ އެވެ. އެކަމަކު ފަނާވެ ވީރާނާވަމުން، ފަހަރަކު ފާރެއް ފަހަރަކު ބެރިއެއް ވެއްޓެމުން މި ދަނީ އެވެ. ބައްދައި އޮޅުލައިގަންނާނެ މީހަކު ނެތެވެ.\nމި މިސްކިތުގެ ތެރެއިން ފެނުނު އެންމެ މޮޅު އަދި ތަފާތު މަސައްކަތަކީ މިސްކިތުގެ ފާރުގައި ހަދާފައިވާ ސަމުގާއެއް ރަމްޒްކޮށްދޭ ދެ ކުޑަ ދޮރެވެ. އެއީ އާދައިގެ ދެ ކުޑަ ދޮރެއް ނޫނެވެ. އުވައިން ރާނާފައިވާ މި މިސްކިތުގެ މި ދެ ދޮރު ވެސް ހަދާފައި ވަނީ އުވައިންނެވެ. މި ދެ ދޮރުވެސް ފަރުމާކޮށްފައި ވަނީ ކުކުޅު ބިހުގެ ބައްޓަމަށެވެ. އެ ދޮރު ވެސް ހުންނަނީ އަނބުރާ ލެވޭ ގޮތަށެވެ. ފާރުގެ ތެރެއިން ކަނޑާ ނަގާފައިވާ އެ ދެ ދޮރު ވެސް އަތުން ވަރަށް ރީއްޗަށް ބުރެއްގެ ގޮތަށް އަނބުރާލެވެ އެވެ.\nފާރު ކަނޑާ ނަގާފައިވާ ދެ ދޮރު ފާރުގެ ތެރެެއަށް ފައްތާލައި ހަރުލައްވަން އިތުރު އާލާތެއް ބޭނުންކޮށްފައެއް ނެތެވެ. ހަމަ ހުނަރަކުން ފާރުން ކަނޑައި އުވައިން ހަދާފައިވާ ދޮރު އެތެރެއަށް ރީތިކޮށް ފިޓްކޮށް ފައްތާލާފައި އިނީ އެވެ. އެކަމަކު، އެއްވެސް އުނދަގުލަކާ ނުލާ ދޮރު އަނބުރާލެވެ އެވެ. އަޅައި ގަތުމެއް ނެތެވެ. އަޖައިބު ހަރާނެއް ނުވާނެ ހެއްޔެވެ؟\nކޮންމެ ޒަމާނަކަށް ބެލި އަސް މިއީ މަތީން މާކްސް ލިބޭނެ މަސައްކަތެކެވެ. މިހާރު ވެސް ނުފެންނަ ވަރުގެ މޮޅު އާކިޓެކްޗަރަލް ޑިޒައިނެކޭ ބުނެވިދާނެ އެވެ.\nކުޑަރިކިލު މިސްކިތުގައި ހުރި އެނބުރޭ ދޮރު: އެތަން ދަނީ ވީރާނާވަމުން - އަލީ އަފާފް | އަވަސް\nނައިބު ކަލޭފާނުގެ ހަނދާނެއް\nކުޑަރިކިލުގެ މި މިސްކިތާއި މި ދެ ދޮރަކީ މި ރަށް ދުށް ގަލާއި އުވައިގެ ވަޑާމަށް އެންމެ ކުޅަދާނަ ބޭފުޅާ މުހައްމަދު އަލި މަނިކު (ނައިބު ކަލޭފާނު) ގެ ފަންނުވެރި ކަމެވެ. އޭނާގެ ޑިޒައިނެކެވެ. މި މިސްކިތް އިމާރާތް ކުރެއްވީ ވެސް ނައިބުކަލޭފާނެވެ. އޭނާގެ ވާހަކަ މިރަށުގެ މީހުން ކިޔައި ދެނީ ވަރަށް މަތީ ދަރަޖައިގެ އިހްތިރާމަކާ އެކު އެވެ. މިރަށުގެ ނައިބު ކަލޭފާނު މި އަތޮޅުގެ އެހެން ރަށްރަށުގައި މަޝްހޫރުވެފައި އޮންނަނީ "ހުދު ކަތީބު" ގެ ނަމުގަ އެވެ.\nނައިބު ކަލޭފާނަކީ ކުޑަރިކިލު ކަތީބު ކަމާއި މި އަތޮޅުގެ ކެންދޫ އާއި ކަމަދޫގެ ނައިބުކަން -- ފަނޑިޔާރުކަން -- ވެސް ކުރެއްވި ބޭފުޅެކެވެ. ވަރަށް ބޮޑު އިލްމުވެރިއެކެވެ. އޭނާއަށް ކަލޭފާނުގެ ލަގަބު ދެއްވީ ހަސަން ފަރީދާއި މުހައްމަދު އަމީނެވެ.\nމުހައްމަދު ފަރީދުއާއެކު ނައިބު ކަލޭފާނު (ކ) - ފޮޓޯ: ލޫކަސް ޖަލީލް\nނައިބު ކަމުގައި އުޅުއްވި ނަމަވެސް މަސައްކަތްތެރިކަމުގެ ދާއިރާގައި އޭނާ ވަރަށް ހުނަރުވި އެވެ. ތެދުއުއި ވަޑާމާއި ލިޔެލާ ޖެހުމާއި ރޭނުން ފަދަ ހުރިހާ ކަމެއްގައި އުޅުއްވެވި އެވެ.\nކުޑަރިކިލު މި ބާ މިސްކިތާއި މާލޭގެ މެދު ޒިޔާރަތާއި މުލިއާގޭގައި ފަހުން ހެދި ބައެއް ތަންތަން ހެދުމުގަ އާއި އޭދަފުށީ ބަހިއްޔާ ސްކޫލާއި ކިހާދޫގެ ބާ މިސްކިތާއި ހދ. ކުމުންދޫ މިސްކިތަކީ މި ރަށުގެ ނައިބު ކަލޭފާނުގެ ބައިވެރިވެ ވަޑައިގެންނެވި އެވެ. މުންނާރު މަރާމާތު ކުރުމުގެ މަސައްކަތާއި ރައީސް ނާސިރު ދިރިއުޅުއްވެވި ވެލާނާގެ އިމާރާތުގެ މަސައްކަތުގައި ވެސް ނައިބު ކަލޭފާނު ބައިވެރިވެ ވަޑައިގެންނެވި އެވެ.\nނައިބު ކަލޭފާނު ދެ ކައިވެންޏެއް ކުރެއްވި އެވެ. އެ ދެ ކައިވެންޏަށް 12 ބޭފުޅުން ލިބިވަޑައިގަތެވެ. އޭގެ ތެރެއިން މިހާރު ދުނިޔޭގައި ތިއްބެވީ ހަ ބޭފުޅެކެވެ. ފަހުން އަރަބި ކިޔަވައި ދެއްވުމުގަ އާއި މާލޫދު ކިޔެވުން ފަދަ ކަންކަމުގައި އުޅުއްވި ނައިބު ކަލޭފާނު އަވަހާރަވީ 1970 ވަނަ އަހަރު އެވެ.\nއަޅާލާނެ މީހެއް ނެތި، ވީރާނާ ވަނީ\nނައިބު ކަލޭފާނުގެ މި ހަނދާން، މި ރަށުގެ ބާ މިސްކިތާ މާ ދުރު ނޫން ހިސާބެއްގައި ނައިބު ކަލޭފާނުގެ ބޭފުޅެއް ކަމަށްވާ ހަސަން މުހައްމަދު މަނިކު ދިރިއުޅުއްވަ އެވެ. ބައްޕާގެ ކޮންމެ މަސައްކަތެއް އޭނާ ބަލައި ގަންނަނީ ޝަރަފެއްގެ ގޮތުގަ އެވެ.\nއޭނާ ވިދާޅުވި ގޮތުން ބައްޕަ އަވަހާރަވިއިރު އޭނާއަށް 12 އަހަރެވެ. އެހެންވެ ހުރީ ފަނޑު ހަނދާންތަކެކެވެ. އެކަމަކު އޭނާގެ ހަނދާންތައް ބުނާ ގޮތުން މި ބާ މިސްކިތް ނައިބު ކަލޭފާނު ނިންމެވީ ހަތަރު އަހަރުގެ މަސައްކަތުންނެވެ.\nނައިބު ކަލޭފާނު ދަރި: މިސްކިތް ވީރާނާވާން ދޫކޮށްލާފައި ހުރުމުން އާއިލާއިން ދެރަވޭ - އަލީ އަފާފް | އަވަސް\nމި މިސްކިތުގައި ނަމާދު ކުރަމުން އަންނަނިކޮށް މި މިސްކިތް އުވާލާފައިވަނީ 1980 އިގެ އަހަރުތަކުގެ ތެރޭގަ އެވެ. އޭރު ވެސް އެއީ ބޭނުން ކުރާ ފެންވަރުގައި ހުރި މިސްކިތެކެވެ. މިސްކިތް އުވާލައި ނަމާދު ނުކުރަން އޭރުގެ ސަރުކާރުން ނިންމި ސަބަބެއް ނޭނގެ އެވެ. ހަސަން މުހައްމަދު މަނިކު ވިދާޅުވި ގޮތުގައި ސަރުކާރުގެ އެ ނިންމުމަކީ އޭނާ ވަރަށް ދެރަވި ނިންމުމެކެވެ. މިހާރުގެ ހެރިޓޭޖް މިނިސްޓަރު ޔުމްނާ މައުމޫނުގެ ބައްޕާފުޅު މައުމޫން އަބްދުލްގައްޔޫމްގެ ވެރިކަމުގައި އެ ނިންމުން އައި ގޮތާމެދު އަދިވެސް ސުވާލު އުފެދެ އެވެ.\nކުޑަރިކިލު ބާ މިސްކިތް: އެތަން ދަނީ ވީރާނާވަމުން - އަލީ އަފާފް | އަވަސް\nނައިބު ކަލޭފާނު އިމާރަތް ކުރެއްވި އެ މިސްކިތް އޭގެ ފަހުން އަދާ ހަމައަށް ވެސް ހުރީ ފަޅަށެވެ. އެ މިސްކިތާ އަޅާލާނެ ބަލަހައްޓާނެ މީހެއް ނެތެވެ. ނަމާދު ނުކުރާ ގޮތަށް އުވާލިއަސް ތާރީހަށްޓަކައި މި މިސްކިތް ރައްކާތެރިކުރުމަށް އެއްވެސް މަސައްކަތެއް ވެސް ކޮށްފައެއް ނުވެ އެވެ.\n"އަހަރެމެން ހަނދާންވާން ފެށީސުރެ ވެސް މިތަން އޮންނަނީ މިހެން، ފަޅަށް، މީ ބާ މިސްކިތޭ ކިޔަނީ، މި ތަނަށް މާ ބޮޑު ސަމާލު ކަމެއް ނުދޭ،" މި ރަށުގެ ޒުވާނަކު ބުންޏެވެ. "އަހަރެމެން ވެސް ބޭނުންވޭ މާލޭގެ މިފަދަ ތަންތަން ހިމާޔަތްކޮށް ރައްކާތެރިކޮށްފަ ހުންނަ ގޮތަށް މިތަން ވެސް ރައްކާތެރިކުރަން،"\nކުޑަރިކިލު ބ މިސްކިތް އިހު ހުރި ގޮތް - ފޮޓޯ: ލޫކަސް ޖަލީލު\nރާއްޖޭގައި އިހުގައި އިމާރާތް ކުރި ގިނަ އުވަ މިސްކިތްތައް މިހާރު ވެސް ވަނީ އެއްކޮށް ނެތިގޮސްފަ އެވެ. ފެންނަން ހުރީ ވަރަށް މަދު މިސްކިތްތަކެކެވެ. މިގޮތަށް ހުރި މަދު މިސްކިތްތަކަށް ވެސް އެއްވެސް އަޅާލުމެއް ނެތެވެ.\n"މިއީ އާދައިގެ މިސްކިތެއް ނޫން، މިސްކިތުގެ ތެރޭގައި މި ހުރި ދެ ދޮރު، އެފަދަ ދޮރެއް ރާއްޖޭގެ އެހެން އެއްވެސް ތަނަކުން ފެންނަން ނެތް، އެއީ ޖީލުތަކަށް ފޯރުކޮށްދޭން މަސައްކަތެއް، އިހުގެ ދިވެހިންގެ އެ ބުރަ، މޮޅު މަސައްކަތް ރައްކާތެރިކުރަން ޖެހޭ،" އެ ޒުވާނާ ބުނެލި އެވެ.\nކުޑަރިކިލު ރޯދަ މަހާ ރޯއްޖާ


އެމްޑީޕީން ވިލިފުށީގައި ބާޢްވާ ޖަލްސާ\n16 އޭޕްރިލް 2017 | އާދީއްތަ 02:24\nތާއީދުނެތް ވެރިއެއް ވެރިކަމުގައި ހުންނެވީ. އެވެރިކަން ދަމަހައްޓަން މިމައްސައްކަތް ކުރަނީ. މުއައްސަސާތައް އެބަފެނޭ މިކަމުގައި ހަރަކާތްތެރިވާތަން. ރައީސް ޔާމިންއަށް ތާއިދެއް ނެތް. ވައުދު ފުއްދަން ރައްޔިތުން އެބަ ގޮވާލާ. ރައީސް ޔާމިން ދަންނަ ކަމެއް ނޫން ލާމަރުކަޒީ ނިޒާމަކީ. މި އިންތިހާބު ކާމިޔާބުކުރާނަން. ރައީސް ޔާމިންއަކަށް ލިބޭނެ ކައުންސިލްއެއް ނެތް މިގައުމުގައި. ރައީސް ޔާމިން ހުންނެވީ ވަރަށް ބޮޑު އޮޅުމެއްގައި. ރައްޔިތުން ރައީސް ޔާމިންއަށް ބިރުގަންނާކަށް ނުޖެހޭ. ރައީސް ޔާމިންއަކީ ރައްޔިތުންގެ އިހްސާސްތައް ދަންނަ ބޭފުޅެއް ނޫން. އަވާމެންދުރުގައި ޖެހިވަޑައިގެން ނުހުންނެވުމަށް ރައީސް ޔާމިންއަށް ދަންނަވަން.\n16 އޭޕްރިލް 2017 | އާދީއްތަ 15:21\nރިޔާޒް ރަޝީދު އެދޭ ގޮތަށް އެއްވެސް ކަމެއް ނުކުރެވޭނެ. ރިޔާޒް ރަޝީދު ބަލިކުރާނަން މިފަހަރު. މިއިންތިހާބުގައި ރިޔާޒަށް ދޭނީ ބޮޅެއް. މިސަރުކާރުން ގެންދަނީ ކެންޑިޑޭޓުނާއި އެކި ވާހަކަދައްކަމުން. ރިޔާޒް ރަޝީދަށް ކުޑަ އިރުސުރެ މިރަށު މީހުން ކިޔަނީ ބަރުގޯނި.\n21 އޭޕްރިލް 2017 | ހުކުރު 17:37\nތިންބާރު ވަކިވެފައި އޮންނަ ތަން ބަލަން ބޭނުންވޭ. ރައްޔިތުންގެ މަޖިލިސް މެމްބަރުން މަސައްކަތް ކުރަންވީ ރައީސް ޔާމިން ބޭނުންވާ ގޮތަކަށް ނޫން. މެމްބަރުން މަސައްކަތް ކުރަން ޖެހޭނީ ރައްޔިތުން ބޭނުންވާ ގޮތަށް. އެގޮތަށް އެކަން ނުކުރެވޭ ނަމަ އިސްތިއުފާދީފަ ގެއަށް ވަޑައިގަންނަވަންވީ. މަޖިލިސް މެމްބަރުން ބޭނުންކޮށްގެން މާލިއްޔަތު ޤާނޫނަށް ބަދަލު ގެނައީ. އެގޮތުން މަޝްރޫއުތައް އަގުބޮޑުކޮށް ކުރިއަށްގެންދޭ. ފެނަކައަށް ޑޮލަރު ހޯދަން ޖެހެނީ ކީއްވެގެންތޯ؟ ކައުންސިލްތަކުގެ ބާރުތައް މިއޮތީ ނިގުޅައިގެންފަ. ހައުސިން މިނިސްޓަރ މުއިއްޒު ކުރާ ކޮންމެ ކަމެއް ދެތިން ފަހަރު ކުރަން އެބަޖެހޭ. މީޑިއާގައި މިސަރުކާރުން ގެންނަ ތަރައްޤީ ގެންނަނީ. ރާއްޖޭގެ އެއްވެސް ރަށަކަށް ތަރައްޤީއެއް ނުގެންދޭ. އެލްޖީއޭގެ ބާރުތައް މިއަދު މިވަނީ ރައީސް ޔާމިންއަށް ހަވާލުކޮށްފައި.\n15 އޭޕްރިލް 2017 | ހޮނިހިރު 22:48\nއެމްޔޫއޯގެ ޝެޑޯ ކެބިނެޓްގެ މެންބަރު އަބްދުﷲ އަމީން\nވެރިކަމަށް އައުމަށް މަސައްކަތް ކުރި އިރު، ގޮވާލަމުން ދިޔައީ ރާއްޖޭގައި ޑިމޮކްރަސީގެ ހަމަތައް ގާއިމް ކުރަން ޖެހޭނެއޭ.\nއަޅުގަނޑަށް ގަބޫލެއް ނުކުރެވޭ ރައީސް އަބްދުﷲ ޔާމީންގެ ނަން 2018 ވަނަ އަހަރުގެ ރިޔާސީ އިންތިހާބުގައި އޮންނާނެ ކަމަކަށް.\nދިވެހިން މަސައްކަތް ފެށީ، މިނިވަންކަން ހޯދުމަށް ކުރި މަސައްކަތް.\n15 އޭޕްރިލް 2017 | ހޮނިހިރު 22:44\nއައްޑޫ ސިޓީ މީދޫ ދާއިރާގެ މެމްބަރު ރޮޒެއިނާ އާދަމް\nވިލިފުއްޓަކީ އެމްޑީޕީގެ ތަނެއް. އިސްތިއުނާފްގެ މަރުހަލާގައި ޖަބީންއަށް އިންސާފް ލިބުމަށް އެދެން. ޖޭއެސްސީއަކީ ދެއަތާއި ދެފައި ބުރިކޮށްފައި އޮތް ތަނެއް. ޤާސިމް އިބްރާހިމްގެ މައްސަލާގައި ހިއުމަން ރައިޓްސް ތިބީ ހައްޕު ކިޔައިގެން. ހިއުމަން ރައިޓްސްގެ ކޮމިޝަންގެ ނަން ތިއްތި ދައްކާ ކޮމިޝަންގެ ނަމަށް ބަދަލު ކުރަން އެބަޖެހޭ. މިލިއަނުން ވައްކަން ކުރީމަ މިތިބެނީ ވާނުވާ ނޭނގި. އެންޓި ކޮރަޕްޝަން ކޮމިޝަންގެ ނަންވެސް ބަދަލުކުރަން ޖެހޭ ކޮރަޕްޝަން ކޮމިޝަންއަށް. ނޭޝަނަލް އިންޓަރގްރިޓީ ކޮމިޝަންއަކީ ފުލުހުންގެ އެއްވެސް މައްސަލައެއް ބަލާ ތަނެއް ނޫން. އަބުރެއް ނެތް މީހުންގެވެސް އަބުރުގެ ދައުވާ ކުރަނީ. އީސީ އަކީ އިންތިހާބު ބާއްވަން އުޅޭ ތަނެއް ނޫން. އަނެއްކާވެސް އިންތިހާބު ލަސްކުރަން އުޅޭ ވާހަކަ އެބަ އަޑުއިވޭ. ވޯޓުން ދައްކާލާނަން ފިންގަރ ޕްރިންޓްގެ ހުރި ފެންވަރު. ސަރުކާރުން ބޭނުންހާ ގޮތަކަށް ކަންތައް ކުރަމުން މިދަނީ. މަޖިލީހުގައި މައިނޯރިޓީގެ އަޑުވެސް އަހަން ޖެހޭ. ރައްޔިތުންގެ ހައްގުގައި ކުރަން ޖެހުނު ކޮންމެ ކަމެއް ކުރާނަން. ކައުންސިލަރުން އިންތިހާބުކޮށްދެއްވާ. ނުވިކޭނެ، ރައްޔިތުންގެ ހައްގުގައި އަޑު އުފުލާނެ.\n15 އޭޕްރިލް 2017 | ހޮނިހިރު 22:30\nޔާމީނަށް ކެރިވަޑާއިގަންނަވާ ނަމަ އަމިއްލައަށް އިސްތިއުފާދެއްވާފަ އިންތިހާބަށް ނިކުންނަވާ: ޑރ ޑީޑީ\nމަނިކުފާނަށް ތިހުރީ ރިޝްވަތަކީ ކޮބައިކަން އޮޅިވަޑައިގެންފަ. ރިޝްވަތުގެ ތުހުމަތުތައް މާގިނައިން ކުރިމަތިކުރެވިފައިވާތީ. އެންމެ ފުރަތަމަ ޑީއާރުޕީގައި ހުރުމަށްފަހު، ޕީއޭ އުފައްދައިގެން އުޅުނީ. ކޮބާތޯ މަނިކުފާނުގެ މޯރަލް އޮތޯރިޓީ.\nމަނިކުފާނަށް ކެރިވަޑާއިގަންނަވާނަމަ އަމިއްލައަށް އިސްތިއުފާދެއްވާފަ ކުރިމަތިލައްވާ. އެއް ޕަސެންޓްވެސް ނުލިބޭނެ. އެމަނިކުފާނަކީ ފެއްސާ ރަތާ ހުދުގެ މާނަވެސް އެނގިވަޑައިނުގަންނަވާ ބޭފުޅެއް.\nބައިތުލްމާލު ނަހަމަގޮތުގައި ބޭނުން ކުރާ ވާހަކަދެއްކެވީމަ، އޭގައި ފެއްސާ ރަތާ ހުދުގެ މާނަ އެކުލެވިފައެއް ނުވޭ.\nމިސަރުކާރުން ކުރާ ވައްކަމާ ފަސާދައާއި ސިޔާސީ ލީޑަރުންނާއި ނުހައްގުން އަދަބު ދިނުމުގައި، ރައްޔިތުންނަށް ވެފައިވާ ވައުދުތަކަށް ހަރާންކޯރު ވީމަ، ދެން މަޖިލީހުގެ ތެރެއިން އެކަންކަން ރަގަޅު ކުރުމަށް ފުރުސަތު ދީފައެއްނުވޭ. ކިހިނެއްތޯ މިއަދު ސަރުކާރު ޒިންމާދާރު ކުރާނީ.\nތިން އަހަރާއި ބައި ވެގެންދިޔައިރު ރައްޔިތުންނަށް ވެފައިވާ ވައުދުތައް ފުއްދާފައެއް ނުވޭ.\nސަރުކާރު ޒިންމާދާރު ކުރުމަށް ކުރެވެން ހުރި މަސައްކަތް ކުރެވިފަ އެއް ނުވޭ.\n15 އޭޕްރިލް 2017 | ހޮނިހިރު 22:25\nއެމްޑީޕީގެ ކުރީގެ ރައީސް ޑރ އިބްރާހިމް ޑީޑީ\nއެންމެ ފުރަތަމަ ފާހަގަކޮށްލާނީ ރައީސް އަބްދުﷲ ޔާމީން ދައްކަވަމުންދާ ވާހަކަތަކަށް. ޕާޓީން ބަދަލު ކުރި މެންބަރުނަށް ނިސްބަތްކޮށް މި ވިދާޅުވަނީ، ކެރިވަޑާއިގަންނަވާ ނަމަ އިސްތިއުފާ ދެއްވާފައިވާ އަމިއްލައައް ކުރިމަތިލައްވާށޭ. އެބޭފުޅުންގެ މޯރަލް އޮތޯރިޓީ ގެއްލޭނެ ކަމަށް އެމަނިކުފާނު ވަނީ ވިދާޅުވެފަ. އެހެން ނަމަވެސް މިހާރު ޔާމީން ފެކްޝަނުގައި ތިބި ގިނަ މެންބަރުންނަކީ މަޖުބޫރީ ހާލަތެއް ކުރިމަތިވެފައިވާ ބޭފުޅުން. ރައީސް ޔާމީން ދުވަހަކުވެސް ތާކުންތާކުން ޖެހޭ ވާހަކައެއް ނުދައްކަވާ. އަޅުގަނޑުމެންނެއް ނުދައްނަވާނަން އިސްތިއުފާދެއްވާކަށް. އެހެން ނަމަވެސް އަޅުގަނޑުމެން ގޮވާލާނީ، ގުޅިފައިވާ ޕާޓީތަކާއި ގުޅުމަށް.\n15 އޭޕްރިލް 2017 | ހޮނިހިރު 22:21\nއީސާ މުހުތާރު: ވިލިފުށީގައި ރައީސް މައުމޫނުގެ ފިކުރުގެ އިސްއެއް މުގޫ\nއިޙްލާސްތެރިކަމެއް ހުރި މީހެއް ނަމަ މިއަދު މިސަރުކާރަކަށް ތާއީދެއް ނުކުރޭ.ކަރަންޓްގެ އަގު ބޮޑުވެއްޖެ. މަހަށް ދިޔަޔަސް ހަމަ އަގެއް ނުލިބޭ. މިސަރުކާރުން ބޭނުންވަނީ ރައްޔިތުން ސަލާން ޖަހަން. ވލިފުށީގައި ތިބި ޕީޕީއެމްއަށް ނިސްބަތްވާ މީހުން ތިބީ އެމްޑީޕީއާއި އެކު. މިއަދު ލަދު ގަނޭ ޕީޕީއެމްގެ ނަން ކިޔަން. ފޭރިގަތީ. އެހެންނަމަވެސް އެމްޑީޕީއޭ ކިޔަން ލަދުނުގަނޭ. ރިޔާޒް ރަޝީދުގެ ބައި ލޯލާރިވެސް ރައްޔިތުންނަކަށް ނުދޭނެ.\n15 އޭޕްރިލް 2017 | ހޮނިހިރު 22:00\nވިލިފުށީ ކައުންސިލް ކެންޑިޑޭޓް އިބްރާހިމް ޝާފިއު\nހިތްވަރެއް ބައްޔެއް ނުވާނެ. ހެޔޮ ވެރިކަމެއް ކުރެވޭނެ ގޮތްތަކަށް ހެދުމަށް މަސައްކަތް ކުރަމުންމިދަނީ. ބޮޑު މަންޒަރު ދައްކާލާނަމޭ ބުނާއިރު ކޮން ޕާޓީއެއްގައިތޯ ގިނަ މެމްބަރުން ތިބީ. ރޮޒެއިނާގެ ފަހަތުގައި ގިނަ މީހުން ތިބީ. ރައްޔިތުންނަށް ތަރައްޤީއަކީ ކޮބައިކަން ވާހަކަ ދައްކަން މިސަރުކާރަކަށް ނޭނގޭނެ. އެމްޑީޕީގެ ކުށެއް ނޫން ޕީޕީއެމްއަށް ތާއީދު ނެތުމަކީ. ކައުންސިލް އިންތިހާބުގައި ވާދަކުރާ ޖަބީންއަށް ވަނީ ހުކުމްކޮށްފައި. މުޅި ރާއްޖޭގެ އެންމެހާ މުވައްޒަފުން އަޅުވެތިކޮށްގެން މިސަރުކާރު އުޅެނީ. އޯގާތެރިވެރިކަމެއް ކުރާނަމޭ ބުނި ނަމަވެސް ކަރަންޓްގެ އަގު ބޮޑުކޮށްފި. ކުރިއަށް އޮތް އިންތިހާބުގައި މިރަށުން ރިޔާޒް ރަޝީދު ބަލިކުރާނަން.\n15 އޭޕްރިލް 2017 | ހޮނިހިރު 21:42\nސިޔާސީ ޕާޓީތަކުން ބާއްވާ ޖަލްސާތައް\nތ. ވިލިފުށީގައި އެމްޑީޕީން ކެމްޕޭން ޖަލްސާއެއް ބާއްވާއިރު، ގުޅިފައިވާ ސިޔާސީ ޕާޓީތަކުން މ. ކުނޫޒުގައި އަންނަނީ ޖަލްސާ ކުރިއަސްގެންދަމުންނެވެ.\n15 އޭޕްރިލް 2017 | ހޮނިހިރު 21:24


EIB Covid Relief Loan balaigathun BML in huttaalaifi - vNews.mv\nއީއައިބީ ކޮވިޑް ރިލީފް ލޯނު ބަލައިގަތުން ބީއެމްއެލްއިން ހުއްޓާލައިފި\nހަދީޖާ އާނަސްތު 24 March 2021, 13:03\nބީއެމްއެލްއިން ޔޫރަޕިއަން އިންވެސްޓްމަންޓް ބޭންކް، އީއައިބީގެ ކޮވިޑް ރިލީފް ލޯން ބަލައިގަތުން ހުއްޓާލައިފިއެވެ.\nމިދިޔަ ނޮވެމްބަރުމަހުގެތެރޭގައި ތައާރަފްކުރި އީއައިބީ ކޮވިޑް ރިލީފް ލޯންއަކީ ކޯވިޑް ރިލީފް ސަޕޯރޓްގެ ދަށުން ކުދި ވިޔަފާރި އާއި މެދުފަންތީގެ ވިޔަފާރިތަކަށް އަމާޒުކޮށް ބީއެމްއެލްއިން އިތުރު ފައިނޭންސިންއެއްގެ ގޮތުގައި ޔޫރަޕިއަން އިންވެސްޓްމަންޓް ބޭންކްގެ(އީއައިބީ) ފަންޑުގެ ދަށުން ދޫކުރެވޭ ފައިނޭންސްއެކެވެ.\nކުދި އަދި މެދުފަންތީގެ ވިޔަފާރިތަކަށް އަމާޒުކޮށް ބީއެމްއެލް އިން ތައާރަފްކުރި އީއައިބީ ކޮވިޑް ރިލީފް ލޯނަށް އެދޭ ފޯމު ބަލައިގަތުން ހުއްޓާލައިފައިވަނީ މިކަމަށް ކަނޑައަޅާފައިވާ އަދަދު ހަމަވުމާއެކު ކަމަށް އެ ބޭންކުން މައުލޫމާތުދެއެވެ.\nއީއައިބީ ކޮވިޑް ރިލީފް ލޯނުގެ ގޮތުގައި 15.42 މިލިއަން ރުފިޔާ އާ ހަމަޔަށް ވަނީ ލޯނުދޫކޮށްފައެވެ. އީއައިބީ ކޮވިޑް ރިލީފް ލޯނު ދޫކުރީ ހަ ޕަސެންޓުގެ އިންޓަރެސްޓް ރޭޓުގަ އެވެ. ހަ ޕަސެންޓުގެ އިންޓަރެސްޓް ރޭޓުގައި ދޫކުރި މި ލޯނު އަނބުރާ ދެއްކުމަށް ހަތަރު އަހަރާއި ހަތް އަހަރާ ދެމެދުގެ މުއްދަތެއް ލިބެއެވެ.\nކޮވިޑް19އާ ގުޅިގެން ރާއްޖޭގެ އިގްތިސާދަށް ކޮށްފައިވާ ނޭދެވޭ އަސަރާ ގުޅިގެން އީއައިބީ އިން ފިނޭންސް މިނިސްޓްރީއާއި ބީއެމްއެލްއާ އެކު އެގްރިމެންޓުގައި ސޮއިކުރީ މިދިޔަ ޖޫން މަހު އެވެ. އެއީ 20 މިލިއަން ޔޫރޯގެ ލޯން އެގްރީމަންޓެކެވެ. އެއީ ފަތުރުވެރިކަމާއި އެހެނިހެން ސިނާއަތްތަކުގައި ހިމެނޭ ކުދި އަދި މެދު ފަންތީގެ ވިޔަފާރިތަކަށް އެހީތެރިވުމަށާއި އިގްތިސާދު ކޮޅަށް ޖެހުމަށް ހަމަޖެހިގެންދިޔަ ފަންޑިން އެކެވެ.


vnews - Rajinikanth ge 2.0 ge teaser aammu nukuree Kerela ga fenboduvumun\nރަޖުނީކާންތުގެ 2.0 ގެ ޓީޒާ އާންމުނުކުރީ ކެރަލާގައި ފެންބޮޑުވުމުން\n27 އޯގަސްޓް 2018\n2.0 ފިލްމުގެ ޕޯސްޓަރެއް - ފޮޓޯ: ޑީއެންއޭ އިންޑިއާ\nރަޖުނީކާންތު އާއި އަކްޝޭ ކުމާރު އެކްޓްކޮށްފައިވާ ފިލްމް 2.0 ގެ ޓީޒާ އާންމުކުރާނީ 13 ސެޕްޓެމްބަރު 2018 ގައި ކަމަށް ފިލްމުގެ ޑައިރެކްޓަރ އެސް ޝަންކަރު ބުނެފިއެވެ.\nކުރިން ހަމަޖެހިފައިއޮތީ 2.0 ގެ ޓީޒާ އޮގަސްޓް 15 ގައި އާންމުކުރާ ގޮތަށެވެ. އެހެންނަމަވެސް ޝަންކަރު ބުނީ ޓީޒާ އާންމުކުރުން ފަސްކުރީ ކެރެލާގައި ފެންބޮޑުވުމުގެ ސަބަބުން ކެރެލާގެ ރައްޔިތުންނަށް އެހާ ނިކަމެތިކަމެއް ލިބިފައިވާ ދަނޑިވަޅެއްގައި ޓީޒާ އާންމު ނުކުރުމަށް ރަޖިނީކާންތު އެދުމުން ކަމަށެވެ.\n2.0 އަކީ މިއަހަރު ނިކުންނާނެ ކަމަށް ބެލެވޭ ހިންދީ ފިލްމުތަކުގެ ތެރެއިން ވަރަށް ގިނަބަޔަކު އިންތިޒާރު ކުރަމުން އަންނަ ފިލްމެކެވެ. 2.0 އަކީ 2010 ވަނަ އަހަރު ނެރުނު ރަޖުނީކާންތު އެކްޓްކޮށްދީފައިވާ ފިލްމު "އެންތިރަން އާކާ ރޮބޮޓް" ގެ ދެވަނަ ބައެވެ. މިބައިގައިން އަކްޝޭ ކުމާރު ފެނިގެންދާނީ ވިލަންއެއްގެ ރޯލުންނެވެ. ފިލްމުގެ ލީޑިން އަންހެން ރޯލު އަދާކުރާނީ އަމީ ޖެކްސަންއެވެ.\nއިންޑިއާގެ ސުޕަސްޓަރ ރަޖިނީކާންތްގެ 2.0 ނިކުންނާނެ ކަމަށް ކުރިން ބެލެވުނު ތާރީހުތައް ވަނީ އެކިފަހަރު މަތިން ފަސްކޮށްފައެވެ. ފިލްމު ރިލީޒް ކުރުން ލަސްވަމުން ދަނީ ފިލްމުގެ އެޑިޓިން އާއި ސްޕެޝަލް އިފެކްޓްސްގެ ބައެއް ބައިތައް ނިންމަން ހަވާލުކުރި ސުޓޫޑިއޯގެ މަސައްކަތް ލަސްވުމުގެ ސަބަބުންނެވެ.\nއަންނަމަހުގެ 13 ގައި ޓީޒާ އާންމު ކުރާ 2.0 އަކީ ހިންދީ އަދި ތަމަޅަ ފިލްމެކެވެ. މިފިލްމު ރިލީޒް ކުރާނީ 29 ނޮވެމްބަރު 2018 ގައެވެ. މިފިލްމަކީ ގާތްގަނޑަކަށް5ބިލިއަން އެމެރިކާ ޑޮލަރު ހޭދަކޮށްގެން ހަދާފައިވާ ފިލްމެކެވެ.


Varah Faseyha Kamakun Umra akaa Hajjegge Savaabu Libeyne Gotheh | Dhiislam\nމާޒިން ހުސައިން މެއި 4, 2020\nރަމަޟާންމަހަކީ އެމައްސަރެއްގައި ކީރިތި ޤުރުއާން ބާވައިލެއްވުނު މައްސަރެވެ. ރޯދަ ހިފުން ފަރުޟު ކުރެއްވުނު މައްސަރެވެ. ފާފަތައް ފޮހެވި، ދަރަޖަ މަތިވެރިވެ، ހެޔޮކަންތައްތައް އިތުރުވެ، ޝައިޠާނުން ކަސްތޮޅު އެޅުވި، ނަރަކައިގެ ދޮރުކޮޅުތައް ބަންދުކުރެވި، ސުވަރުގޭގެ ދޮރުކޮޅުތައް ހުޅުވިގެންދާ މައްސަރަކީ ރަމަޟާން މަހެވެ. ޢުމުރުގެ ޒުވާންކަމާއި، ހެޔޮޞިއްޙަތެއްގައިވީ ޙާލު މިފުރުޞަތުގެ ބޭނުން އެންމެ ހެޔޮގޮތުގައި ހިފަންވާނެއެވެ. އެހެންކަމުން ހެޔޮޢަމަލުތައް ގިނަކޮށް، ﷲ އަށް ފުރިހަމައަށް ކިޔަމަންތެރިކަން އަދާކޮށް، ފުރިހަމަ ތައުބާ އަކުން ތައުބާ ވާން ޖެހެއެވެ. ކާމިޔާބު ލިބިގެންވާ މީހުންގެ ތެރޭގައި ވުމަށް ޓަކައި ﷲ ގެ އަމުރުފުޅުތަކަށް ކިޔަމަންތެރިވެ، ނަހީތަކުން ދުރުހެލިވެ ރައްކާތެރިވާންވާނެއެވެ\nމިއަހަރުގެ ރަމަޟާންމަސް އަޅުގަނޑުމެންނާއި ބައްދަލުކުރީ މުޅި ދުނިޔޭގައިވެސް ބަލި މަޑުކަމުގެ ބޮޑު ވަބާއެއް ފެތުރެމުންދާ ދުވަސްވަރެއްގައެވެ. މިކަމުގެ ސަބަބުން އެހެން އަހަރުތަކާއި ޚިލާފަށް ރަމަޟާންމަހުގެ ވަގުތުތައްވެސް ހޭދަކުރަން މިވަނީ މަޖުބޫރުވެފައެވެ. ބަލިމަޑުކަން ފެތުރެމުން ދިޔުމުގެ ސަބަބުން މިސްކިތްތަކުގެ ނަމާދުގެ ޖަމާޢަތްތައް މިވަނީ ވަގުތީ ގޮތުން މެދުކަނޑާލެވިފައެވެ. އެހެން އަހަރުތަކާއި ޚިލާފަށް މިއަހަރު މިސްކިތުގައި ތަރާވީޚާއި ދަމު ނަމާދުގެ ޖަމާޢަތް ކުރިއަށް ނުގެންދެއެވެ. ވޭތުވެދިޔަ އަހަރުތަކަށް ބަލާއިރު އެންމެ ގިނަ އަދަދަކަށް މީހުން ޢުމްރާގެ އަޅުކަން އަދާކުރުމަށް ދާ މަހަކަށް ރަމަޟާންމަސް ވާނެއެވެ. އެހެން ނަމަވެސް މިއަހަރު އެފުރުޞަތުވަނީ އެއްކޮށް ބަންދުވެފައެވެ. އެހެން ނަމަވެސް މިކީ އެކަމާއި މާޔޫސްވާންވީ ވަގުތެއް ނޫނެވެ. މިހާލަތުގައިވެސް މިމައްސަރުގެ ބޭނުން އެންމެ ހެޔޮގޮތުގައި ހިފަންޖެހެއެވެ.\nއެހެންކަމުން މިލިޔުމުގައި މިބަލާލަނީ ޢުމްރާގެ އަޅުކަމަށް ސައުދީ އަރަބިޔާއަށް ނުދެވުނަސް ޢުމްރާއެއްގެ ޘަވާބު ހާޞިލްކުރެވިދާނެ ގޮތެއްގެ މައްޗަށެވެ.\nއެގޮތުން ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. مَنْ صَلَّى الْفَجْرَ فِيْ جَمَاعَةٍ ثُمَّ قَعَدَ يَذْكُرُ اللهَ حَتَّى تَطْلُعَ الشَّمْسَ ثُمَّ صَلَّى رَكْعَتَيْنِ كَانَ لَهُ كَأَجْرِ حَجَّةٍ وَعُمْرَةٍ تَامَّةٍ تَامَّةٍ تَامَّةٍ\nމާނައަކީ: “ޖަމާޢަތުގައި ފަތިސްނަމާދުކޮށް، އިރުއަރަންދެން މާތް ﷲ ޛިކްރު ކުރުން މަތީ ދެމިހުރެ، ދެރަކްޢަތް ނަމާދެއް ކޮށްފި މީހަކަށް ޙައްޖަކާއި ޢުމްރާ އެއް ކުރުމުގެ ޘަވާބު ލިބޭނެއެވެ. ފުރިހަމަކޮށްނެވެ. ފުރިހަމަ ކޮށްނެވެ، މިހެން ދެފަހަރަށް ޙަދީޘް ކުރެއްވިއެވެ”.\nކީރިތި ރަސޫލާ ޞައްލަﷲ ޢަލައިހި ވަސައްލަމަ މިޙަދީޘްފުޅަށް ޢަމަލުކުރުމުގެ ގޮތުން އަންނަނިވި ގޮތަށް ކަންތައްކޮށްލާށެވެ. ފަތިސްނަމާދުކޮށްގެން އިރުއަރަންދެން ޛިކުރު ކުރުން މަތީ ދެމިހުންނާށެވެ. އިރުއަރާތާ ގާތްގަޑަކަށް 15 ވަރަކަށް މިނިޓްފަހުން ޟުޙާ ގެ ވަގުތު ވަންނާނެއެވެ. އެހިސާބުން ޟުޙާ ނަމާދުގެ ދެރަކްޢަތް ކޮށްލުމުން އިންޝާﷲ ޙައްޖަކާއި ޢުމްރާ އެއް ކުރުމުގެ ދަރުމަ އާއި ޘަވާބު އެމީހަކަށް ލިބޭނެއެވެ.\nބައެއް ކިޔުންތެރިންނަށް އުފެދިދާނެ ސުވާލެކެވެ. މިސްކިތުގެ ޖަމާޢަތްތައް މެދުކަނޑާލާފައިމިވާ ހާލަތުގައި މިކަން ކުރާނީ ދެން ކިހިނަކުންތޯއެވެ. މިކަމާއި ގުޅޭ ގޮތުން ސުވާލު ދެންނެވުމުން ޑރ މުޙައްމަދު ޢިޔާޟް އަބްދުއްލަތީފް ވިދާޅުވީ މިސްކިތުގެ ޖަމާޢަތްތައް މެދުކަނޑާލެވި ގޭގައި ނަމާދުކުރަން ޖެހިފައިވިޔަސް މިޘަވާބު ހޯދުމަށް އޮތް ދޮރު ބަންދުވެގެން ނުދާ ކަމަށާއި ﷲ ގެ ރަހުމަތުން އަދިވެސް އެފުރުޞަތު އެބައޮތް ކަމަށެވެ.\nއެގޮތުން ޑރ ޢިޔާޟް ވިދާޅުވީ ގޭގައިވެސް ފަތިސް ނަމާދު ކުރެއްވުމަށް ފަހު ޛިކުރު ކުރުމުގައި ދެމިހުންނަވާށެވެ. އަދި އެގޮތުގައި ދެމިހުރެ ޟުހާ ވަގުތު ޖެހުމުން ޟުހާ ނަމާދު ކުރުމުން އިންޝާﷲ ޙައްޖަކާއި ޢުމްރާ އެއް ކުރުމުގެ ދަރުމަ އާއި ޘަވާބު އެމީހަކަށް ލިބިގެންދާނެ ކަމަށެވެ.\nމިލިޔުން ވިދާޅުވެލެއްވި ބޭފުޅުން އަދި އެއްކަމެއް ކޮށްދެއްވާށެވެ. ވީހާވެސް ގިނަ ފަރާތްތަކަށް މިލިޔުމުގައިވާ ވާހަކަ ހިއްސާކޮށްދެއްވާށެވެ. އެހެނީ މިފަދަ ހެޔޮ އަމަލުތައް އެހެން މީހަކަށް ދަސްކޮށްދިނުމަކީ ތިބާއަށް އެއަޅުކަމެއްކުރާ މިހާއަށް ލިބޭ ދަރުމަ ލިބޭނެ ކަމެކެވެ. އެހެނީ ހެޔޮކަމަކަށް މަގު ދައްކައިފިމީހާ އެކަންކުރި މީހަކާއި އެއްފަދަކަމުގައި ރަސޫލާ ޞައްލަﷲ އަލައިހި ވަސައްލަމް ޙަދީޘް ކުރައްވާފަވެއެވެ.\nއެހެން ކަމުން އަޅުގަނޑުމެން މިރަމަޟާންމަހުގައި ބޭނުންވަނީ ކިތައް ޢުމްރާއާއި ކިތައް ޙައްޖުގެ ޘަވާބުކަން ކަނޑައެޅުން މިއޮތީ އަޅުގަނޑުމެންގެ އަތްމަތީގައެވެ. ﷲ ސުބްހާނަހޫ ވަތަޢަލާ އަޅުގަނޑުމެންގެ ހެޔޮޢަމަލުތައް ޤަބޫލު ކުރައްވާށި. އާމީން\nޑރ. މޫސާ އަންވަރު ހަސަން 8 މިނިޓު ކުރިން


'Fasmeeru' ge iaa ufehdhun thakeh nerefi\nމިފްކޯއިން ފަސްމީރު ބްރޭންޑުގެ އާ އުފެއްދުމެއް ރާއްޖޭގެ ބާޒާރަށް ތައާރަފު ކޮށްފި އެވެ.\nސަރުކާރުގެ މަސް ކުންފުންޏަށް 26 އަހަރު ފުރުން ފާހަގަ ކުރަން ފަރުކޮޅުފުށީގައި ރޭ ބޭއްވި ހަފުލާގައި އެ ކުންފުނީގެ "ފަސްމީރު" ބްރޭންޑުގެ ދަށުން ތައާރަފު ކޮށްފައި ވަނީ ދަޅު މަހުގެ އާ ދެ ބާވަތަކާއި ޕައުޗް ނުވަތަ ޕެކެޓް މަހުގެ ދެ ސައިޒެކެވެ.\nފަސްމީރު ދަޅު މަހުގެ ސީރީޒަށް އަލަށް ތައާރަފު ކޮށްފައި ވަނީ ހިކި މިރުހާއެކު ހުންނަ ޗަންކް ކަނޑު މަސް ތެޔޮ އެޅި ދަޅު މަހާއި އަސޭ މިރުސް އަޅާފައި ހުންނަ ދަޅު މަހެވެ. މީގެ އިތުރުން ދެން ތައާރަފު ކޮށްފައި ވަނީ އެއް ކިލޯގެ ޕައުޗް މަސް ޕެކެޓާއި 500 ގްރާމުގެ ޕައުޗް ޕެކެޓެވެ.\nމި ފަހަރު ތައާރަފު ކުރި ދަޅު މަހަކީ ކުޅިކޮށް ކާ މީހުންނަށް ހާއްސަ އުފެއްދުމެކެވެ. އަދި ޕައުޗް ޕެކެޓަކީ ރެސްޓޯރެންޓް އަދި ކެފޭ ތަކާއި ގޭގޭގައި ވެސް ގިނަ ދުވަހު ބޭނުން ކޮށްލެވޭ ގޮތަށް މޮޅު ޕެކިންގައި ބަންދުކޮށްފައިވާ އުފެއްދުން ތަކެކެވެ.\nފެލިވަރު "ފަސްމީރު" ބްރޭންޑުގެ ދަޅު މަހަކީ ރާއްޖޭގައި އެންމެ މަގުބޫލު އެއް އުފެއްދުމެވެ. އަދި މި އުފެއްދުން އެ ކުންފުނިން ދަނީ ދުނިޔޭގެ ބޮޑެތި ސުޕަ މާކެޓުތަކުގައި ވެސް ވިއްކަމުންނެވެ.


Dhiriulhumuge Haalathu Goasvumun Rohingya Muslimun Muzaaharaa Koffi - Vaguthu\nދިރިއުޅުމުގެ ހާލަތު ގޯސްވުމުން ރޮހިންޔާ މުސްލިމުން މުޒާހަރާކޮށްފި\nބަންގްލަދޭޝް ސަރުކާރުން ރޮހިންޔާ މުސްލިމުން އާބާދުކޮށްފައިވާ ބަޝަން ޗާރުގައި ދިރިއުޅުމުގެ ހާލަތު ގޯސްކަމުން އެމީހުން މުޒާހަރާ ކޮށްފިއެވެ.\nމިދިޔަ އަހަރު ޑިސެމްބަރު މަހުން ފެށިގެން ބަންގްލަދޭޝް ސަރުކާރުން ވަނީ އެގެއުމަށް ހިޖުރަ ކޮށްފައިވާ 18،000 އަށް ވުރެ ގިނަ ރޮހިންޔާ މުސްލިމުން ބަޝަން ޗާރުގައި ވަޒަންވެރި ކުރުވަން ފަށާފައެވެ. އަދި 100،000 އިތުރު ރެފިއުޖީން އެރަށަށް ބަދަލުކުރަން ނިންމާފައެވެ. ލިބިފައިވާ މައުލޫމާތުތަކަށް ބަލާއިރު ރޮހިންޔާ މުސްލިމުން ވަޒަންވެރިކުރުވާފައިވާ ރަށަކީ ފެންބޮޑުވުމުގެ ހާދިސާތަކާއި، ވައިގެ ތޫފާންތައް ވަރަށް ގިނައިން ދިމާވާ ސަރަހައްދެކެވެ. އެތަނުގައި މިހާރު ވެސް 850،000 މީހުން ދިރިއުޅެމުން އަންނަ ކަމަށް ރިޕޯޓުތައް ބުނެއެވެ.\nބަންގްލަދޭޝްގެ ބައެއް ސަރަހައްދުތަކުގައި ރޮހިންޔާ މުސްލިމުން ދިރިއުޅެމުންދަނީ ތޮށްޖެހިގެން ދަތި ހާލުގައެވެ. އެމީހުން ބަންގްލަދޭޝްއަށް ހިޖުރަކުރަން މެދުވެރިވީ 2017 ވަނަ އަހަރު މިޔަންމާ ސަރުކާރުން ރޮހިންޔާ މުސްލިމުންނާ ދެކޮޅަށް ލާއިންސާނީ އަނިޔާތައް ދޭން ފެށުމުންނެވެ.\nފުލުހުން މައުލޫމާތު ދޭ ގޮތުގައި ރޮހިންޔާ މުސްލިމުން މުޒާހަރާ ކޮށްފައިވަނީ އދ.ގެ ރެެފިއުޖީންނާ ބެހޭ އިދާރާއިން އެ ރަށުގެ ހާލަތު ބަލަން ޒިޔާރާތް ކުރުމުންނެވެ. މުޒާހަރާގައި ހަތަރު ހާހަށް ވުރެ ގިނަ މީހުން ބައިވެރިވެފައިވާއިރު، އދގެ ޓީމު އެރަށަށް އައުމުން ހަމަނުޖެހުން އުފައްދަން މަސައްކަތް ކޮށްފައިވާކަމަށް ފުލުހުން މައުލޫމާތު ދެއެވެ. ރިޕޯޓުކޮށްފައިވާ ގޮތުން އެމީހުން ވަނީ އެރަށުގައި ދިރިއުޅެން ބޭނުންނުވާ ކަމަށް ބުނެ މުދާ ރައްކާކުރާ ގުދަނެއްގެ ބިއްލޫރިތައް ގާއުކައިގެން ތަޅައިފައެވެ.\nއިންސާނީ ހައްގުތައް ހޯދަން ވަކާލާތުުކުރާ ގުރޫޕުތަކުން ބުނަމުންދަނީ މުޒާހަރާ ރޫޅާލަން ފުލުހުން ބާރުގެ ބޭނުންކޮށް، އެތައް ބަޔަކަށް އަނިޔާލިބިފައިވާ ކަމަށެވެ. ނަމަވެސް، ފުލުހުން ވަނީ މި ތުހުމަތު ދޮގު ކޮށްފައެވެ.\nރޮހިންޔާ މުސްލިމުން ދިރިއުޅޭ ފަސް ކޭމްޕެއް ފުރަބަންދު ކުރަން އަމުުރުކޮށްފި\nރޮހިންޖާ ރެފިއުޖީ ކޭމްޕުން ފުރަތަމަ ފަހަރަށް ކޮވިޑް-19 ފެނިއްޖެ\nއަބަދުވެސް މިބައިގަޑު ކޮންމެސް ހަޑިއެއް ހާވާގެން ދޯމިއުޅެނީ


10 Aharu Kureegai Gellunu Kamah Bunaa Kujjaage Hashigandu Saharaa Gai - Vaguthu\n10 އަަހަރު ކުރީގައި ގެއްލުނު ކަމަށް ބުނާ ކުއްޖާގެ ހަށިގަނޑު ސަހަރާގައި\nއިންޑިއާގައި ފުލުހުން ދިޔައީ ގެއްލިގެން ރިޕޯޓްކުރި ކުއްޖަކު ހޯދުމުގެ މަސައްކަތް ކުރަމުންނެވެ. ސަރުކާރުން ގެއްލިގެން ހޯދަަމުންދާ ކުދިންގެ މައްސަަލަތައް އަލުން ހޯދާ ތަހުގީގު ކުރުމަށް ކުރަމުންދާ އެ މަސައްކަތުގެ ތެރެއިން މަދްޔާ ޕްރަދޭޝްގެ ސެހޮރެ ސިޓީގެ ފުލުހުން ވަނީ މީގެ 10 އަހަރުން ކުރީގެ މައްސަލައެއްގެ ތެރެއަށް ވަދެފައެވެ. އެއީ ހަގީގަތް ނުހޯދި ދުވަަސްވެފައިވާ މައްސަލައެކެވެ.\nއެ ކުއްޖާއަކީ މީގެ 10 އަހަރު ކުރިން އަމިއްލައަށް މަރުވި ކުއްޖެކެެވެ. އަދި އެ ކުއްޖާ އެ ސިޓީގެ ސަހަރާއެއްގައި ވަޅުލާފައި ވަނީީ އާއިލާއިންނެވެ. ނަމަވެސް އެ ކުއްޖާގެ މައިންބަފައިން ފުލުހުންނަށް މައުލޫމާތުދެމުން ބުނެފައި ވަނީ އެ ކުއްޖާ ގެއްލިގެން ހޯދާ ކަމަށެވެ.\nއޭގެ 10 އަހަރު ފަހުން އަލުން އެ ކުއްޖާގެ ކޭސް ބަލަން ފުލުހުން ފެށިއިރު، ފުލުހުން ހޯދުންތަކެއް ހޯދިއެެވެ. އެ ކުއްޖާގެ ހަށިގަނޑު ސަހަރާގައި ވަޅުލާފައި ހުރިކަން ވަނީ ހާމަވެފައެވެ. އެކަން ހާމަވެފައި ވަނީ އާއިލާއާ ވާހަކަދެއްކުމުންނެވެ.\nފުލުހުން އެ ކުއްޖާގެ ހަށިގަޏޑު ހޯދުމަށް އެ ސަހަރާ ކޮނެފައި ވެއެވެ. އެކަން ކޮށްފައި އެތައް ބަައެއްގެ ބުރަ މަސައްކަތުންނެވެ. އަދި އެ ކުއްޖާގެ ހަށިގަނޑުގެ ބައިތައް ހޯދާފައި ވެއެވެ. އެ ކުއްޖާގެ ހަށިގަނޑުގެ ބައިތައް ވަނީ ބޯޕަލްއަށް ތަހުގީގަށް ފޮނުވާފައެވެ.\nއެ މައްސަލާގައި ހަތަރު މީހަކު ހައްޔަރުކޮށްފައި ވެއެވެ. އޭގެ ތެރެއިން އެ ކުއްޖާގެ ބައްޕަ ހިމެނެއެެވެ.\n2011 ވަނަ އަހަރު ތެރޭގައި މަންޚެންޑާ ވިލޭޖްގައި އިކްރާމް ނަަމަކަށް ކިޔާ މީހަކު އޭނާގެ 17 އަހަރުގެ ދަރިފުޅު ގެއްލުގެން އުޅުނުކަމަށް ބުންޏެވެ. އެއީ އެ ކުއްޖާގެ ބައްޕަ އެވެ.\nއަދި އަލަށް ފެށި އެ ކެމްޕޭންގެ ތެރެއިން އޭނާގެ މައިންބަފައިންނަށް ގުޅައި އެ ކުއްޖާގެ ވާހަަކަދައްކަން ފެށުމުން އެ ކުއްޖާގެ މައިންބަފައިން ވަނީ އެ މައްސަލަ ބެލުން ހުއްޓާލުމާއި ގުޅޭގޮތުން ވާހަަކަދައްފާއެވެ. އަދި އެމީހުންގެ ވާހަކަތައް ހުރިގޮތުން ފުލުހުންނަށް އެކަމުގައި ކޮންމެވެސް ވަރަކަށް ގޯހެއް އުޅޭހެން ހީވިއެވެ.\nއަދި ފުލުހުުން ވަނީ އެގެއަށް ގޮސް ރުޅިއައިސްގެން އެކަމާއި ގުޅޭގޮތުން ވާހަކަދައްކާފައެވެ. އަދި އެ ކުއްޖާގެ އާއިލާއިން ވަނީ ހަގީގަތް ފުލުހުންނަށް ކިޔާދީފައެވެ. އެ ކުއްޖާގެ އާއިލާއިން ވަނީ އެ ކުއްޖާ މަރުވީ އަމިއްލައަށް ޒަހަރު ބޮއެގެން ކަމަށާއި،އެ މީހާ މުޑްލާ ޚުރްދްގެ ސަހަރާއަށް އެ ކުއްޖާ ގެންގޮސް ވަޅުލާފައިވާ ކަމަށް ބުނެފައެވެ.


Local marukeytu gai anekkaa ves bidheyseen ge undhagoo | Mihaaru\nވިޔަފާރި / މާރުކޭޓް ސަރަހައްދު\nލޯކަލް މާރުކޭޓުގައި އަނެއްކާ ވެސް ބިދޭސީންގެ އުނދަގޫ\nދަތުރުވެރިންގެ މާރުކޭޓުގެ ގޮޅިއެއްގައި ބިދޭސީއަކު މަސައްކަތް ކުރަނީ: ގިނައީ ބިދޭސީން ހިންގާ ތަންތަން ކަމަށް މައުލޫމާތު ލިބޭ-- ފޮޓޯ: ފަޔާޒު މޫސާ/މިހާރު\n26 ނޮވެމްބަރ 2021 - 09:23\nދަތުރުވެރިންގެ މާރުކޭޓާއި ލޯކަލް މާރުކޭޓަށް ދިމާވެފައިވާ އެންމެ ބޮޑު މައްސަލައަކީ ބިދޭސީންގެ ނުފޫޒެވެ. މިހާރު ވެސް ގިނަ ގޮޅިތަކުގައި ވިޔަފާރި ކުރަނީ ބިދޭސީންނެވެ. މިއީ ސިޓީ ކައުންސިލުން ގޮޅިތައް ދޫކުރާ އެއްބަސްވުމާ ވެސް ހިލާފު ކަމެކެވެ. ނަމަވެސް މިކަމަށް މިއަދާ ހަމައަށް އެއްވެސް ހައްލެއް ނުލިބޭތީ އެތަނުގައި ވިޔަފާރި ކުރާ ދިވެހިން އަންނަނީ ކަންބޮޑުވުން ފާޅު ކުރަމުންނެވެ.\nމާރުކޭޓުގެ ގޮޅިތައް ހިންގާ ދިވެހިން މިކަމާ މެދު ކަންބޮޑުވަނީ އެ މީހުންގެ ވިޔަފާރިތަކަށް ބިދޭސީންގެ ސަބަބުން ނޭދެވޭ އަސަރު ކުރާތީ އެވެ. އެ މީހުން ބުނާ ގޮތުގައި މާރުކޭޓަށް ވިޔަފާރި ކުރަން ދާ ގިނަ މީހުންނަކީ ބިދޭސީންނަށްވާއިރު އެ މީހުން ވިޔަފާރި ކުރަނީ ހަމައެކަނި ބިދޭސީން ތިބޭ ގޮޅިތަކުންނެވެ. މީގެ ސަބަބުން ދިވެހިން ތިބޭ ގޮޅިތަކަށް ވަރަށް ބޮޑަށް ގެއްލުންވާ ކަމަށް ބުނެ އެވެ.\nމާރުކޭޓުގެ ގޮޅިއެއްގައި ބިދޭސީއަކު: ބިދޭސީން އެކަނި ތިބެގެން ހިންގާަ ގޮޅިތައް ވެސް އެބަހުރި-- ފޮޓޯ: ފަޔާޒު މޫސާ/މިހާރު\n"މިހާރު"އާ ވާހަކަދެއްކި މީހަކު ބުނީ މާރުކޭޓުގެ ގޮޅިތައް މިދިޔަ އަހަރު އަލުން ދޫކުރަން ފެށިއިރު ބިދޭސީންގެ މައްސަލަ ވަރަށް ބޮޑަށް ހައްލުވި ކަމަށެވެ. ނަމަވެސް މާރުކޭޓުގައި ހުންނަ ސިޓީ ކައުންސިލް އޮފީހުން ފަރުވާ ކުޑަކުރުމުން އަނެއްކާވެސް އެ މައްސަލަ ބޮޑުވީ ކަމަށް އޭނާ ބުންޏެވެ.\n"ރެސްޓޯރެންޓުތަކާއި ކުދި ފިހާރަތަކުން އެއްޗެހި ގަންނަން މިއަންނަނީ ބިދޭސީން. އެ މީހުން އައިސް ގަންނަނީ އެ މީހުންގެ ރައްޓެހިން އަތުން. އެ މީހުންނަށް ހާއްސަ ޑިސްކައުންޓު ވެސް ދޭކަމަށް ބުނޭ. މިހެން ހަދާތީ އަހަރުމެންގެ ވިޔަފާރި ވަރަށް ދަށް. ގަވާއިދާ އެއްގޮތަށް އަހަރުމެން ވިޔަފާރި މި ކުރަނީ. އެކަން ބަލައިގަނެ އަހަރުމެންނަށް މި ދަތިތަކުން ހައްލު ހޯދަން މަސައްކަތެއް ނުކުރޭ. ދެން އަހަރުމެން ވެސް ވީ ގަވާއިދާ ހިލާފަށް ބިދޭސީއަކު ލާން،" އޭނާ ބުންޏެވެ.\nބިދޭސީއަކު ގޮޅިއެއްގައި މަސައްކަތް ކުރަނީ: މިހާރު ބިދޭސީން ގޮޅިތައް ހިންގަނީ ގޮޅީގެ ބޭރުގައި ތިބެގެން-- ފޮޓޯ: ފަޔާޒު މޫސާ/ މިހާރު\nގަވާއިދާ ހިލާފުވާ ގޮޅިތައް ސިޓީ ކައުންސިލުން އަތުލަ އެވެ. އެ ގޮޅިތަކަކީ ވަގުތީ ގޮތުން ވިޔަފާރި ކުރުން މަނާ ތަނެއް ކަން އަންގައިދޭ ގޮތަށް ވަނީ ބަންދު ވެސް ކޮށްފަ އެވެ. ނަމަވެސް މިގޮތަށް ބަންދު ކޮށްފައި ހުރި ގިނަ ގޮޅިތަކުން އަދިވެސް ވިޔަފާރި ކުރެ އެވެ. މި ގޮޅިތަކުގައި ތިބެނީ ވެސް ބިދޭސީންނެވެ.\nމާރުކޭޓުގައި ހުންނަ ސިޓީ ކައުންސިލް އޮފީހުގެ މީހަކު ނަން ހާމަ ނުކުރުމަށް އެދި "މިހާރު"އަށް ބުނީ ދެ މާރުކޭޓުގައި ވެސް ވަރަށް ގިނަ މައްސަލަތައް އެބަހުރި ކަމަށެވެ. އަދި މައްސަލަ ހައްލު ނުކުރެވެނީ ސިޓީ ކައުންސިލްގެ ސަބަބުން ކަމަށާއި އެ އޮފީހަށް ފާހަގަވާ މައްސަލަތައް ސިޓީ ކައުންސިލަށް ހުށަހެޅުމުން ވެސް އެކަށީގެންވާ ފިޔަވަޅެއް ނާޅާ ކަމަށް އޭނާ ބުންޏެވެ.\n"މިތާ ވަރަށް ގިނަ މައްސަލަތައް އެބަހުރި. އަޅުގަނޑުމެން ބަލާފައި ގަވާއިދާ ހިލާފުވާނަމަ އެކަން އަންގަނީ ކައުންސިލަށް. ކަައުންސިލުން ނައަންގަންޏާ އަޅުގަނޑުމެންނަށް އެކަމުގެ ކުރެވޭނެ ކަމެއް ނޯންނާނެ،" ސިޓީ ކައުންސިލްގެ މުވައްޒަފަކު ބުންޏެވެ.\n"އެންމެ ފަހުން ވެސް އެންގީ ބިދޭސީންނަށް ނުތިބެވޭނީ ގޮޅީގެ އެެތެރޭގައި ކަމަށް. ބޭރުގައި ތިބެގެން އެހީވެވޭނެ ކަމަށް. އަޅުގަނޑުމެން ކޮންމެ ދުވަހަކު ގޮވަން ބިދޭސީން ނުބައިތިއްބަން. އެހެން ހަދާނަމަ ފިޔަވަޅު އަޅާނެ ކަމަށް. އެއީ އަޅުގަނޑުމެންނަށް އަދި ކުރެވެން އޮތް ކަމަކީ،"\nގަވާއިދާ ހިލާފުވެގެން ބަންދު ކޮށްފައި ހުރި ގޮޅިއެއްގައި ތަކެތި ވިއްކަން ބަހައްޓާފައި: މާރުކޭޓުގައި ވަރަށް ގިނަ މައްސަލަތައް އެބަހުރި ކަމަށް ސިޓީ ކައުންސިލްގެ މުވައްޒަފަކު ބުނި-- ފޮޓޯ: ފަޔާޒު މޫސާ/މިހާރު\nމާރުކޭޓުގެ ގޮޅިތައް ހިންގާ ދިވެހިން ވެސް ބުނަނީ ކައުންސިލަށް މާރުކޭޓު ނުބެލެހެއްޓޭ ކަމަށެވެ. އަދި އެގޮތަށް ދާނަމަ ދިވެހިން ހިންގާ ގޮޅިތައް ހުއްޓާލަން ޖެހިދާނެ ކަމަށް ވެސް ވަނީ ބުނެފަ އެވެ.\n"ކިހިނެއް މިކަން ހުއްޓުވާނީ. އިންސްޕެކްޝަނެއް ކުރަން އައުމުގެ ކުރިން އެކަން ސިޓީ ކައުންސިލްގެ އެތެރެއިން އޮންނަނީ އެނގިފައި. ނޭނގިތިއްބާ އައި ނަމަވެސް ސައެއް ދީ އެކަން ނިންމާލާނެ. މިކަން ވެސް ސިޔާސީ ބޭނުމަށް ކޮންމެ ފަހަރަކު އިންތިހާބަކާ ދިމާކޮށް ހައްލު ކުރާނަމޭ ކިޔަނީ. އިންތިހާބު ނިމުނީމަ އަޅާވެސް ނުލާނެ،" "މިހާރު"އާ ވާހަކަ ދެއްކި މީހަކު ބުންޏެވެ.\nމިކަމާ ގުޅޭގޮތުން މާލެ ސިޓީ ކައުންސިލްގެ މޭޔަރު ޑރ. މުހައްމަދު މުއިއްޒު ވިދާޅުވީ އެކަން އަދި ހައްލުވާނެ ކަމަށެވެ. އަދި ހައްލު ކުރަން މިހާރު ވެސް މަސައްކަތް ކުރައްވާ ކަމަށް އޭނާ ވިދާޅުވި އެވެ.\n"އަދި ހައްލު ވާނެ. މިހާރު ވެސް ވަރަށް މަސައްކަތް ކުރަން ހައްލު ކުރަން،" މުއިއްޒު ވިދާޅުވި އެވެ.\nމިކަން ހައްލު ކުރުމަށް އަޅަމުން އަންނަ ފިޔަވަޅުތަކާ ގުޅޭގޮތުން ސުވާލުކުރުމުން އޭނާ ޖަވާބެއް ނުދެއްވި އެވެ. ލޯކަލް މާރުކޭޓުގައި ބިދޭސީން ތިބޭ މައްސަލަ އަކީ ދުވަހަކު ވެސް ހައްލުވި މައްސަލައެއް ނޫނެވެ. ދޭތެރެއަކުން ފުލުހުން ގޮސް، ބިދޭސީން ފައްސާލާ އިރަށް، ދުވަސްކޮޅެއް ފަހުން އެތަނަށް ހަމަ އެ މީހުން ގޮސް ވިޔަފާރި ފަށަ އެވެ.\nބިދޭސީން ލޯކަލް މާރުކޭޓް މާރުކޭޓް ސަރަހައްދު ޑރ. މުހައްމަދު މުއިއްޒު، މާލޭގެ މޭޔަރު\n61 ކޮމެންޓް, 19 ރިއެކްޝަންސް\nގާވާއިދާއި ގާނޫނުހިގާ ކޮންގައުމެގައިބާ މިގޮތަށް ބޭރުމީހުންގެ ވަކިތަކުން ރަށުގެ ވަޒަންވެރިން ހަނާވެދާން ދުކޮށްފައިތިބީ. ވިޔަފާރީގައި ބަގުޑިބައްދައިފި. މާރުކޭޓުތެރޭ މަކަރު. މަސައްކަތުގައި މަކަރު. ބޯކޮށަން ސައިތައްޓެއްބޯލަންވަނަސް ކީއްކުރަން ނަމާދަށް މިސްކިތަށް ޖަމާއަތުގައިހުއްޓި ނިޔަތްދަމަހައްޓަން އުނދަގޫވޭ .ފާލުންނެއްޓި ބޮއްސުންލައިގެންގޮސް މިއޮތީ ސޯސަލްހަޒާރޑަކަށްވެފަ. މިކަންހައްލުކުރެވޭ ވަރުގެމީހަކު ނެތް. ރައްޔިތުން ހަތަރުއުދަރެސް ފެނުޖެހިފަ.\nބާރަށު ދެރަ ސޮރު\nލޯކަލް މާކެޓް ގޮޅިތަކުގައި ބަންގާޅީންނޫން އެހެން ގައުމެއްގެ ބިދޭސިޔަކުނޫޅޭ. އެންމެ ކަންބޮޑުވަނީ އެތާގޮޅިތަކުގެ ތެރޭތިބެގެން ސިނގިރޭޓްބޯތީ. އެހާ މަކަރުވެސް ހަދާ. ބިލެތްކޮޅެއް ގަންނަން ދަތުރުވެރިންގެ މާކެޓަށް ދިޔުމުން 20 ރުފިޔާގެ މަގުން އޭނަ އެހެން ބަންގާޅިޔަކަށް5ބައި ބިލެތް ވިއްކިތަން ބަލަންހުރެފަ ގޮސް ގަންނަން އެހީމަ ބުނީ ބަޔެއް 35 ރުފިޔާއަށޯ. އެކަމަކު އޭގެ5ބައި ނަގައިގެން 100 ރުފިޔާ ދިންތަން ދުށިން. ކޮށިގަނޑުގައި މިބައިތިއްބަނީ ބަންގާޅީން.\nކޮބާ އެއްކަލަ މުޒާހަރާ ކުރާ ކުދިންކޮޅު މިކަމާ މުޒާހަރާ ކުރަން އުޅެބަލަ، ނުކެރޭނެ އުތަ!\nމާރުކޭޓުގައި އޮފީހެއް ހުރޭ އެތަނުން ނުކުންނައިރު ކުރިމަޔީގޮޅީގައިވެސް ތިބީ ހުސް ބޮންދުން، ދެނޯ! އެހީތެރިވާންވެސް ގަވާއިދާއި ޚިލާފަށް އުޅޭބޮންދުން ބެނުންކުޜާނަމަ ގޮޅިއަތުލަންވީ\nދެމެހެއްޓެނެވި ގޮތެއްގަ ކަންކަން ނުކޮށެއް އެއްވެސް ކަމެއް ޙައްލެއް ނުވާނެ!\nތީ އަނގަފޮނި މުއިއްޒު ވާނެކަމެއް ހަރާމް. ބިދޭސީން މުޅި ހުޅުމާލެގެ ވެސް ވިޔަފާރި ކޮންޓުރޯލުކުރަނީ. ދިވެހިން ކަންނެތްކަމުނ ގިހާރައެއް ނަގާފަ މި ހަވާލުކުރަނީ ބަންގާޅީއަކާ އެމީހުން ރެއާދުވާލު ގޥާިދެއްނުބަލާ ވިޔަފާރިކިށް ނަގަނީ. ދިވެހިމީހާ އޮޑޮވެލަިގެން ފޯނާކުޅެން އޮއްވާ މުގެނެސްދެނީ -/10000 ރުފިޔާ. އޮކޭހަމަ ެބިދޭސީ މީހީ މަހަކު ލައްކަ އެއްނެގިޔަސް މީނަ އަށްވަރިހަމަ\nފިހާރަ ނަގަނީވެސް ބޮންދު، ދިވެހި މީހާގެ ނަމުގަ! އޯނަރަކީ ބޮންދު، ދިވެހިމީހާއަކީ ބޮންދުގެ އައްޑަނަ!\nދެން މުއިއްޒު ދާންވީ އިލޮށިފަތި ހިފައިގެން ކަންނެތް ދިވެހިން ފަހަތުން ދުވަންތަ؟ ތި ކަންނެތް ދިވެހީންގެ ސަބަބުން ބިދޭސީންނަށް ބާރު ލިބެނީ.\nލޯކަލް މާރުކޭޓް އެއީ މިހާރު ބޭނުން ތަނެއް ނޫން. އެތަން ތަޅާލާ އެތާ މައިޒާނެއް ހަދަންވީ.\nގޮޅިތައް ހިންގަންތިބި ދިވެހިންނަށްވުރެ ގޮޅިތައް މާ ގިނައީ!\nބިދޭސީންގެ އުދަނގޫ ނުޖެހޭ ތަނެއް މިކުޑަކުޑަ ދިވެހިރާއްޖޭގަ އެބައޮތްތައް ދެމަފިރިން އެކަނިވެލާއިރު ނޫންނަމަ ފާހާނާގަ އިންދަވެސް އައިސް ގޮވާ ބުނެފާނެ ދައްތާ ފެންމައްސަލަ ހުންނަނީތަ. މީ އަޑި ނޭގޭ އަނދިރި ކަމެއްގެ ތެރެއަށް ގައުމުވައްޓާލަން ދައުލަތުގެ ވަޒީފާގަ ތިބި ގައްދާރު ކައްނެތް ބަޔަކު އެގި ތިބެ ކުރި ކަމަކުން މިގައުމަށް ދިމާވެފައިވާ މުސީބާތެއް\nގަވަރުނަރު ބައުގަޑަކީ ބިދޭސީން\nބިދޭސީންގެ ބޭންކް އެކައުންޓްތައް މޮނިޓަރ ކުރާގޮތް ސެންޓްރަލް ބޭންކު މަޖްލީހަށް ޖަވާބުދާރީ ކުރުވަން އެބަޖެހޭ އެ އެކައުންޓް ތަކަށް ވަންނަނީ ހަމައެކަނި އެވެރިންގެ މުސާރަތޯ ސާފުކޮށްދިނުމުގެ ގޮތުން. ބިދޭސީންގެ އެކައުންޓްތަކަށް އޭޓީއެމް އަދި އޮންލައިން ޓްރާންސްފާރ ހުއްޓުވާ އިހުގެ ގޮތްތައް ބިދޭސީ އެކައުންޓްތަކަށް ދަމަހައްޓަން ޖެހޭ ފަންޑް ސޯސް ދެނެގަތުމަށް. ފައިސާ ދައުރުކުރާން ބިދޭސީންނަށް މިހާ ފަސޭހަ ދެވަނަ ގައުމެއް ނެތް. މިއީ ބިދޭސީ ރާއްޖެ.\nމެލޭޝިއާވެސް ލޯހުޅުވޭ އެބަ:


ކޭކު ކެއުމަށްފަހު އަދީބަށް "ދޯކާ" ދިން އެންމެން ފެއިލް | Jazeera\tކޭކު ކެއުމަށްފަހު އަދީބަށް "ދޯކާ" ދިން އެންމެން ފެއިލް - Jazeera\nކޭކު ކެއުމަށްފަހު އަދީބަށް "ދޯކާ" ދިން އެންމެން ފެއިލް\nއަލީ ޝިފާޒް April 11, 2019 591 views0\nހަނދާނަށް އަންނަނީ މީގެ ހަތަރު ވަރަކަށް އަހަރު ކުރިއެވެ. އެ އަހަރު ތަކުގެ މި ދުވަހުގެ މަތިންނެވެ. އާދެ 11 އޭޕްރީލްގެ ވާހަކައެވެ. އެ ދުވަސްކޮޅުގައި މި ރާއްޖޭގައި މި ދުވަސް ވަކި ބަޔަކު ވަކި މަގުސަދެއްގައި ފާހަގަކުރީ ވަކި މަންފާތަކަކާއި ވަކި އުފާތަކެއްގެ ބޭނުމުގައި ކަމަށްވެސް ވެދާނެއެވެ. އެ އަހަރު ތަކުގެ މި ދުވަހު ކޭކު ފަޅާ، ކޭކާއެކު ސެލްފީ ނަގާ މީސް މީޑިއާގައި ތަފާތު އެކިއެކި ޅެން ފަރިހި ތަކުން ތައުރީފު ކުރަމުން ދިޔަތަން ފެނުނެވެ. ކުރީގެ ނައިބު ރައީސް އަޙްމަދު އަދީބުގެ އުފަންދުވަސް ފާހަގަކުރުމުގައި ރައީސުލްޖުމްހޫރިއްޔާއިން ފެށިގެން ވަޒީރުންނާއި މަޖިލިސް މެންބަރުން ތެޅި ފޮޅުނު ގޮތުގެ ވާހަކައެވެ.\nއަދީބުގެ 37ވަނަ އުފަންދުވަހު ޖަލުގެ ކުޑަ ގޮޅީގައި އޮންނެވިނަމަވެސް މީގެ ތިން އަހަރު ކުރިން އެމަނިކުފާނުގެ 33 ވަނަ އުފަންދުވަސް ސިޔާސީ ބޭފުޅުންނާއި، އާންމުންވެސް ވަނީ ކުލަގަދަކޮށް ފާހަގަކޮށްފައެވެ. އުފަންދުވަހާއި ގުޅުވައިގެން ޚާއްސަ ލަވަތައް ވަނީ ހަދާފައެވެ. ލަވަތަކުގެ ތެރޭގައި ތައުރީފު އޮއްސަމުން ގޮސް ވަކި ހިސާބަކުން އަދީބުގެ ބޭނުމެއް ނެތްކަމަށް ނިންމާ އަދީބު ހުރަގެއް އެއްލާލިއެވެ. އަދި ވައްކަމާއި ކޮރަޕްޝަންގެ ބޮޑެތި ތުހުމަތުކޮށް އެކަންކަން ފަޓާސް ބަރިއެއްހެން ސާބިތު ކުރުމަށްފަހު އަދީބު ގެ އުމުރާއި އެއް އަދަދެއްގެ ޖަލުގެ ހުކުމެއް އިއްވިއެވެ.\nއަދީބުވަރުގެ މީހަކު ނެތިގެން އަދީބުއާއެކު ސެލްފީ ނަގާ، އަދީބަށް ބްރޯ ކިޔަމުން، އަދީބު އަތުން "އަނެކެތިކޮޅު" ހޯދަން އުޅުން އެންމެން އަދީބު ބޮލަށް ހުރިހާ ކަމެއް ޖެހުމަށްފަހު، ސަލާމަތްވެގެން ތިނބި ކަހަލައެވެ. އަދީބަށް ބޭސްފަރުވާ ކުރުމުގެ އެއްވެސް ފުރުސަތެއްވެސް މިބައި މީހުން ނުދީ، ޖަލުގައި ބޭއްވީ އެންމެން ގުޅިގެން ހިންގި ޖަރީމާ އަދީބާއި ހިސާބުން ނިންމާލުމުގެ ބެނުމުގައި ކަމަށްވެސް ވެދާނެއެވެ.\nޖަލުގައި އަދީބު އޮންނަތާ ހަތަރު އަހަރު ފަހުން، މިއަދު އޭނާގެ އުފަން ދުވަހު އޭނާއަށް ކެހި ދިން މީހުން ކޮބާތޯއެވެ. ފަހަރަކު މީހެއް ފަހަރަކު މީހެއް ފެއިލްވަމުން ފަލީހަތްވަމުން ގޮސް މިއަންގެން ހުސްވަނީއެވެ. އެކުގައި އެންމެ ގިނައިން ކޭކު ފަރިއްކުޅުއްވި ބޭފުޅަކަށް ރައީސް ޔާމިން ވާނެއެވެ. 2018ގެ ރިޔާސީ އިންތިޚާބުގައި ބޮޑު ތަނުން ނާކާމިޔާބުވެ، އެމަނިކުފާނުގެ ލީޑަރޝިޕްގެ ދަށުން މަޖިލީހަށް ނިކުމެ ދެ ޕާޓީވެސް ދިޔައީ ޗޮކުންނެވެ.\nއަދީބަށް އެންމެ ސަނާ ކީ އެއްބޭފުޅަކަށް ވާނީ ފޮނަދޫ ދާއިރާގެ މެންބަރު ޢަބްދުއްރަޙީމު ޢަބްދުﷲއެވެ. ޢަބްދުއްރަޙީމު އަދީބަށް ގުޅުއްވާ "އަނެކެތިކޮޅެއް" ހޯއްދަވަން އާދޭސް ދަންނަވާ ފޯނުކޯލް ރެކޯޑިންގއެއްވެސް މީސް މީޑިއާގައި މީގެކުރިން ވަނީ ލީކުވެފައެވެ. ގަދަ ބާރުގައި ވަރުގަދަކޮށް ލިބުނު ފޮނަދޫ ދާއިރާގެ މެންބަރުކަންވެސް މިއަދު ގެއްލިއެޖެއެވެ. ސިޔާސީ މައިދާނުގައި ބޮޑު ތަނުން ފެއިލް ވެއްޖެއެވެ.\nޕީޕީއެމްގެ ޕީޖީ ލީޑަރު އަޙްމަދު ނިހާން ހުސައިން މަނިކަކީވެސް އަދީބަށް ހެސްކިޔާފަ ތައުރީފު އޮއްސެވި ބޭފުޅެކެވެ. އަދީބަށް ނިސްބަތްކޮށް އޭރުގެ އިިދިކޮޅު ފަރާތްތަކަށް ނިސްބަތްކޮށް ދެއްކި ވާހަކަތައް ވާނީ ސައިބޯނި ބޮތްކަކަކަށް ކަމަށް ބުނެ އަދީބު ގޯނީގެ ފުލަށް ލައިގެން ގެންގުޅުއްވިއެވެ. އަދީބުގެ ބޭނުން ކެނޑުނު ދުވަހުން ފެށިގެން އަދީބުގެ ނަން ދުލަށް ގެނައުންވެސް ވީ ބޭކާރު ކަމަކަށެވެ. ނިހާނަށް މިއަދު މިވަނީ އުފަން ރަށުގެ ގޮޑިއަށް ވާދަކޮށް ނާކާމިޔާބުވެ ސިޔާސީ ކެރިއަރުގައި ކަފުން އަޅަން ޖެހިފައެވެ.\nޕީޕީއެމް އަދި ޕީއެންސީގެ ލީޑަރޝިޕުގައި ތިއްބެވި ގިނަ ބޭފުޅުންނަކީ އަދީބުގެ އޭރުގެ މިތުރުންނެވެ. ބުރޯއަށްޓަކާ ބުރޯގެ އުފަންދުވަހު ކޭކު ފަޅާ، ސެލްފީ ނަގާ އަންބާ ކީ ބޭފުޅުންނެވެ. 33ވަނަ އުފަންދުވަސް ފާހަގަކޮށްދެއްވާފައި، ގެންގޮސް ކުޑަގޮޅިއަށްލީ އަދީބުގެ ސިޔާސީ ކެރިއަރު ކަފުން ކުރާށެވެ. އޭގެ ހަތަރު އަހަރު ފަހުން މި ބޭފުޅުންގެ ސިޔާސީ ކެރިއަރުގައި ކަފުން އަޅައި ވަޅުލަން ތައްޔާރުވެއްޖެއެވެ. މިއަދު ކޭކު ކެއުމަށްފަހު އަދީބަށް "ދޯކާ" ދިން އެންމެން ފެއިލްވެއްޖެއެވެ.


ޗެނަލް 13 ގެ ސިއީއޯކަށް ޣައްސާން ހަމަޖައްސައިފި\n4 އަހަރު ކުރިން 566\nޙަސަން ޣައްސާން - ފޮޓޯ: ޢައްސާން ފޭސްްބުކް\nސަރުކާރުގެ ޚަބަރުތަކާއި ސަރުކާރުންހިންގަވާ ކަންކަމާގުޅޭ މަޢުލޫމާތުގެނެސްދޭ އަމިއްލަ ޓީވީ ޗެނަލް، ޗެނަލް 13 ގެ ޗީފް އެގްޒެކެޓިވް އޮފިސަރަކަށް މިލަދޫ ކައުންސިލްގެ ކުރީގެ ރައީސް ޙަސަން ޣައްސާން ހަމަޖެއްސިކަން މިލަދޫ ނޫހަށް ކަށަވަރުވެއްޖެއެވެ. ޗެނަލް 13 ގެ ސީއީއޯ އަކަށް ބުރާސްފަތިދުވަހު ޣައްސާން ހަމަޖައްސާފައިވާ އިރު އޭނާ ވަނީ އެޗެނަލްގައި3އަހަރު މަސައްކަތް ކުރައްވާފައެވެ.\nމި ތިން އަހަރުގެ ތެރޭގައި އޭނާވަނީ އެޗެނަލްގެ އެކި ދާއިރާގެ އެކި މަޤާމްތަކުގައި މަސައްކަތް ކުރައްވާފައެވެ. މިގޮތުން ސީނިއަރ ޑެސްކް އެޑިޓަރ ގެ މަޤާމާއި މާކެޓިން އަދި އެޑްމިން ގެ މަޤާމްތަކުގައި މަސައްކަތް ކުރައްވާފައިވެއެވެ.\nމިލަދޫ ނޫހުން އިތުރަށް މަޢުލޫމާތު ހޯދުމަށް ޣައްސާން އަށް ގުޅާލުމުން ވިދާޅުވީ އެމަޤާމަށް އައުމަށް މިހާތަނަށް އެހީތެރިވެދެއްވި ހުރިހާ ފަރާތްތަކަށް ޝުކުރު އަދާކުރަށްވާކަމަށާއި ޚާއްސަކޮށް ޗެނަލް 13 ގެ ބޯޑަށް ވަކީން ޚާއްސަ ޝުކުރެއްދަންނަވާކަމުގައެވެ. ޣައްސާން އަކީ ކުރިން ނ.މިލަދޫ ކައުންސިލަށް ޑީއާރުޕީގެ ޓިކެޓުގައި ހޮވިވަޑައިގަތް އަދި އެކައުންސިލްގެ ރައީސްކަންވެސް ކުރައްވާފައިވާ ބޭފުޅަކަށް ވުމާއި އެކު ސިޔާސީ ދާއިރާއިން ކުރިޔަށްދިއުން ހުއްޓާލީތޯ މިލަދޫ ނޫހުން ދެންނެވުމުން ޣައްސާންވިދާޅުވީ ކުރިޔަށްދިއުމަށް ގަސްތުކުރަނީ މީޑިއާގެ ދާއިރާއިން ކަމަށެވެ.\n“ރައްޔިތުން އަޅުގަނޑު އިންތިޚާބުކުރި މަޤާމެއް ކައުންސިލްގެ މަޤާމަކީ. އެވީ ސިޔާސީ ކަމުގައިވާނަމަ އެއީ ސިޔާސީ ދެއްތޯ. އަޅުގަނޑު މިވަގުތު ޝައުގުވެރިވަނީ މީޑިއާގެ ދާއިރާއިން ކުރިޔަށްދާން.” ޣައްސާން ވިދާޅުވިއެވެ.\nސީއީއޯގެ މަޤާމާއި ޙަވާލުވެ ހިންގަންފެށުމާއި އެކު ޗެނަލް 13 ގެ އިންސާނީ ވަޞީލަތް އިތުރަށް ތަރައްޤީކޮށް ތަނުގައި ޒަމާނީ ވަޞީލަތްތައް ޤާއިމްކުރުމަށް މަސައްކަތްކުރައްވާނެ ކަމަށްވެސް ޣައްސާން ވިދާޅުވިއެވެ.\nޣައްސާނަކީ ރައީސުލްޖުމްޙޫރިއްޔާގެ އަނބިކަނބަލުން މެޑަމް ފާތުމަތު އިބްރާހީމް ހިންގަވާ ޞަދަޤާތް ފައުންޑޭޝަންގައިވެސް މަސައްކަތްކުރައްވާ ބޭފުޅެކެވެ. ޕީޕީއެމްގެ އިވެންޓްތައް ހުށައަޅައިދިނުމުގެ މަސައްކަތްވެސް އޭނާކުރައްވައެވެ.\nމޯޑު4އަހަރު ކުރިން ago\nވަރަށް އުފާވެއްޖެ ?


Pakistan- Maldives Community Centre ge bingaa Mulee gai alhaifi - AO News\nޕާކިސްތާން ސަރުކާރުގެ އެހީގައި މ. މުލީގައި މ. އަތޮޅު ކައުންސިލްގެ ފަރާތުން ޢިމާރާތްކުރާ “ޤާޢިދޭ އަޢުޒަމް މުޙައްމަދު ޢަލީ ޖިނާހް މެމޯރިއަލް ޕާކިސްތާން- މޯލްޑިވްސް ކޮމިއުނިޓީ ސެންޓަރ” ގެ ބިންގާ 2022 ފެބުރުއަރީ 13 ވީ އާދީއްތަ ދުވަހު އަޅައިފިއެވެ.\nމި ކަމަށްޓަކައި މ. މުލީގައި ބޭއްވި ރަސްމިއްޔާތުގައި މި ސެންޓަރގެ ބިންގާ އަޅުއްވައިދެއްވީ ޕާކިސްތާނުން ސަރުކާރުން ރާއްޖެއަށް ކަނޑައަޅުއްވާފައިވާ ސަފީރު ހިޒްއެކްސެލެންސީ ވައިސް އެޑްމިރަލް (ރިޓަޔާޑް) އަތަރު މުޚްތާރާއި، އާއި މުލަކަތޮޅު ކައުންސިލުގެ ރައީސް މުޙައްމަދު ނިމާލެވެ. މި ރަސްމިއްޔާތުގައި ޕާކިސްތާން ސަފީރުގެ އަރިހުގައި އެމަނިކުފާނުގެ ނާއިބު ޒުލްޤަރްނައިން އަޙްމަދުވެސް ބައިވެރިވެވަޑައިގެންނެވިއެވެ. އަދި ޚާއްޞަ މެޙްމާނުންގެ ގޮތުގައި މި ރަސްމިއްޔާތުގައި ރައްޔިތުންގެ މަޖިލީހުގެ މުލަކު ދާއިރާގެ ޢިއްޒަތްތެރި މެންބަރު އިބްރާހީމް ނާޞީރާއި، ރައްޔިތުންގެ މަޖިލީހުގެ ދިއްގަރު ދާއިރާގެ ޢިއްޒަތްތެރި މެންބަރު އިކްރާމް ޙަސަންވެސް ބައިވެރިވެވަޑައިގެންނެވިއެވެ. ޕާކިސްތާން ސަރުކާރުން މި ކޮމިއުނީ ސެންޓަރ ޢިމާރާތްކުރެއްވުމަށް ވެދެއްވާ 2،621،400.00ރ (ދެ މިލިއަން ހަ ލައްކަ އެކާވީސް ހާސް ހަތަރު ސަތޭކަ ދިވެހި ރުފިޔާ) އެހީގެ ޗެކް ޕާކިސްތާނު ސަރުކާރުން ރާއްޖެއަށް ކަނޑައަޅުއްވާފައިވާ ސަފީރު ހިޒްއެކްސެލެންސީ ވައިސް އެޑްމިރަލް (ރިޓަޔާޑް) އަތަރު މުޚްތާރުވަނީ މުލަކަތޮޅު ކައުންސިލުގެ ރައީސް މުޙައްމަދު ނިމާލާ ހަވާލުކޮށްދެއްވާފައެވެ.\nބިންގާ އެޅުމުގެ ރަސްމިއްޔާތުގައި ސަފީރު އަތަރު މުޚްތާރު ދެއްކެވި ވާހަކަފުޅުގައި ވިދާޅުވީ ޤާޢިދޭ އަޢުޒަމް މުޙައްމަދު ޢަލީ ޖިނާހް މެމޯރިއަލް ޕާކިސްތާން- މޯލްޑިވްސް ކޮމިއުނިޓީ ސެންޓަރ” ގެ ބިންގާ އަޅުއްވައިދެއްވުނީތީ އުފާފުޅުކުރައްވާ ކަމަށާއި މި ކޮމިއުނިޓީ ސެންޓަރަކީ ޕާކިސްތާނުގެ ލޮބުވެތި ރައްޔިތުންގެ ފަރާތުން ދިވެހިރާއްޖޭގެ އަޚުންނާ އުޚުތުންނަށް ފޯރުކޮށްދެއްވި ހަދިޔާއެއްކަމަށެވެ. ވާހަކަފުޅު އިތުރަށް ކުރިޔަށް ގެންދަވަމުން ސަފީރުވިދާޅުވީ ޕާކިސްތާނާ ދިވެހިރާއްޖެއާ ދެ ޤައުމުގެ ދެމެދުގައިވާ ޒަމާންވީ ގުޅުމަކީ، ދެޤައުމުން ޚިއްޞާކުރާ އެއްގޮތްކަން ކަންކަން ކަމުގައިވާ އިސްލާމީ ވަޙްދަތާއި،އެއް ޤައުމުން އަނެއް ޤައުމަށް ކުރާ އިޙްތިރާމާއި އިތުބާރުގެމައްޗަށް ބިނާވެފައިވާ ގުޅުމެއްކަމަށެވެ. އަދި މި ބިންގާއެޅުނު ކޮމިއުނިޓީ ސެންޓަރަކީ ޕާކިސްތާނާ ދިވެހިރާއްޖެއާ ދެ ޤައުމުގެ ދެމެދުގައިވާ ޒަމާންވީ ގުޅުން ދޭހަކޮށްދޭނެ އިތުރު ބިނާއެއްކަމަށެވެ.\nސަފީރު ފާހަގަކުރެއްވި ގޮތުގައި ޕާކިސްތާނު ސަރުކާރުން ގެންދަވަނީ ތަޢުލީމާއި، ޞިއްޙަތާއި، ކުޅިވަރާއި، އިންސާނީ ވަޞީލަތް ކުރިއެރުވުމާއި، އިޖްތިމާޢީ ހަމަޖެހުމާއި މީހުން ބިނާކުރުމުގެ ދާއިރާއިން ރާއްޖެއަށް އެހީތެރިކަން ފޯރުކޮށްދެމުންނެވެ. އަދި ދިވެހި ރާއްޖޭގެ އަޚުންނާއި އުޚުތުންނަށް އެހީތެރިވުމުގައި ޕާކިސްތާނު ހައިކޮމިޝަނުން އަބަދުމެ ދެމިތިބޭނެ ކަމުގެ ޔަޤީންކަންވެސް އެމަކިކުފާނުދެއްވިއެވެ. އަދި މުލިން އެމަނިކުފާނާއި، އަރިހުގައި ވަޑައިގެންނެވި ބޭފުޅުންނަށް ދެންނެވި ހޫނު މަރުހަބާއާއި، އަދާކުރި މެހްމާންދާރީއަށްޓަކައި މ. އަތޮޅުގެ ރައްޔިތުންނަށް ޝުކުރުއަދާކުރެއްވިއެވެ.\nމ. އަތޮޅު ކައުންސިލްގެ ރައީސް މުޙައްމަދު ނިމާލުގެ ވާހަފުޅުގައި ޕާކިސްތާންގެ ރައްޔިތުން ވެދެއްވި ދީލަތި އެހީއަށްޓަކައި ޝުކުރުވެރިވާކަމަށް ވިދާޅުވެ މިފަދަ ކޮމިއުނިޓީ ސެންޓަރެއްގެ ބެނުންތެރިކަމުގެ މައްޗަށްވެސް އަލިއަޅުއްވާލެއްވިއެވެ. އެގޮތުން މި ކޮމިއުނިޓީ ސެންޓަރު ވެގެންދާނީ މުއްޔަށް ބޭސްފަރުވާޔަށް އަންނަފަރާތްކަށް ހިޔާވެހިކަންދޭނެ ޢިމާރާތެއްގެ އިތުރުން، އެކި އެކި ޓްރެއިނިންގތަކާއި، ހަފްލާތަކާއި، އަދި މީހުން ބިނާކުރުމާއި، ބައްދަލުވުންތައް ބާއްވާނެ ޢިމާރާތެއްކަމަށް ނިމާލް ވިދާޅުވިއެވެ.\nއޭނާ އިތުރަށް ވިދާޅުވީ “ޤާޢިދޭ އަޢުޒަމް މުޙައްމަދު ޢަލީ ޖިނާހް މެމޯރިއަލް ޕާކިސްތާން- މޯލްޑިވްސް ކޮމިއުނިޓީ ސެންޓަރ” ބިނާކުރުމުގެ މަސައްކަތް ޚާއްޞަ އިސްކަމެއްދީގެން ކަނޑައެޅިފައިވާ ދުވަހަށް ނިންމާ މި ސެންތަރުގެ ބޭނުން އަތޮޅުގެ ރައްޔިތުންނަށް އެންމެ އަވަހަށް ހިފޭނެގޮތަކަށް މަސައްކަތްކުރަށްވާނެކަމަށެވެ.\nޕާކިސްތާނުން ރާއްޖެއަށް ކަނޑައަޅުއްވާފައިވާ ސަފީރުގެ ނާއިބު ޒުލްޤަރުނައިން އަޙްމަދުގެ ވާހަކަފުޅުގައި ވިދާޅުވީ “ޤާޢިދޭ އަޢުޒަމް މުޙައްމަދު ޢަލީ ޖިނާހް މެމޯރިއަލް ޕާކިސްތާން- މޯލްޑިވްސް ކޮމިއުނިޓީ ސެންޓަރ” ގެ ބިންގާ އެޅިގެން ދިޔަކަމަށްޓަކައި މ. އަތޮޅުގެ ރައްޔިތުންނަށް މަހުރަބާ ވިދާޅުވާ ކަމަށާއި، މި ޢިމާރާތުގެ ފައިދާ މ. އަތޮޅުގެ ރައްޔިތުންނަށް ލިބިގެންދާނެކަމަށެވެ. އޭނާ އިތުރަށް ވިދާޅުވީ މި ކޮމިއުނިޓީ ސެންޓަރުގެ މަސައްކަތް މ. އަތޮޅުކައުންސިލުން ކަނޑައެޅިފައިވާ މުއްދަތަށް ނިންމާނެކަމުގެ ފުރިހަމަ ޔަޤީންކަން އެބައޮތްކަމަށެވެ. އަދި ރަސްމިއްޔާތުގެ އިންތިޒާމްތައް ފުރިހަމަކަންވެސް ފާހަގަކުރެއްވިއެވެ.\nރައްޔިތުންގެ މަޖިލީހުގެ މުލަކު ދާއިރާގެ ޢިއްޒަތްތެރި މެންބަރު އިބްރާހީމް ނާޞީރުގެ ވާހަފުޅުގައި މ. އަތޮޅު ރައްޔިތުންގެފަރާތުން ޕާކިސްތާނު ސަފީރާއި، އެ މަނިކުފާނުގެ ވަފުދަށް މަރުހަބާ ދެންނެވުމަށްފަހު ޕާކިސްތާނު ސަރުކާރުން މ. އަތޮޅުގެ ރައްޔިތުން ވެދެއްވި ދީލަތި އެހީއަށްޓަކައި ޕާކިސްތާނުގެ ސަފީރާއި، ޕާކިސްތާން ސަރުކާރާއި، އަދި ޕާކިސްތާންގެ ރައްޔިތުންނަށް ޝުކުރުވެރިވާކަމަށް ވިދާޅުވިއެވެ. އަދި މ. އަތޮޅުގެ ރައްޔިތުން ވަނީ މިފަދަ ކޮމިއުނިޓީ ސެންޓަރަކަށް އިންތިހާއަށް ބޭނުން ޖެހިފައިކަމަށް ވެސް ވިދާޅުވިއެވެ.\nރައްޔިތުންގެ މަޖިލީހުގެ ދިއްގަރު ދާއިރާގެ ޢިއްޒަތްތެރި މެންބަރު އިކްރާމް ޙަސަން ދެއްކެވި ވާހަކަފުޅުގައި ޕާކިސްތާނު ސަރުކާރުން ދެއްވިފަދި ދީލަތި އެހީއެއް އެހެން އެއްވެސް ފަރާތަކުން މިހާތަނަށް މ. އަތޮޅުގެ ރައްޔިތުންނަށް ލިބިފައިނުވާކަން ފާހަގަކުރެއްވިއެވެ. އަދި މިފަދަ އިޖްތިމާޢީ ކަންކަމުގައި ޕާކިސްތާނުން ދިވެހިރާއްޖެއަށް ވެދެއްވާ އެހީތެރިކަމަށްޓައި ޕާކިސްތާން ސަފީރާއި ޕާކިސްތާންގެ ސަރުކާރަށް ޝުކުރުއަދާކުރެއްވިއެވެ. އަދި މި ސެންޓަރުގެ ފައިދާ މ. އަތޮޅުގެ ރައްޔިތުންނަށް އެތައްގޮތަކުން ލިބިގެންދާނެކަމުގައި ފާހަގަކުރެއްވިއެވެ.


Prince William: Dharin libumun jazubaathuthah ithuruvefai\nޕްރިންސް ވިލިއަމް: ދަރިން ލިބުމުން ޖަޒުބާތުތައް އިތުރުވެފައި\nޕްރިންސް ވިލިއަމްސް އޭނާ ދަރިންނާއި އަނބިކަނބަލުން އެކީގައި\nބައްޕައަކަށްވުމަކީ ކޮންމެ މީހަކަށް ވެސް ލިބޭނެ ބޮޑު އުފަލެކެވެ. އެތަކެއް ޖަޒުބާތުތަކެއް ތިމާއަށް ކުރުވާނެ ކަމެކެވެ. ބުރަ ދިރިއުޅުމުން ވީއްލި، ގޭގައި މަޑުކޮށްލަން ބޭނުންވާ ވަގުތައް މިކަމުން އިތުރުވެ އެވެ. ދަރިންނާއެކު ވަގުތު ހޭދަކުރުން ވަނީ ބައްޕައަކަށް އެންމެ ހިންހަމަޖެހުން ލިބޭނެ ކަމަކަށެވެ.\nއިނގިރޭސިވިލާތުގެ ޝާހީ އާއިލާގެ ޕްރިންސް ވިލިއަމްސްއަށް ވެސް މި ހިންހަމަޖެހުން މިހާރު ވަނީ ލިބިފައެވެ. ދެ ދަރިންގެ ބައްޕަކަމުގައިވާ ޕްރިންސް ވިލިއަމްސް ވިދާޅުވާ ގޮތުގައި ބައްޕައަކަށް ވުމުން އޭނާ މާ ބޮޑަށް ޖަޒުބާތީ ވެވި، ދިރިއުޅުމަކީ ކިހާ އަގުހުރި އެއްޗެއްކަން އިހްސާސް ކުރެވެއެވެ.\nދުނިޔަވީ ކަންކަން އެނާގެ ދިރިއުޅުމަށް އަސަރުކުރަން ފެށީ ޕްރިންސް ޖޯޖް އާއި ޕްރިންސެސް ޗާލެޓް އުފަންވި ފަހުން ކަމަށް 33 އަހަރުގެ ޕްރިންސް ވިދާޅުވިއެވެ. މިހާރު "ކުދި ކުދި ކަންކަމަށް" ބޮޑު އަހަންމިއްޔަތު ކަމެއް ދެވޭ ކަމަށް، އެނާގެ ބައްޕަގެ "ޕްރިންސް ޓްރަސް ޗެރިޓީ" ގެ އައި ޓީވީ ޑޮކުމެންޓްރީ ގައި ވާހަކަ ދައްކަމުން އޭނާ ވިދާޅުވިއެވެ.\n"އަހަރެން އުންމީދު ކުރިން އަހަރެންގެ ދަރިން މި "ޓްރަސްޓް" އާ ހަވާލުވާނެކަމަށް" ޕްރިންސް ޗާލްސް ވިދާޅުވިއެވެ. "އަހަރެން ކުރިއަށްވުރެ ޖަޒުބާތީވެއްޖެ" އިވެންޓްގެ ޕްރެސެންޓުންނާ ވާހަކަ ދައްކަމުން ޕްރިންސް ވިލިއަމްސް ވިދާޅުވެފައިވެއެވެ.\n"އަހަރެން ކުރީގައި އެހާ ކަންކަމާ ވިސްނި، ދެރައެއް ނުވޭ. އެކަމަކު މިހާރު ބައްޕައަކަށްވި ފަހުން ކުދި ކުދި ކަންކަން މުހިންމުވެ، ދުނިޔޭގައި ހިނގަމުންދާ ކަންކަމުން މާބޮޑަށް މިހާ އަށް އަސަރު ކުރާހެން ހީވޭ."\n" ދިރިއުޅުމަކީ ކިހާ އަގުހުރި އެއްޗެއްކަން ދެނެގަނެވި، އެއާމެދު ހުރިހާ ނަޒައްރިއްޔާ ތަކުން ބެލެން ފެށީ، ދަރިން ހެދި ބޮޑުވުމުން އަންނަ ދުވަސްވަރު އެކުދިންނާ އެކީ ވަގުތު ހޭދަނުކުރެވެން ފެށުމުން" ޕްރިންސް ވިލިއަމްސް އިތުރަށް ވިދާޅުވިއެވެ.\nދޮންދަރީގެ ޕާސްޕޯޓްގައި ދަތުރު ކުރުމުން ޖަލަށް\nކޮލެޖެއްގައި ކިޔަވާހިތުން 25 ފަހަރު އިމްތިހާނު ހަދައިފި\nމީހެއްގެ ކިޑްނީގައި 206 ހިލަކޮޅު


SunOnline: Bridge aak eu mudhaluge agu heyovi, Vazeefaa ah dhaa Anhenun Ginavi\nބުރިޖާއެކު މުދަލުގެ އަގު ހެޔޮވި، ވަޒީފާއަށް ދާ އަންހެނުން ގިނަވި: ސާވޭ\nމުހައްމަދު އައުޒަމް 05 Sep 2019, 11:30\nސިނަމާލެ ބުރިޖު--- ސަން ފައިލް ފޮޓޯ\nސިނަމާލެ ބުރިޖާއެކު ތަކެތީގެ އަގު މާލެ އަދި ހުޅުމާލޭގައިވެސް އަގު ހެޔޮވެފައިވާ ކަަމަށް ދިރާސާއަކުން ދައްކައިފި އެވެ.\nސިނަމާލެ ބުރިޖަށް އެއް އަހަރު ފުރުމާ ގުޅިގެން މޯލްޑިވްސް ޗައިނާ ޓްރޭޑް އެންޑް ކަލްޗަރަލް އެސޯސިއޭޝަންއާ ގައުމީ ޔުނިވާސިޓީގެ ދަރިވަރުންގެ ޖަމިއްޔާ އެމްއެންޔޫއެސްޔޫ ގުޅިގެން ކުރި ސާވޭގައި ބުނީ މީގެ ކުރިން މާލެއާ ހުޅުމާލެއާ ދެމެދު މުދާ އުފުލާ ހެދުމަށް ތިން ހަަތަރު މަރުހަލާ ކަޑައްތުކުރަން ޖެހޭ ކަމަށެވެ.\nއެގޮތުން ވައިގެ މަގުން ގެންނަ މުދަލާއި އެއްގަމު މަގުން ގެންނަ މުދާ ކްލިއާ ކޮށް ގެންދިއުމުގައިވެސް ތިން ހަތަރު ޕާޓީއެއް ލައްވައި މަސައްކަތް ކުރަން ޖެހޭ ކަމަށާއި އަދި އެކަމަށް ގިނަ ވަގުތުތަކެއް ހޭދަވާ ކަމަށެވެ.\nއޭގެ އިތުރުން މޫސުން ގޯސްވުމާއި ޓްރެފިކް މައްސަލަތަކާ ހެދިވެސް ކުރިން ވަރަށް ގިނައިން މުދާ އުފުލުމުގައި ބޮޑެތި ތަކުލީފެއް އުފުލަން ޖެހޭ ކަމަށް އެ ސާވޭގައި ބުންޏެވެ.\nއެ ސާވޭގައި ވަނީ ބުރިޖާއެކު ވަޒީފާތަކަށް ދާން ކުރަން ޖެހޭ ދިގު ދަތުރުވެސް ކުރުވެފައިވާކަން ފާހަގަކޮށްފަ އެވެ. އެގޮތުން ކުރިން ވަޒީފާތަކަށް ދިއުމަށް 30 މިނެޓަށް ވުރެ އަވަހަށް ދެވެނީ އެންމެ 28 ޕަސެންޓް މީހުންނަށް ކަމަށާއި ނަމަވެސް މިހާރު 84 ޕަސެންޓް މީހުންނަށް ކުޑަ ވަގުތުކޮޅެއްގައި ތެރޭގައި ވަޒީފާއަށް ދެވޭ ކަން ވަނީ ފާހަގަކޮށްފަ އެވެ.\nއެ ސާވޭގައި އިތުރަށް ބުނީ ބުރިޖު އެޅުމުގެ ކުރިން ވަޒީފާތަކަށް ދާން 54 ޕަސެންޓް މީހުން ގަޑިއެއްހާއިރު ހޭދަވާކަމަށެވެ. ނަމަވެސް މިހާރު އެހާ ގިނަ ވަގުތު ހޭދަ ކުރަން ޖެހެނީ، އެންމެ 15 ޕަސެންޓް މީހުންނަށް ކަމަށްވެސް އެ ސާވޭގައި ބުންޏެވެ.\nއެ ސާވޭގައި އިތުރަށް ބުނީ ބުރިޖާއެކު އަންހެނުންނަށް ވަޒީފާތަކަށް ދިއުމަށްވެސް މަގުފަހިވެފައިވާ ކަމަށެވެ. އެގޮތުން ގޭތެރޭގެ މަސައްކަތްތަކާއި ދަރިން ސްކޫލުތަކަށް ގެންގޮސް ވަޒީފާތަކަށް ދިއުމަށް އަންހެނުންނަށް ކުރިން ދަތިވާ ކަމަށް ސާވޭގައި ފާހަގަކޮށްފައިވެ އެވެ.\n" ބުރިޖެ އެޅިފަހުން މިހާރު އަހަރެން މިހާރު ދަނީ ހުޅުމާލެއަށް ވަޒީފާއަށް. އެކަމަށް ހޭދަވަނީ އެންމެ 20 މިނެޓް." ސާވޭއަށް އިންޓަވިއުދިން އަންހެނަކު ބުންޏެވެެ.


Mauritius aa dhekolhah Raajje in vote dhinumun maafah edhen jehey: PPM | Mihaaru\nމޮރިޝަސްއާ ދެކޮޅަށް ވޯޓު ދިނީތީ ސަރުކާރުން މާފަށް އެދެންޖެހޭނެ: ޕީޕީއެމް\n24 މެއި 2019 - 10:30\nޕީޕީއެމުން ނެރުނު ބަޔާނެއްގައި ބުނީ ރާއްޖޭގެ އެ ނިންމުމަކީ ދުނިޔޭގެ މައި ކޯޓާއި މޮރިޝަސްގެ ރައްޔިތުންގެ އިންސާނީ ހައްގުތައް ގެއްލޭ އަމަލެއް ކަމަށެވެ. އަދި އެ ބަޔާނުގައި ވަނީ ރާއްޖެ އިން ވޯޓު ދިން ގޮތާ މެދު ކަންބޮޑުވުން ފާޅުކޮށް އެކަން ކުށްވެރިކޮށްފަ އެވެ.\nއެކަމަކު، ޕީޕީއެމުން ވެރިކަން ކުރި ދުވަސްވަރު ވެސް ރާއްޖެ އިން ވޯޓު ދީފައި ވަނީ ޗާގޯޒް އައިލެންޑްސް، މޮރިޝަސްގެ ސަރަހައްދެއްގެ ގޮތުގައި ކަނޑައެޅުމާ ދެކޮޅަށެވެ.\nއެކަމަކު އިދިކޮޅު ޕާޓީއެއްގެ ގޮތުގައި އޮވެ، ޕީޕީއެމުން މިހާރު ބުނަނީ މި ސަރުކާރުން އެގޮތަށް ނިންމީ ރާއްޖޭގެ ކަނޑުގެ ސަރަހައްދުގެ ބައެއް ގެއްލިދާނެތީ ސަރަހައްދު ސަލާމަތް ކުރުމަށް ބުންޏަސް އެއީ އެކަން އޮތް ގޮތެއް ނޫނެވެ. އަދި އެ މައްސަލައިގެ ހަގީގަތް އޮޅުވައިނުލައި ސާފުކޮށް ދިނުމަށް ވެސް އެ ބަޔާނުގައި ގޮވާލި އެވެ.\nއދ. ގެ އެތައް ސަތޭކަ ގައުމަކާ ދެކޮޅަށް އެންމެ ހަ ގައުމު ވޯޓު ދިންއިރު އެ ހަ ގައުމުގެ ތެރޭގައި ރާއްޖެ ހިމެނުނުކަމީ ދުނިޔޭގެ ތަރައްގީ އާއި ތަމައްދުނުގެ ވިސްނުންތަކާ ރާއްޖެ ދުރުވެފައިވާ މިންވަރު ދައްކައިދޭ، އިސްތިއުމާރަށް ކުރާ ތާއީދު ހާމަކޮށްދޭ އަމަލެއްގެ ގޮތުގައި ޕީޕީއެމުން ސިފަކުރި އެވެ.\nއދ.ގެ އާއްމު މަޖިލީހުގައި ބުރާސްފަތި ދުވަހު ނެގި ވޯޓުގައި، ރާއްޖެ އިން ވޯޓު ދިނީ، ޗާގޯޒް އައިލެންޑްސް، އިނގިރޭސިވިލާތުގެ ބާރުގެ ދަށުގައި ބާއްވަން ތާއީދުކޮށެވެ.\ndhekolhah vote dhinee Raajje ge kanduge sarahadhun baeh gellidhaane thee: Foreign Ministry\nރާއްޖެއާ އެކު ހަ ގައުމަކުން އިނގިރޭސި ވިލާތާ އެއްކޮޅަށް ވޯޓު ދިން އިރު، 116 ގައުމަކުން ތާއީދުކުރީ ޗާގޯޒް މޮރިޝަސްގެ ތަނެއްގެ ގޮތުގައި ކަނޑައެޅުމަށެވެ. ގަރާރާ ދެކޮޅަށް ރާއްޖޭގެ އިތުރުން ދެން ވޯޓު ދިނީ އިނގިރޭސި ވިލާތް، އެމެރިކާ، އޮސްޓްރޭލިއާ، ހަންގޭރީ އަދި އިޒްރޭލެވެ.\nމޮރިޝަސްއާ ދެކޮޅަށް ވޯޓު ދިނީ ރާއްޖޭގެ އިގްތިސާދީ ސަރަހައްދު ހިމާޔަތްކޮށް، ބައިނަލްއަގުވާމީ ގާނޫނުތަކާއި ރާއްޖޭގެ ގާނޫނުން ލިބޭ ސަރަހައްދު ކަށަވަރު ކުރުމަށް ކަމަށް ފޮރިން މިނިސްޓްރީން ވަނީ ބުނެފަ އެވެ.\nއިދިކޮޅު ފަރާތްތައް މޮރިޝަސް ފޮރިން މިނިސްޓްރީ ޕީޕީއެމް ރާއްޖެ-އިނގިރޭސިވިލާތް ޑިޕްލޮމެސީ ރާއްޖެ-މޮރިޝަސް ޑިޕްލޮމެޓިކް ގުޅުން\n44 ކޮމެންޓް, 76 ރިއެކްޝަންސް\nއެއީ ހަމަ ރަގަޅު ނިންމުމެއް....ޗާގޯޒް ކައިރީވެސް ރާއްޖެޔާ.\nއިންޑިއާއިން މިގައުމު ހިފާށޭ ބުނިބުނުމަށްވެސް މާފެއް ނުއެދޭ. މިގައުމުގެ ޓޫރިޒަމް އިންޑަސްޓްރީ ފުނޑާލަން ކުރި މަސައްކަތަށްވެސް މާފަށް ނޭދޭ. ދެން މިކަމަށް މާފަށް ނޭދޭނީ ރާއްޖޭގެ އިގްތިސާދީ ސަރަހައްދުން ތަންކޮޅެއް ގެއްލޭތީޔޯ. ގައުމެދެކެ ލޯބިވަނީ އަމިއްލަ ވެރިކަމެއް އޮތުމުން އެކަނި. އެހެން މީހަކު ހުރެއްޖެނަމަ ވަރިހަމަ ބަޔަކު އަރާ ހުރިހާ ދިވެހިން އަޅުވެތިކޮށް ދިވެހިން ބަނޑަށްޖެހޭނެ ގޮތް ހަދާލަންވެސް. މިއީ ވިސްނުން ހުރި ގޮތް.\nޕީޕީއެމް ސަރުކާރުގައި ވޯޓުލީގޮތަށް ފުރަތަމަ މާފަށް އެދެންވީނުން؟\nރައްޔިތުންބަލައިނުގަތްމީހުން ރައްޔިތުންނަށް އިތުރަށް އޮޅުވަންއުޅޭނެކަމެއްނެތް ތީވަރަށްސާފްކޮށް ރާއްޖޭގެމަސްލަހަތާގުޅޭކަމެއް\nމޮރިޝަސް އަށްވުރެ ތިޔަތަނެއް އެންމެ ގާތީ ދިވެހިރާއްޖެ އާއި. ރާއްޖެއަށް ތިތަނެއް ނެގުމަށްފަހު ހުސް ރިސޯޓް ހެދުމަށް ކުއްޔައް ދިނަސް މިގައުމަށް ލިބޭނެ މަންފާ ބޮޑު.\nސިޔާސީނުވެ ވިސްނާލަންވީ މޮރިޝަސްއާއި އިދިކޮޅަށްވޯޓްދީފައި ސަރުކާރުންދެއްކިސަބަބު މީގައިސުވާލު އުފެދެނީ އެތަން މޮރިޝަސްގެ ދަށުގައި އޮތީމައިއެކަނިތޯ ރާއްޖޭގެކަނޑުގެ ސަރަހައްދުގެ ބަޔެއް ގެއްލެނީ؟! އިނގިރޭސިންގެ ދަށުގައި އޮތިއްޔާ އެބައި ނުގެއްލޭނެތޯ؟! އިނގިރޭސިންގެ ދަށައްދިޔައިމައި އެތަންދަމާ ނޫނީ ކޮއްޕާ ދުރައްލަނީތޯ!؟ މުޅިދުނިޔޭންވެސް އެވެރިންކޮޅަށްވޯޓްދިން ކުޑަގަވްމަކީ ދިވެހިރާއްޖެ\nމޮރިޝަޝް ދަށައް އެތަންދިޔާމަ ދިވެހިރާއްޖެ އައްވާނެ ގެއްލުމަކީ ރާއްޖެއައް ލިބެންޖެހޭ 200 މައިލް އެތަނުން ނުލިބުން، މޮރިޝަޝްއަށް ލިބިއްޖެނަމަ އދ އެތަން ބައި ކުރަން ޖެހޭނީ ދެ ޤައުމައް އެއްވަރަކައް އޭރުން ރާއްޖޭގެ އިޤްތިސާދީ ސަރަހައްދުން ބައެއް ގެއްލިގެން ދިޔައީ އަދި ވެސް އެބަހުރި ސަބަބުތައް\nބަލަ މީހުންގާތުގަ މާފަށް އެދެންބުނުމައްވުރެ ޕީޕީއެމުން ރައިޔަތުންގެ ގާތައްގޮސް މާފައްއެދެން މާތާހިރުވީސް.. ވެރިކަން ކުރަންއުޅުނު ދުވަސްވަރު ޕީޕީއެމް އަކަށް ނޭގުނު ވައްކަން މިކުރަނީ ދުވާލުގަޑީގަކަންވެސް.. ބޯހަލާކު\nބަލަ 2017 ގައި ޕީޕީއެމްގެ ސަރުކާރުންވެސް ވޯޓު ދިނީ ހަމަ މޮރިޝަސް އާއި ދެކޮޅަށް! އަމިއްލައަށް ފުރަތަމަ މައާފަށް އެދެންވީނު؟\nރައްޔިތުންގެ ކިބައިން މައާފައް އެދުން މާ އައުލާކަންބޮޑު ރައްޔިތުންގެ ބިލިޔަނަކައްވުރެ ގިނަ ފައިސާ އައް ހިޔާނަތްތެރިވީތީ.\nމަޢާފައް އެދެންޖެހޭ އެއްވެސް ސަބަބެއްނެތް، އެ ވޯޓްގައި ކޮންމެ ގޮތެއްވިޔަސް ރާއްޖޭގެ މަސްލަހަތު ވަރަށް ބޮޑު ރާއްޖޭގެ ސަރަހައްދުން ބައެއް މޮރިޝަޝްއަށް ދޭން އެއްބަސް ނުވެވޭނެ، މޮރިޝަޝް ބޭނުންވަނީ އިގިރޭސިން އަތުން ނެގުމަށްފަހު އެމެރިކާއައް ކުއްޔައްދޭން އޭރުން ވާ ގެއްލުން މާބޮޑު\nއެތަން މިހާރުވެސް އޮންނަނީ އިނގިރޭސިން އެތަން އެމެރިކާއަށް ކުއްޔަށް ދީފަ


(10 ޖެނުއަރީ 2019 އާ ގުޅޭ)\n"ރައުލްގެ މަންމަގެ ވާހަކަ ނުދައްކަނީ ކީއްވެ؟ ކޮބާ މަންމަ" އީޝަލް އަހާލިއެވެ.\n"ހިނގާ ދަމާ" ރައުލް ބުންޏެވެ. އަދި އޭނާގެ އުނގު ތެރެއިން އީޝަލް އުފުލާލަމުން ތެދުވިއެވެ.\n"ފަތިސްވުމާ ދެމެދު އަދި ވަގުތު އެބައޮތް، އެހިސާބަށް ދެވޭނެ" ރައުލްގެ ހަރަކާތްތައް ދެނެގަންނަން މަސައްކަތްކުރަމުން އީޝަލް ބުންޏެވެ. ކުރިއަށް ނުކުމެ ހުރި ރައުލް މަޑުމަޑުން އައިސް ހޮހޮޅައަށް ވަދެވެން ހުރި ދިމާގައި މަޑުކޮށްލިއެވެ. ދެއަތް އުރާލައިގެން ހުރެ އޮއެދެމޭ ކޯރާއި އެ ކޯރުގެ އައްސޭރިފަށުގައި ތިރިތިރިކޮށް ހެދިފައި އޮތް ގަސްތަކަށް ރައުލްގެ ނަޒަރު ހުއްޓާލެވިފައި ވިއެވެ.\n"އަހަރެން ކުރި ސުވާލުން ރައުލްގެ ޠަބީޢަތަށް ބަދަލުތަކެއް އަތުވެއްޖެ، ތި އުޒުރުވެރިވާ ސަބަބު ބުނެވެންނެތިއްޔާ ދެން އިތުރަށް އެ ވާހަކައެއް ނުދައްކާނަން" އީޝަލްގެ ދުލުން ހާމަކުރީ އޭނާގެ ހިތުގައި އޮތް އެއްޗެއްނޫނެވެ. ޙަޤީޤަތަކީ ރައުލްގެ މަންމަގެ ވާހަކަ އޭނާ ނުދައްކާ ސަބަބެއް އެނގެން އީޝަލް ނުހަނު ބޭނުންވެފައި ހުރިކަމެވެ. އެ ވާހަކަ ނުދެއްކެންވީ ސަބަބެއް އެއްގޮތަކަށް ވެސް އީޝަލްގެ ސިކުނޑިއަކަށް ނުވިސްނެއެވެ. ޚުދު އޭނާގެ މަންމަގެ ވާހަކަދެއްކުމަކީ ވެސް ފަސޭހަކަމެއްނޫނެވެ. އެހެންނަމަވެސް ރައުލްއާ ދެމެދު ކުރިއަށް ގެންދަން ބޭނުންވާ ގުޅުމަށް ޓަކައި އެކަކުއަނެކަކުގެ ޙަޤީޤަތް އެނގިފައި އޮތުން މުހިންމުކަމުގައި އީޝަލްއަށް ޤަބޫލުކުރެވެއެވެ. މަންމަ މިޝަލްގެ ވާހަކަ ރައުލްއަށް ކިޔައިދިނީ އެހެންވެއެވެ. އީޝަލް މަޑުމަޑުން އައިސް ރައުލްގެ ކަނާއަތްފަރާތުގައި މަޑުކޮށްލިއެވެ.\n"އީޝަލް..." އިރުކޮޅަކު ހުރެފައި ރައުލްގެ ގާތުގައި ހުރި އީޝަލްއާ ދިމާއަށް އެނބުރިލައި އޭނާގެ ދެ އަތްތިލައިގައި ރައުލް ހިފާލިއެވެ.\n"މަންމަ... އަހަރެންގެ މަންމަގެ ވާހަކަ އެހެން ފަހަރަކުން ކިޔައިދޭނަން، އީޝަލްއަށް ކަމެއް ފޮރުވާކަށް ނެތިން، އެކަމަކު އެ ވާހަކަދައްކަން އަހަންނަށް އުނދަގުލީ" އީޝަލްއަށް ބަލަން ހުރެ އޭނާގެ ކޯތާފަތުގައި ރައުލް ލޯތްބާއެކު ފިރުމާލިއެވެ. ރައުލް ބުނި އެއްޗެއް ޤަބޫލުކުރެވޭކަން އަދި އެކަމާ އެއްބަސްވުމުގެ ގޮތުން އީޝަލް ބޯޖަހާލިއެވެ.\n"ދެން ހިނގާ" ރައުލްއާ ގާތަށް އީޝަލް ދަމާލަމުން އޭނާގެ ބޮލުގައި ބޯޖައްސާލައި ރައުލް ބުންޏެވެ.\n"ކާކައްތޯ ކުރިން ދެވެނީ" ލާނެތް ހިނިތުންވުމަކާއެކު އީޝަލް ބުންޏެވެ. އެހިނދު ރައުލްއަށް ވެސް ހީނލެވިއްޖެއެވެ. ބޯޖަހާލަމުން އީޝަލްއާ އެއްބަސްވެލިއެވެ.\nފަރުބަދަމަތިން ފައިބަން އުޅުނު ރައުލްގެ އަތުގައި އީޝަލް ހިފެހެއްޓިއެވެ. އަދި ރައުލްގެ ގައިގާ އޭނާ ބައްދާލިއެވެ. ރައުލްއަށް ހީވީ އެނބުރިދާން އުޅޭތީ އީޝަލްގެ ފަރާތުން ފެނުނު ޢަމަލެއްކަމަށެވެ. ނަމަވެސް ދާދި ކުޑަވަގުތުކޮޅެއް ތެރޭ އީޝަލްގެ ދެ ވަރަށް ހުޅުވިގެން ދިއުމާއެކު ވައިއަޅާލި އަޑު އިވިގެންދިޔައެވެ. އެ ސިފައިގައި އީޝަލް ފެނުމުން ރައުލް އާޝޯޚުވެ ބަސްހުއްޓޭ ގޮތް މިފަހަރު ވެސް ވިއެވެ. އެހާ ގާތުން އީޝަލްގެ ދެ ވަރަ ފެނުމުން އެ ވަރައިން ފާޅުވާ އަލިކަމުގެ ތެރެއިން ރަންކުލައެއް ފާޅުވާހެން ވެސް ރައުލްއަށް ހީވިއެވެ. އީޝަލްގެ ވަރައިގައި އަތްލަން ރައުލް ހިތަށް އެރިއެވެ. ނަމަވެސް ހަރަކާތެއް ނުކުރެވިގެން އުޅެނިކޮށް އީޝަލްއާއެކު އޭނާ ވެސް މައްޗަށް އަރަން ފެށިކަން އިޙްސާސް ކުރެވުނެވެ.\n"އީޝަލް" ކުއްލި ސިހުމަކާއެކު ރައުލްއަށް ގޮވާލެވުނެވެ.\n"ކޯރުގެ އައްސޭރިފަށާ ހަމައަށް އަހަރެން ރައުލް ގެންގޮސްދޭނަން" ހިނިތުންވުމަކާއެކު އީޝަލް ބުންޏެވެ. ރައުލްއަށް އެކަންވީ އާކަމަކަށެވެ. އޭނާ ޤަބޫލުކުރާ ގޮތުގައި އޭނާއަކީ ކުޅަދާނަ ބާރުގަދަ ޖިންނިއެކެވެ. އަންހެނެއްގެ އެހީތެރިކަމެއް އޭނާއަށް ހޯދާކަށް ދުވަހަކުވެސް ނުޖެހޭނެއެވެ. ނަމަވެސް އީޝަލްއާ ބައްދަލުވީފަހުން އޭނާ ކޮސްވެއްޖެއެވެ. ޤަބޫލުކުރާ ކަންކަމާއި ވިސްނުމުގެ ދާއިރާ ފުޅާކުރަން ޖެހިފައިވެއެވެ. އެ ހުރިހާކަމަކާއެކު ވެސް ރައުލްއަށް އީޝަލްގެ ކުޅަދާނަކަން ކަމުދިޔައެވެ. މުސްތަޤުބަލާމެދު ކުރެވޭ ޚިޔާލުތައް ފޮންޏެވެ. އޭނާއަށް ބޭނުންވަނީ އީޝަލް ފަދަ އަނތްބެއްކަމުގައި ރައުލްގެ ޟަމީރު ވެސް އެއްބަސްވެއެވެ.\nކޯރުގެ ދިޔަރެހަށް އީޝަލް ތިރިވެލުމާއެކު ރައުލް ބެހެއްޓިއެވެ. އޭނާ ފެނުގައި ޖެހެން ބޭނުންނުވާތީ ހުރީ ފައި ކުރުކޮށްލައިގެން ދެ ވަރައިގެ އެހީގައި ވައިގެ ތެރޭގައެވެ. ރައުލް ކޯރުގެ ތެރެއަށް ފައިބައިގެން ދާތަން ބަލަން އިރުކޮޅަކު އީޝަލް މަޑުކޮށްލިއެވެ. ފެންގަނޑުގެ ތެރެއަށް ރައުލް ފީނައިގަތުގެ ކުރީން އޭނާގެ ވަށައިގެ ރެދަން ކެނޑެން ފެށުމާއެކު އެ ހަށިގަނޑުގައި ވެސް ރެދަން ލަމުންދިޔައެވެ. އަދި އެ އިސްތަށިގަނޑު ތެމުމާއެކު ވާހައްޕަޅަ ފަދަ އެވެ. ދަތުރުފަށަން ރައުލް ތައްޔާރުކަން އަންގާލީ އާގަމަވެފައި އޭނާއަށް ބަލަން ހުރި އީޝަލްއާ ދިމާއަށް ފެންފޮޅާލަމުންނެވެ. މޫނަށް އަތްހުރަސްކޮށްލުމާއެކު އީޝަލްގެ ހުނުމުގެ އަޑު އެ ހިމޭން ވާދީގެ ތެރެއަށް ފެތުރިގެން ދިޔައެވެ. ދެވަރަ ތަޅުވާލުމާއެކު އުހަށް އީޝަލް އެރިއެވެ. މިލަހަނދުވަރުގެ އަލީގައި ވެސް އުޑުމަތީގައި އުފެދުނު ވައިދުނި ސާފުކޮށް ފެންނަން ހުއްޓެވެ. އެއީ އީޝަލް ދަތުރުކުރާ ބާރުމިނުގެ ލިސާނެކެވެ. އޭރު ހަމަ އެ ބާރުމިނުގައި ކޯރުގެ ތިލަވެފައި އޮތް ފެންގަނޑުގައި އާދަޔާ ޚިލާފު އޮއެވަރެއް އުފެދިއްޖެއެވެ.\nހޭލެވުނު ލުގަލްބަންދާއަށް ރޭގެ ނިދިން އަރާމުކަމެއް އިޙްސާސެއް ނުކުރެވުނެވެ. އޭނާއަށް ޚާއްޞަ ކުރެވިފައި ހުރި ކޮޓަރިން ނުކުމެ ބޭރު ބަލާލިއިރު އަދި އިރުއަރާނޭ އިރެއް ނޭނގެއެވެ. ވިސްނުމަކަށް ގެއްލި ހުރެ ލުގަލްބަންދާއަށް އައިސް މަޑުކޮށްލެވުނީ އީޝަލްގެ ކޮޓަރި ދޮރުމަތީއެވެ. އޮޅިބުޑުގައި ބަނޑުޖަހާލަން އުޅެފައި ވެސް ޒިޔަޒެލްގެ ވާހަކަތައް ހަނދާންވެ އެ ތަނުގައި މަޑުކުރާކަށް ލުގަލްބަންދާއަކަށް ނުކެރުނެވެ. ނުކުތީ އެ ކޮޓަރިއާ ދިމާވާ ގޮތަށް އޮންނަ އިރުމަތީ ފެންޑާއަށެވެ. އެއްފަރާތުގައި ހުރި ގުޅިއެއްގެ ކައިރީ ހިކިފަނުގެ ކުނަލެއް އޮތެވެ. އޭތި އަނގައިން ދަމަމުން ގެނެސް ފެންޑާގެ ތަޅުމުގައި ފަތުރައި ލުގަލްބަންދާ އޮށޯތެވެ. އާފުރިލުމާއެކު އަނގައިގައިވާ ބޮޑެތި ކޮޅުތޫނު ދަތްތަކާއި ދިގު ދޫ ހާމަވެގެންދިޔައެވެ. މަޑުމަޑުން ލުގަލްބަންދާގެ ނަޒަރު ހުއްޓުނީ ހާމައަށް އޮތް އުޑަށެވެ.\n"އީޝަލް... އީޝަލް" ހިތުގެ ދުލުން ލުގަލްބަންދާ ތަކުރާރުކޮށް ކިޔާލިއެވެ.\n"އަހަރެންގެ އަސްލު ސިފައިގައި އީޝަލްއާ ބައްދަލުކޮށްފިނަމަ އޭނާގެ ޚިޔާލު ބަދަލުވެދާނެތަ، އޭރުން ވެސް މީކާޢިލް ރުހޭނޭހެން ހިޔެއްނުވޭ، އޭނާ އެ ދިޔައީ ކޮންކަމެއް އެނގޭނެކަމަށް، ހުރިހާ ހަޤީޤަތެއް ވަނީ ފޮރުވިފައި... އިންސާނުންވަނީ ދުނިޔެއަށް ދަހިވެތިވެ މަގުފުރެދިފައި، އީޝަލްއައީ އެ އިންސާނުންގެ ތެރެއިން، އެހިތުގައި ކިލަނބުކަމެއްނުވޭ، އީޝަލްގެ މަންމަ ދުނިޔޭގައި ހުރިނަމަ އަހަރެން ވެސް އޭނާ ދުށުމަށް ދިޔައީމުސް، ޔަގީނުން ވެސް އެއީ ޚާއްޞަ އިންސާނަކަށްވާނެ، ފަހަރެއްގައި އީޝަލް ފަދައިން އޭނާ އަހަރެން ބަލައިގަނެދާނެ" ލުގަލްބަންދާއަށް ވިސްނެމުންދިޔަ ކަންކަމާ ގުޅުވައި އަމިއްލަ ހިތާއި ޟަމީރަށް ސުވާލުކުރިއެވެ. ނަމަވެސް އެއްވެސް ސުވާލަކަށް ޖަވާބެއް ނުލިބުނެވެ.\n"ކަނޑުގެ މާރިދުންގެ ބައިގަނޑަށް އީޝަލް ޝައުގުވެރިވާންވީ ކީއްވެ؟... އެ ރައުލް... ޚާއްޞަކޮށް އޭނާ... އޭނާގެ ނިޔަތް ރަނގަޅެއްނޫން، އެކަމަކު އީޝަލް... އަހަރެން އޭނާއަށް މަނާކުރާނީ ކިހިނެއް، މި ހުރިހާ ވެސް ކަމަކީ ޒިޔަޒެލްގެ ކަންތައް، އޭނާ ޖެހޭ ހުރިހާކަމެއް ބަލަން، ޒިޔަޒެލް ކީއްވެތަ އެ ބައިގަނޑު ގެއަށް ވައްދަންވީ، މީކާޢިލް އެނބުރި އަންނަންވެއްޖެއެއްނު، އެތާގައި ހުއްޓެއްކަމަކު އާރަމްއަށް ނޭނގުނު އެއްޗެއް ވަކި މީކާޢިލްއަކަށް ވެސް ނޭނގޭނެ، އޭނާ އަތުވެއްޖެނަމަ ޒިޔަޒެލްގެ އެ ނިންމުން ބަދަލުކުރުވާނެ، ޒުވާން އަންހެން ދަރިފުޅު އެ ބައިމީހުންނާ ހަވާލުކޮށް ނުފޮނުވާނެކަން ޔަގީން، އަހަރެންގެ ގާތުން އީޝަލް ރައްކާތެރިކޮށްދީ އޭނާ އެ މީހުންނާ ދުރުގައި ބެހެއްޓުމަށް އޭނާ އެދޭނެ... އޭރުން އީޝަލް ހުންނާނީ އަހަރެންގެ ގާތުގައި" އުތުރިގަތް ޚިޔާލުން ލުގަލްބަންދާއަށް ހިނިތުންވެވުނެވެ. އެހެންއޮއްވައި އޭނާގެ ތޫނު ކަންފަތަށް އީޝަލްގެ ކޮޓަރިތެރެއިން އަޑުފަށްގަނޑެއް އިވުނެވެ. ހަމައެއާއެކު ނޭފަތުގައި ޖެހުނު ވަހުން އޭނާގެ ޚިޔާލުތައް ބުރިބުރިވެ ނަފްސުގެ ހަމަޖެހުން ވަގުތުން ގެއްލުނެވެ. އޮތްތަނުން ފުންމައިގެން ތެދުވި ގޮތަށް ލުގަލްބަންދާ އެނބުރިލީ އީޝަލްގެ ކޮޓަރިއާ ދިމާއަށް ދާށެވެ. ނަމަވެސް ދުވައިގަތް ފަރުހަކި ވަސްގަނޑުން އޭނާގެ ނޯއް ދިއްކުރަމުން ދެވުނީ ބޭރު ފެންނަ ހިސާބަށެވެ. އޭނާގެ ލޮލުގައި އަޅައިގަތުމުގެ ކުރީން އަނދިރިގަނޑުގެ ތެރެއަށް މީހަކު ގެއްލުނުތަން ފެނުނެވެ. ނަމަވެސް އެ ޖިންނިއެއްގެ ކުޅަދާނަކަމުން އެއީ ކާކުކަމެއް ލުގަލްބަންދާއަކަށް ވަތްކެއްނުވިއެވެ.\n"ރައުލް..." ދުވައިގެން ވަހުން ހިތުލަފަޔަށް ލުގަލްބަންދާގެ ސިކުނޑި ތެރޭ އެ ނަން އެނބުރިގަތެވެ. ދަތްތައް ޖައްސައިގެން އޮވެ ކަރުބުޑުން ލުގަލްބަންދާ ނެރެލީ ނުރުހުމުގެ އަޑެކެވެ. އޭނާ އެނބުރިލުމާއެކު ދެން ފެނުނީ އީޝަލްގެ ކޮޓަރީ ދޮރުމަތީ ހުއްޓައެވެ.\n"އީޝަލް... އީޝަލް... ހޭލާތަ؟... އީޝަލް... ކޮންއަޑެއް އެ އިވުނީ" ދޮރުމަތީ އޮވެ ލުގަލްބަންދާ ވާހަކަދެއްކީ ހަމައެކަނި އީޝަލްއަށް އަޑުއިވޭނޭހެންނެވެ. ގިނައިރެއްނުވެ އީޝަލް އައިސް ކޮޓަރި ދޮރުހުޅުވާލިއެވެ. އެހިނދު ލުގަލްބަންދާއަށް ފަހަތަށް ޖެހިލެވުނީ އީޝަލްގެ ގައިން ދުވި ވަހުންނެވެ. އެ ހަށިގަނޑުގައި ހުންނަ ވަސް ވަނީ އެހެންވަހަކާއި އެއްވެ ގަޑުބަޑުވެފައެވެ. ބޭއިޚްތިޔާރުގައި ލުގަލްބަންދާއަށް އަޑުލައްވާލެވުނެވެ.\n"އަޑުގަދަ ނުކޮށްބަލަ ލުގަލް، ޒިޔަޒެލް ހޭލީތަ؟" ހާސްކަން ވެރިވެފައި ހުރި ފަދައިން އީޝަލް ވާހަކަދެއްކީ ދޮރުން ބޭރަށް ބޯދެމުންނެވެ.\n"އީޝަލް" ފެންނަމުންދިޔަ އީޝަލްއަށް ބަދަލުތަކެއް އަތުވެއްޖެހެން ހީވެ އެ ހައިރާންކަމުގައި އަނެއްކާ ވެސް ލުގަލްބަންދާއަށް ގޮވާލެވުނެވެ. އަދި އީޝަލްގެ ކޮޓަރިއަށް ބޯދިއްކުރަން ފެށިއެވެ.\n"އެއީ އެއްވެސް އަޑެއްނޫނޭ، އަހަންނާ ހެދި ލުގަލްގެ ނިދި ހަލާކުވީމަ މަޢާފުކުރޭ، އަހަރެން ނުކުންނާނަން ޒިޔަޒެލް އައީމަ" އީޝަލް ބުންޏެވެ. އަދި ނިކަން އަވަހަށް އެނބުރި ކޮޓަރިއަށް ވަދެ ދޮރުލައްޕައިފިއެވެ. އެއާއެކު ލުގަލްބަންދާ ނޯށުން ކުރު ނޭވާތަކެއް އަވަސްއަވަހަށް ބޭރުކޮށްލިއެވެ. އަދި ދެފަރާތަށް ބޯހޫރުވާލީ މިވަނީ ކިހިނެއްކަން ނަގައިގަންނަން ދަތިވުމުންނެވެ.\n"އީޝަލް ބޭރަށް ނުކުތީތަ؟" ލުގަލްބަންދާގެ ހިތުގައި ސުވާލު އުފެދުނެވެ.\nދުވަސް ފެށި މެންދުރަށް އެނބުރިއިރު ވެސް އީޝަލްގެ ފަރާތުން ތަފާތުކަމެއް ލުގަލްބަންދާއަކަށް ފާހަގައެއްނުވިއެވެ. ނަމަވެސް އޭނާ ޒިޔަޒެލްގެ ގާތުން ތަފާތު ހުނަރުތައް އުނގެނުމަށް އިސްކަން ދިނެވެ. ޒިޔަޒެލްގެ ކުތުބު ޚާނާގައި ފިލާވަޅުތައް ދަސްކުރުމުގައި ވަގުތު ހޭދަކުރިއެވެ. އަސުރުން ފަސްވުމާއެކު ޒިޔަޒެލްގެ ގާތުން އަތިރިމައްޗަށް ދިއުމުގެ ހުއްދައަށް އީޝަލް އެދުނެވެ. އޭރު އޭނާ ހޯދަން ދާރިއުސް އައިސް ހުއްޓެވެ. ދާރިއުސްއާއެކު ރައުލް ވެސް ހުއްޓެވެ. ކުރީ ފަހަރަށްވުރެ އަވަހަށް މިފަހަރު ޒިޔަޒެލް އެއްބަސްވިއެވެ. އޭނާއާއި ރައުލްއާ ދެމެދު ކޮށްލި އިޝާރާތަކާއެކުއެވެ.\nއީޝަލްއާއި ލުގަލްބަންދާ އައެވެ. ރައުލް ހުންނަނީ ދުރުގައެވެ. ކުރިން ދުވަހެކޭ އެއްގޮތަކަށް ރައުލްގެ ގާތަށް އިސްވެ ދިޔައީ އީޝަލްއެވެ. އޭނާއާއެކު ލުގަލްބަންދާ އައުން މަނާކުރުމަށްފަހުއެވެ. އީޝަލްއާ ވާހަކަދެއްކިއެއް ކަމަކު އޭނާއާ ރައުލް ގާތެއްނުވެއެވެ. އެހާ އަވަހަށް އެނބުރި ދާރިއުސް ގާތަށް ފޮނުވާ ވެސް ލައިފިއެވެ. އެ ދެ މީހުންގެ ހަރަކާތްތަކަށް ބަލަން ރާވިންއާއި ސޭމެސް ތިއްބެވެ. ހަތޯރު އުޅެނީ ދާރިއުސްގެ ގާތުގައެވެ. ލުގަލްބަންދާއަށް ހަތޯރުގެ ޝައުގުވެރިކަން ހުއްޓިފައި ހުރީއެވެ. ނަމަވެސް ލުގަލްބަންދާ ފެންނަނީ އެއިން އެއްވެސް ކަމަކާ ޝައުގުވެރިނުވާތަނެވެ. އޭނާގެ ނަޒަރު ހޯދަނީ އީޝަލްއެވެ.\n"މިރޭ އަންނާނަންތަ؟" ސިއްރުން ކަހަލަ ގޮތަކަށް އީޝަލް އެއްސެވެ. ފޮނުވާލަން އުޅުމުން ވެސް ނުދާން ހުރި އީޝަލްއަށް ރައުލް ބަލާލީ ތަފާތު ނަޒަރަކުންނެވެ. އެ ބެލުމުގައި ސަމާސާގޮތެއް ހުއްޓެވެ. ހިނިތުންވެލި ނަމަވެސް ނިކަން އަވަހަށް ރައުލް އިސްޖަހާލިއެވެ. ހީވީ އެ ހިނިތުންވުން ފޮރުވަން ބޭނުންވަނީ ހެނެވެ.\n"އަހަރެންނަށް އިންތިޒާރުކުރާނަންތަ؟" އިސްޖަހާލައިގެން ހުރެ ރައުލް ބުންޏެވެ.\n"އަންނާނަންކަން ޔަގީންކޮށްދީ" އީޝަލް ހިނިތުންވެލިއެވެ.\n"އަހަރެންނާއެކު އުޅެން އީޝަލް ތައްޔާރުކަން ޔަގީންތަ؟ އަދިވެސް އީޝަލް ވިސްނާލަން ބޭނުންވެދާނޭހެން ހީވެ އެ ފުރުޞަތު މިދެނީ، އަހަރެންގެ މީހަކަށް އީޝަލް ހެދުމަށްފަހު ދެން ދުލެއްނުކުރާނަން އިނގޭ، މުޅި އުމުރު ޖެހޭނީ އަހަންނާއެކު ދިރިއުޅެން" ކުޑަކޮށް ބޯއަރިކޮށް ކަތި ނަޒަރަކުން ރައުލް ބަލާލިއެވެ. އޭނާގެ އަނގަ ހަރަކާތް ނުކުރި ނަމަވެސް ރައުލްގެ އަޑު އީޝަލްއަށް އިވެއެވެ.\n"ރޭގައި އަހަރެންގެ ހިތް އޮތްގޮތް ރައުލްއަށް ބުނެދެވުން ކަމަށް ހީކުރީ، ނޭނގޭނަމަ އަޑު އަހާ... އަހަރެން ހުރިހާ ގޮތަކުން ތައްޔާރު، ރޭގައި އަހަރެން ވަކިވެގެން އައީ އަހަރެންގެ ހިތާއި ފުރާނަ ވެސް ރައުލްއަށް ވަޤްފްކޮށްފައި، އެވަރުން ނުފުދޭތަ؟" އީޝަލްގެ ބެލުމުގައިވީ ޔަގީންކަމެވެ.\n"މެންދަން ދެބައިވާންވާއިރަށް އަހަރެން ދާނަން" އީޝަލްއާ ހަތަރުކަޅި ހަމަކޮށްލުމާއެކު ރައުލް ބުންޏެވެ.\nއިރުއޮއްސުމުން ލުގަލްބަންދާއާއި އީޝަލް އެނބުރި ގެއަށް އައިއިރު އެ މީހުންނާއެކު ރައުލްއާއި އޭނާގެ ބައިވެރިން ވެސް އައެވެ. އީޝަލް ގެއަށް ވަނުމުން ރައުލްމެން އެނބުރި ފުއްޓަރު ފަރާތު އަތިރި މައްޗަށް އައެވެ. ރައުލް ކަމަކު ދާންޖެހިގެން ކަމުގައި ބުނެ އެކަނިމާ އެކަނި ފީނައިގަތެވެ. އޭނާ ދިޔައީ ކޮންތާކަށްކަމެއް އެކަކަށް ވެސް ނޭނގެއެވެ.\n"އަހަރެން އެނބުރި ދާހިތެއްނުވޭ އެއްގޮތަކަށް ވެސް" ހަތޯރު ބުންޏެވެ.\n"މި ހިސާބުގައި އަހަރެމެން ވަޒަންވެރިވުން ކިހިނެއްވާނެ" ދާރިއުސް އެއްސެވެ.\n"ލާވީ އަހަރެން މަރާނެ، ދެން ހުރީ ބޭރީތު، އޭނާ ރައުލްއަށް އެފަދަ މިނިވަންކަމެއް ދީފާނޭހެން ހީވޭތަ؟" ރާވިން ބުންޏެވެ.\n"ޒަގަން ހުންނާނެއެއްނު، މަންމަ ވެސް ބޭނުންވަނީ ބައްޕަގެ ހުރިހާ މިލްކިއްޔާތެއް ޒަގަންއަށް ލިބުން، އެހެންވީމަ ގަނޑުވަރާ ދުރުގައި ދިރިއުޅެން ރައުލް ފޮނުވާލުމުން ރަނގަޅެއްނުވާނީ، ބައްޕަ ގާތުގައި ޒަގަން ހުންނާނެއެއްނު" ހަތޯރުގެ ޚިޔާލު ހާމަކުރިއެވެ.\n"ދެން ކަލޭ" ރާވިން އެއްސެވެ.\n"އަހަރެން... އަހަރެން ރައުލްއާއެކު އުޅޭނީ، އޭނާ ދާ ކޮންމެތާކަށް އަހަރެން ދާނަން، މިހާރު ނޭނގެ ރައުލްގެ ކައިވެނި ހަމަޖެހެންވާއިރަށް މަންމަ ޒަގަންގެ ކައިވެނި ހަމަނުޖައްސާނޭކަމެއް ވެސް، އެކަމަކު އެ ފިރިހެނާއަށް އެންމެ އަންހެނެއް ނުފުދޭނެ، ގަނޑުވަރު ތެރޭ އުޅޭ ރީތި އެންމެ ކުއްޖެއް ވެސް އޭނާގެ އަތުން ސަލާމަތެއްނުވޭ، އެ މީހުން ވެސް މޮޔައީ" ހަތޯރު ފޫހިކަން ފާޅުކުރިއެވެ.\n"މި އެނގުނީ ވާގޮތެއް... ގަނޑުވަރުތެރޭން ކުއްޖަކު ހަތޯރަށް ލިބޭގޮތް ނުވީ، އެކަމާ ހިތްދަތިވީ ދޯ... ޒަގަން އެ ރޮނގުގައި ވެސް މާކުރީގައި އެ އުޅެނީ" ރާވިން ދިމާކޮށްލުމުގެ ރާގުގައި ބުނެލިއެވެ. ހަތޯރު ވަގުތުން ވާހަކަދެއްކުން ހުއްޓާލުމާއެކު ބަލަން އިނީ ދެން އިތުރަށް އެއްޗެކޭ ނުބުނާނަމޭ ބުނާ ފަދައިންނެވެ. ރާވިން ވާހަކަ ބަދަލުކޮށްލި ގޮތުން ސޭމެސްއަށް ވެސް ހެވުނެވެ. އެއާއެކު އޭނާއަށް ވެސް ހަތޯރު ކަޅި އަޅާލިއެވެ.\n"އަހަރެން ބޭނުން މަންމަ ގަނޑުވަރުން ގެންދަން، މަންމަގެ ޢާއިލާ ގާތަށް ގެންގޮސްދޭން" ރާވިންއާއި ހަތޯރުގެ ވާހަކައިގެ ތެރެއަށް ދާރިއުސް ވަނެވެ.\n"ބޭރީތުއާ ހަނގުރާމައެއް ފަށަންތަ ތިއުޅެނީ" ރާވިން ލޯބޮޑުކޮށްލައި ހައިރާންކަން ފާޅުކުރިއެވެ.\n"އަހަރެން މިވަރުވީއިރު ވެސް ބައްޕަ އަދިވެސް މަންމައާ ކައިވެންޏެއް ނުކުރޭ، ގަނޑުވަރުގައި އަހަރެން ހުރުމުގެ ބޭނުމެއްނެތް، އެ މީހުން އަހަރެން ބަލައެއްނުގަންނާނެ... އެ މީހުންނާ އަހަރެން އެއްވަރެއް ވެސް ނުވާނެ، އެތަނުގައި ރައުލް ނެތްނަމަ އަހަރެންނަކީ ބޭކާރު މީހަކަށްވާނެ" ދާރިއުސް ބުންޏެވެ. އޭނާ ހަނދާން ހުންނަން ފެށީއްސުރެ ގަނޑުވަރުގެ ތެރެއިން ބީރައްޓެހިކަން ނޫނީ ފެނިފައެއްނެތެވެ. ބޭރީތު ލޯބިން ގާތަށް ގެނެސް ވާހަކަދެއްކި ނަމަވެސް ބޭރީތު އެހެން ދަރީން ދާރިއުސް ބަހައްޓަނީ ބާކީ ކޮށްލާފައެވެ. އޭނާގެ މަންމައަށް ކުޑަ ވެސް ޤަދަރެއްނުކުރެއެވެ. ގަނޑުވަރުގައި ގެންގުޅޭ ޚާދިމެއް ފަދައެވެ. ބޭރީތަށް ދަރިއަކު އުފަންކުރިއިރު ވެސް އަނތްބެއްގެ ދަރަޖަ ދާރިއުސްގެ މަންމަ މަދުރާއަކަށް ނުދިނެވެ. ރައުލްގެ ހިޔަނިހެން އޭނާގެ ފަހަތުން ދާރިއުސް އުޅެންފެށީ އެފަދަ ތަފާތުކުރުންތަ ރައުލް ނުގެންގުޅޭތިއެވެ. އޭނާ ބޭރީތުއާއި އޭނާގެ އަނބިންނަށް ކުރާ އިޚްތިރާމު މަދުރާއަށް ވެސް ކުރެއެވެ. ދާރިއުސް ތަރުބިއްޔަތު ކުރުމުގައި ރައުލް އިސްރޯލެއް ކުޅެއެވެ. ރައުލްއަށް އެހާ ފަސޭހައިން ކިޔަމަންވަނީ ވެސް އެހެންވެއެވެ.\n"ދާރިއުސް... ކަލޭ އެކަންޏެއްނުވާނެ، އަހަރެމެންނަކީ ކަލޭގެ ޢާއިލާ، އަހަރެންގެ ހިތް ބުނަނީ މަދުރާއާއި ބައްޕަ ކައިވެނި ނުކުރަން އެހުރީ އަހަރެންގެ މަންމަގެ ސަބަބުންނޭ، އެފަދަ ހުރިހާ ނިކަމެތިކަމެއްގެ އަސްލު ކަމުގައި އަހަރެންގެ މަންމަވޭ، އެ ސިފަތަކަށް އަހަންނަށް ފާޑުކިޔޭތީ މަންމަގެ ކުރިމައްޗަށް ނުދެވެނީ، ކޮންމެގޮތެއްވިޔަސް އެއީ އަހަރެންގެ މަންމަ، މައިން އެ މީހުންގެ ދަރީން އިސްކުރާނެ އަނެކާގެ ދަރިއަށްވުރެން، އަހަރެންގެ މަންމައަށް ވެސް އެވަނީ އެހެން" ހަތޯރު ބުންޏެވެ.\n"ކަސްދިޔާގެ ރޭވުންތަ މޮޅުވާހަކައާއި ރައުލްގެ މަންމަގެ ދުނިޔޭގައި ގަނޑުވަރު ދެބައިވި ކަމުގައި އެހެންއުޅެލާފައި ލާވީ ބުނާނެ، ބޭރީތުގެ ހުރިހާ އަނބިންގެ ތެރެއިން ވެސް ކަސްދިޔާ އެންމެ ނަފުރަތުކުރިކަމަށްވަނީ ރައުލްގެ މަންމައަށް، އޭނާގެ ބުރަކަށީގައި ހުރި ލަފުގެ ވާހަކަ އެއީ ލާވީ ކިޔައިނުދޭން ހުރި ވާހަކައެއް، ގަނޑުވަރުތެރޭގައި ހިނގާފައި ކަންތައްތަކުގެ ވާހަކަދައްކާއިރު ވެސް އޭނާ އޮޅިގެން ވެސް ނުދައްކާނެ ވާހަކައަކަށް އޮތީ ރައުލްގެ މަންމަ، ޖިލައްޔާގެ ވާހަކަ، އެ ނަން ވެސް ނުގަންނާނެ" ސޭމެސް ބުންޏެވެ.\n"އަހަރެން އެހީމާ ވެސް ބައްޕަ އެކަމަށް ވަކި ޖަވާބެއް ނުދޭ، މާ ކަންތައް ބޮޑުކޮށްލައިފިއްޔާ ބުނާނެ، ބައެއްކަންކަން އެނގުމަށްވުރެ ނޭނގުނިއްޔާ ރަނގަޅުވާނޭ، އެހެންނޫނަސް އެއީ މާޒީވެ ގޮސްފައިވާ ދުވަސްތަކެކޭ" ރާވިން ބުންޏެވެ.\n"އަހަރެންގެ މަންމަތަ ރައުލްގެ މަންމަގެ މަރުގެ ފަހަތުގައިވީ" އިރުކޮޅަކު އިނދެފައި ހަތޯރު އެއްސެވެ. އެއާއެކު ރާވިން ބަލާލީ އެ މީހުންގެ ތެރޭގައި އިން ސޭމެސް އަށެވެ.


Dho?! Malakah dhookuraane maleh neiy\nމަލަކަށް ދޫކުރާނެ މަލެއް ނެތް\nޝީލާ ނަޖީބާއި ނިއުމާ މުހައްމަދުމެން ފަދަ ތަރިންނަށް ފަހު މިއަދު ފިލްމީ ދާއިރާގެ އެންމެ ޒުވާން ރާނީންގެ މަގާމަށް ވާދަކުރަނީ މި ތަރިންނެވެ. މަރިޔަމް އައްޒަ، ފާތިމަތު އާޒިފާ އަދި މަރިޔަމް މަޖުދާ އެވެ. ދާއިރާގައި ދުވަސްތަކެއް ވަންދެން ހަރަކާތްތެރިވެފައިވާ ތަރިންތަކެކެވެ. ކުޅުނު ފިލްމުތަކާއި ލަވަތަކުން ދާއިރާގެ އެންމެ އުހަށް މިސްރާބު ޖަހައިފަ އެވެ.\nއެންމެ ގިނަ ފިލްމުތަކުން ފުރުސަތު ހޯދައި ފިލްމީ ދާއިރާގައި އެންމެ ކުރީގައި އުޅޭ ތަރިންނަކީ މިއީ އެވެ. މި ތިން ތަރިންގެ ތެރެއިން ވެސް އެންމެ މޮޅީ ކޮން ތަރިއެއް ހެއްޔެވެ. އެންމެ ކުރިން އައްޒަގެ ނަން ގެނައި ނަމަވެސް އެއީ އެހެން ތަރިންނަށް ވެވޭ ބޭއިންސާފަކަށް ވާނެ ހެނެއް ހިއެއް ނުވެ އެވެ. މިހާތަނަށް އެންމެ ގިނަ ފިލްމާއި ލަވަ ކުޅެފައިވަނީ ވެސް އައްޒަ އެވެ. އެހެން ތަރިންނާ އަޅާބަލާއިރު އައްޒަ މި ދާއިރާގައި ހޭދަކޮށްފައިވާ މުއްދަތު ވެސް ދިގެވެ. މިދިޔަ އަހަރުވެސް ތިން ފިލްމެއްގެ ލީޑު ރޯލުން އައްޒަ ފެނުނެވެ. އަދި މިހާރުވެސް ގިނަ ފިލްމުތަކެއް ލިބިފައިވާއިރު އައްޒަ މިހާރުވެސްވީ ބޮޑު ފިލްމެއްގެ ޝޫޓިންގައި އއ. އުކުޅަހުގަ އެވެ. އޭގެ އިތުރަށްވެސް ގިނަ ޕްރޮޖެކްޓްތަކެއް އެބަހުއްޓެވެ.\nއައްޒަ އަކީ ހަމަޔަގީނުންވެސް ޕްރޮޑިއުސަރުންނާއި ޑައިރެކްޓަރުންގެ ފަސްޓް ޗޮއިސް އެކެވެ. ފިލްމީ ދާއިރާގައި ހަރަކާތްތެރިވާ ފަރާތްތަކުން އައްޒަ ސިފަކުރަނީ ވަރަށް ވާސަޓައިލް އަދި ދާއިރާއިން ކުރިއަށް ދިއުމަށް މަސައްކަތްކުރާ ތަރިއެއްގެ ގޮތުގަ އެވެ. އަދި އައްޒަ އަކީ ރިސްކު ނަގަން ކެރޭ ތަރިއެއްގެ ގޮތުގައިވެސް ބައެއް ޑައިރެކްޓަރުން ސިފަ ކުރެ އެވެ. ރާއްޖޭގެ އެންމެ މޮޅު ބަތަލާއަށް ވެވިދާނެ ތަރިއެއް ކަމަށް ބުނެ އެވެ. މަރިޔަމް މަޖުދާ އަކީވެސް މިއަދު އެންމެ ބާރަށް ފިޔަޖަހަމުން އަންނަ އެއް ތަރި އެވެ. ޑާކްރެއިން އެންޓަޓެއިންމަންޓާއެކު ފިލްމީ ދުނިޔެއަށް ނުކުމެ މިހާތަނަށް ތިން ފިލްމެއްގެ ލީޑް ރޯލުން މަޖޫ ވަނީ ފެނިފަ އެވެ. މި އަހަރު ޑާކްރެއިނުން ގެނެސްދޭ "ވަކިން ލޯބިން"ގައި ވެސް މަޖޫ ފެނިގެންދާނެ އެވެ. މިއީ އަހަރެއްހާ ދުވަހުގެ މެދުކެނޑުމަކަށްފަހު ފެންނަ ފުރަތަމަ ފަހަރެވެ.\nމަޖޫގެ ހަތަރު ވަނަ ފީޗާ ފިލްމު ނުކުންނަން ތައްޔާރުވެފައިވާއިރު މިދިޔަ ޑިސެމްބަރު މަހު ބޭއްވި އަށް ވަނަ ދިވެހި ފިލްމު އެވޯޑްސްގައި އޭނާ ވަނީ އެންމެ މޮޅު ބަތަލާގެ އެވޯޑް ހާސިލްކޮށްފަ އެވެ. އެ އެވޯޑް މަޖޫ ހާސިލްކޮށްފައިވަނީ "ވާށޭ މަށާ އެކީ"ގައި އޭނާ ދައްކާފައިވާ އެކްޓިން އިންނެވެ. އޭގެ އިތުރުން މަޖޫ ވަނީ ކޮސްޓިއުމް، މޭކަޕް އަދި އެންމެ މޮޅު ކޮރިއޮގްރަފީގެ އެވޯޑް ވެސް ހާސިލްކޮށްފަ އެވެ. އަދިި އެންމެ މޮޅު ނިއު ކަމާގެ އެވޯޑް ވެސް ހޯދި އެވެ. ފިލްމީ ދާއިރާގައި ހަތަރު ވަރަކަށް އަހަރުގެ ތަޖުރިބާއާ އެކު މަޖޫ ސިފަކުރަނީ ފިލްމީ ދާއިރާގެ ދެވަނަ ނިއުމާ މުހައްމަދުގެ ގޮތުގަ އެވެ. ފާތިމަތު އާޒިފާ ނުވަތަ އަޒޫ ސިފަވަނީ ނުފޫޒު ގަދަ ނުވަތަ ރުޅިގަދަ ރޯލުތަައް ނިކަން މޮޅަށް ދައްކާލާ ތަރިއެއްގެ ގޮތުގަ އެވެ. އަޒޫގެ އެންމެ މޮޅު އެކްޓިންތައް ފެނިގެންގޮސްފައިވަނީ ވެސް އެފަދަ ރޯލަކުންނެވެ. މިދިޔަ އަހަރު އެޅުވި "ބޮސް"ގައި އަޒޫ ދައްކާފައިވާ އެކްޓިން ގިނަ ބަޔަކަށް ކަމުދިޔައީ ވެސް އެހެންވެ އެވެ.\nމާގިނަ ލީޑްރޯލުތަކުން ނުފެނުނު ނަމަވެސް އަޒޫގެ ޖާދޫ ވަނީ ނިކަން ގަދައަށް ފިލްމީ ދާއިރާއަށް ދައްކާލައިފަ އެވެ. އަޒޫ ގިނައިން ފެނިފައި ހުރީ ސަޕޯޓިން ރޯލުތަކުންނެވެ. ކުދިކުދި ފިލްމުތަކުގެ ލީޑް ރޯލުން އަޒޫ ފެނިފައި އެބަހުއްޓެވެ. އަޒޫއަކީ ވެސް ދާއިރާގެ އެއް ނަންބަރުކަން އޭނާ ސާބިތުކޮށްދެނީ ހޯދާފައިވާ އެވޯޑްތަކުންނެވެ. ހަތް ވަނަ ގައުމީ ފިލްމު އެވޯޑްސްގައި އޭނާ ކުޅެފައިވާ "ލޫދިފާ" އިން ބެސްޓް ސަޕޯޓިން އެކްޓްރެސް އަދިި މިދިޔަ އަހަރު ބޭއްވި އަށް ވަނަ ފިލްމު އެވޯޑްސްގައި ވެސް ދެ އެވޯޑެއް ވަނީ އުފުލާލައިފަ އެވެ. އެއީ ބެސްޓް ސަޕޯޓިން އެކްޓްރެސްގެ އެވޯޑް އަދި ކުރު ފިލްމު ބައިން އެންމެ މޮޅު ބަތަލާގެ އެވޯޑެވެ. މިއަހަރުވެސް އަޒޫގެ ގިނަ ފިލްމުތަކެއް އެބަހުއްޓެވެ. އެ ފިލްމުތަކުގައި އޭނާ ފެންނާނީ ތަފާތު ރޯލުތަކަކުންނެވެ.\nމީގެ ތެރޭގައި މަލަކަށް ދޫކުރާނެ މަލެއް ނެތެވެ. އެންމެން ވެސް މޮޅެވެ. އެންމެ މޮޅީ ކާކުހެއްޔެވެ؟


Ras Online - މިޑްޓާމް އިލެކްޝަނުގެ ނާކާމިޔާބީއާ ގުޅިފައިވާ އެތައް ކަމެއް!\nމިޑްޓާމް އިލެކްޝަނުގެ ނާކާމިޔާބީއާ ގުޅިފައިވާ އެތައް ކަމެއް!\nމިދުހަތު އާދަމް 13 އޭޕްރީލު 2021 - 13:8\nމިދިޔަ ހޮނިހިރު ދުވަހު ރާއްޖޭގައި ނިމިގެން ދިޔަ ލޯކަލް ކައުންސިލް އިންތިޚާބުގެ ވާހަކަ އެހާފަސޭހައިން ހުއްޓާލެވެން ނެތް ސަބަބުތައް ވަރަށް ބައިވަރެވެ. މި އިންތިޚާބުގައި ލާމަރުކަޒީ ނިޒާމުގެ ބައްޕަ ކަމުގައި ގަބޫލުކުރާ ނުވަތަ ދަޢުވާ ކުރާ އެމްޑީޕީން އެވާހަކަ ދައްކަނީ އެޕާޓީން ގަބޫލުކުރި ފަދަ ކާމިޔާބެއް ނުލިބުނީމާ ކަމަށް ވެދާނެއެވެ. ނަމަވެސް ހަގީގަތުގައި ރާއްޖޭގެ ސިޔާސީ މަޝްރަހުންނާއި ރައްޔިތުންގެ ހިތުން އެކަން ފިލައިގެން ނުގޮސް އެވާހަކަ ތަކުރާރު ކުރެވޭ ބައިވަރު ހައްސާސް ސަބަބުތައް އެބަހުއްޓެވެ. ރައީސުލްޖުމްހޫރިއްޔާ މިއިންތިޚާބު މިޑްޓާމް އިލެކްޝަނެއްގެ ގޮތުގައި ސިފަ ކުރެއްވުމަކީ ވެސް ވަރަށް ފުން މާނައެއް އޭގައި ހިމެނޭ ކަމެއް ކަމުގައި ގަބޫލުކުރަން ޖެހެއެވެ.\nހަގީގަތުގައި ވެސް ރައީސް އެވިދާޅުވި ގޮތަށް މިއީ ހަމަ ދައުރުގެ މެދުން ބޭއްވިގެން ދިޔަ އަދި ޑިމޮކްރެސީ ނިޒާމުގެ ތެރެއިން ނިމިގެން ދިޔަ އެންމެ ބޮޑު އިންތިޚާބެވެ. ރާއްޖޭގެ ހުރިހާ ރައްޔިތުންގެ ބައިވެރިވުމާއެކު ހުރިހާ ރަށްތަކެއްގައި ސިޔާސީ ރޫހު ހުރި ގޮތެއް، ގައުމުގައި އޮތް ފިކުރުތަކަށް ރައްޔިތުންގެ ތާއީދު އޮތް ގޮތް ނުވަތަ ރައްޔިތުންގެ އިތުބާރާއި ތާއީދު އޮތް މިންވަރު ފެނިގެން ދިޔަ އިންތިޚާބެކެވެ. އެހެންވީމާ މިއިންތިޚާބަކީ ރައްޔިތުން ހަވާލުކުރި މަސައްކަތާއި މެދު ރައްޔިތުން ހިތްހަމަ ޖެހުނުތޯ، ނުވަތަ ހަވާލުކުރި ވާޖިބު ފުރިހަމައަށް އަދާކުރެވުނުކަން ކަށަވަރު ކުރާ އިންތިޚާބެވެ. އެހެންވީމާ ރައީސުލްޖުމްހޫރިއްޔާ އެވިދާޅުވަނީ އެވާހަކަފުޅެވެ.\nމިދެންނެވި އިމްތިހާނުގެ ނަތީޖާ ލިބެމުންދާއިރު އެ އިމްތިހާނުން ފާސްވާ ވަރަށް ރައްޔިތުންގެ ވޯޓު ނުވަތަ ތާއީދު ނުލިބުމަކީ ވަރަށްވެސް ބޮޑު މައްސަލައެކެވެ. ރައީސް ނަޝީދު މީގެކުރިން ވިދާޅުވެފައިވާ ފަދައިން ރައްޔިތުން އެބުނީ، "ކަލޭ އެކަނި މިކަން ކުރަން ނޫޅޭށޭ" ކަމަށް ވެސް ވެދާނެއެވެ. ނޫނީ ރައީސް އެވިދާޅުވި ފަދައިން މިއީ "މިޑް ޓާމް އިލެކްޝަނެއް" ނަމަ، ރައީސް ނަޝީދު ކުރިން ވިދާޅުވެފައިވާ ފަދައިން ރައްޔިތުން އެބުނީ ދައުރުގެ މެދުން ރިޔާސީ އިންތިޚާބެއް އަލުން ބާއްވަން ޖެހޭ ވާހަކަ ކަމުގައި ވެސް ވެދާނެއެވެ. ހަމަގައިމުވެސް ވެރިކަން ހިންގާ ޕާޓީ ނުކުމެ މިޑް ޓާމް އިލެކްޝަނުގައި ބަލި ވުމަކީ ނުވަތަ އިމްތިހާނުން ފާސްވާ ވަރަށް، ފަންސާސް އިންސައްތަ މާކްސް ނުލިބުމަކީ ރައްޔިތުން ބުނެދިން ވަރަށް ވެސް ބޮޑު ވާހަކައެކެވެ. މިތާނގައި އަޅުގަނޑު ދައްކާން މިއުޅެނީ އެވާހަކައަށް ނުވާތީ މިހާހިސާބަށް އެވާހަކަ ބާއްވާފައި އަޅުގަނޑު ކުރިއަށް ދާނަމެވެ.\nއެމްޑީޕީގެ ބަނޑުން ވިހެއި ކަމަށް އެމީހުން ގަބޫލުކުރާ ލާ މަރުކަޒީ ނިޒާމު ހިންގަން ރައްޔިތުން ހަވާލުކުރާ ބަޔަކު ބެލުމަށް ބޭއްވި އިންތިޚާބުގެ ނާކާމިޔާބީގެ ފަހަތުގައި ވަނީ ކޮން ސަބަބު ތަކެއްތޯ ނޫސްވެރިމް ސުވާލު ކުރުމުން އެމްޑީޕީގެ އެންމެ އިސް ދެ ލީޑަރުންވެސް ދެއްވީ ދާދި އެއް ޖަވާބުތަކެކެވެ. ދެއްކެވީ ދާދި އެއްކަހަލަ ބަހަނާ ތަކެކެވެ. އިންތިޚާބުގެ ވާހަކަ ދައްކާން ދެބޭފުޅުން ވަކިވަކީން ބައްދަލުވުން ބޭއްވެވުމަކީ ވެސް ރައްޔިތުންނަށް ވަރަށް ގިނަ ވާހަކަ ތަކެއް ބުނެދިން ކަމެކެވެ. ހަމަގައިމުވެސް މިވާހަކަތައް ދެއްކީ އެއްޕާޓީއަކުންނެވެ. އެއްޕާޓީއަށް ނިސްބަތްވާ އެންމެ އިސް ދެ ލީޑަރުންނެވެ. ވެރިކަމުގެ ނިޒާމުގެ ތިންބާރު ކޮންޓްރޯލްކުރާ ނޫނީ ތިން ބާރުގެތެރެއިން ދެ ބާރު ހިންގުމާއި ހަވާލުވެ ވަޑައިގެން ތިއްބެވި އެއްޕާޓީއަކަށް ނިސްބަތްވާ ދެބޭފުޅުންނެވެ.\nދެބޭފުޅުން ވަކިވަކިން ނުކުމެވަޑައިގެން ދެއްކެވީ އިންތިޚާބުގައި ނާކާމިޔާބާއި ކުރިމަތީލާން ޖެހުނު ސަބަބު ތަކެވެ. ސަރުކާރުގެ ތެރޭގައި ހުރި މައްސަލަތަކުގެ ވާހަކައެވެ. ރައްޔިތުންގެ ރުހުން ގެއްލޭން މެދުވެރިވި ސަބަބުތަކުގެ ވާހަކައެވެ. ސަރުކާރުގެ ބަލިކަށިވެ އެޅިފައިވާ ބާގަނޑުތަކުގެ ވާހަކައެވެ. ދެ ލީޑަރުންކުރެ ކޮންމެވެސް އެއްބޭފުޅަކު ނުވަތަ ދެބޭފުޅުން އެކުގައި އެބަލީގެ ޒިންމާ ނަންގަވަންޖެހޭނެ ވާހަކައެވެ. ދެ ލީޑަރުންގެ ވާހަކަފުޅު ތަކަށް ވިސްނާއިރު ދެބޭފުޅުންގެ ވިސްނުމާއި ޚިޔާލާތު ދިމާ ނުވާ އޮތީ އެންމެ ތަންކޮޅެކެވެ. އެއީ ވައްކަމާއި ކޮރަޕްޝަން މިކަމުގެ ތެރެއަށް ވަންނަ ހިސާބުން ޒިންމާ ނަގަން ޖެހޭ ހިސާބާއި މެދު ނޫނީ އެކަން ގޮސް ލައިގަންނަ ހިސާބާއިމެދު ދެބޭފުޅުންގެ ޚިޔާލު ތަފާތުވާ މައްސަލައެވެ. އެހެންނޫނީ ދެ ލީޑަރުންގެ ވެސް ވިސްނުން ފުޅުގައި ހުރީ ދާދި އެއްވާހަކަ ތަކެކެވެ. އެއް ސަބަބު ތަކެކެވެ.\nރައްޔިތުންނަށް ބޯހިޔާވަހިކަން ހޯދައި ދިނުމަކީ އެމްޑީޕީގެ ހުރިހާ އިންތިޚާބަކަށްވާ އެންމެ ބޮޑު އަދި އެންމެ މުހިންމު ވަޢުދެވެ. ރިޔާސީ އިންތިޚާބަކަސް، އެޖެންޑާ ނަވާރައަކަސް އަދި ރަށްވެހި ފަތިހުގައި ވެސް އެވެރިންގެ އެޖެންޑާގެ އަދި ވަޢުދު ތަކުގެ އެންމެ ކުރީގައި އޮތީ އެވާހަކައެވެ. އެހެންވީމާ މާލޭގައި ދިރިއުޅޭ ނުވަތަ މާލޭ ރަށްވެހިންގެ ތާއީދާއި ރުހުން މިއިންތިޚާބުގައި ނުލިބުނު އެންމެ ބޮޑު ސަބަބަކީ 2008 ވަނަ އަހަރުން ފެށިގެން އެމްޑީޕީންނާއި އެޕާޓީގެ ފަރާތުން އިންތިޚާބުތަކަށް ނުކުންނެވި ފަރާތްތަކުން ވަމުން އައި، ވެވަޑައިގަންނަވަމުން ގެންދެވި މިވަޢުދުގައި ހަގީގީ ކުލަ ޖައްސައި ނުދެވުން ކަމުގައި ގަބޫލުކުރަށްވައި ލީޑަރުންގެ ނޯޓުތަކުގެ އެންމެ ކުރިއަށް އެސަބަބު އެރުމަކީ މައްސަލައެއް ނޫނެވެ. ދެން މިފަހަރުގެ އެންމެ ބޮޑު ނާކާމިޔާބީގެ ފަހަތުގައި ހިމެނޭ މައްސަލަތައް ކަމަށް ދެ ލީޑަރުން ގަބޫލުކުރަށްވަނީ ކުރީގެ ބޮޑެތި ކޮރަޕްޝަންގެ މައްސަލަތަކެއް ބަލައި ނުނިމުމާއި މިހާރު ވެސް އެފަދަ ކޮރަޕްޝަންތަކާއި ވައްކަންތައް ހިނގަމުންދާއިރު އެމައްސަލަތައް އެކަށީގެންވާ ބާރު ސްޕީޑްގައި ނުބެލޭ މައްސަލައެވެ. ދެން ދެއްކެވީ ރޯގާބަލިމަޑުކަމުގައި އަޅަން ޖެހުނު ފިޔަވަޅު ތަކުގެ ސަބަބުން ބައެއްގެ ނުރުހުމާއި ކުރިމަތިލާން ޖެހުނު ވާހަކައެވެ. މިއީ ވެސް މައްސަލަތަކެވެ. އެކަމަކު ގަބޫލުކުރެވޭ ގޮތުގައި އިމްތިހާނުން ފާސްނުވި ގިނަ ސަބަބުތައް އަދި މުޅިން ދެނެގަނެވުނު ކަމަކަށް ގަބޫލެއް ނުކުރެވެއެވެ. ރައްޔިތުންގެ ހުރި ޝަލުވާތަކަށް ބަލާއިރު ޕާޓީން ނޫނީ ލީޑަރުންގެ ހިސާބު ދިމާ ނުވުމުގައި އެތައް ބައިވަރު ހައްސާސް ސަބަބުތަކެއް އެބަހުއްޓެވެ.\nމިޑް ޓާމް އިލެކްޝަން ގެއްލުމުގައި ދެލީޑަރުން އެވިދާޅުވާ ސަބަބުތައް މުހިންމު ދައުރެއް އަދާނުކުރެއެކޭ އެއްގޮތަކަށް ވެސް ނުދަންނަވަމެވެ. އެކަމަކު ރައްޔިތުންގެ ވިސްނުމުން ވިސްނާ މީހެއްގެ ހައިސިއްޔަތުން މެދު އިމްތިހާނުގެ ނަތީޖާ ދަށްވި ކަމަށް ފާހަގަ ކުރެވޭ އެހެން މުހިންމު ސަބަބުތަކެއް ފާހަގަ ކުރެވޭތީ އެވާހަކަތައް ހަމަ ހިއްސާކޮށްލާ ހިތްވީއެވެ. ކޮންމެހެން މިއީ އެންމެން ގަބޫލުކުރާން ޖެހޭ ކަންކަމަށް ނުވުމަކީ ހަމަ ޖާއިޒު ކަމެކެވެ.\nއިންތިޚާބާއި ކުރިމަތިލިއިރު ރައްޔިތުން ތިބީ ވަރަށް ދަތި ހާލުގައެވެ. ބޮޑު ރޯގާބަލިމަޑުކަމެއްގެ ތެރޭގައެވެ. ބައެއް މީހުން އަނގަޔާއި އަތާއި ދިމާ ކުރާން ޖެހިފައިވަނީ ވެސް ގަދަކަމުންނެވެ. އެހެން މީހެއްގެ އެހީގައެވެ. ރައްޔިތުންގެ އާމްދަނީ ދަށްވެ ޖީބު ފުލާއި ޖެހިފައެވެ. މުޅި އުމުރުގައި މަސައްކަތް ކޮށްގެން އެއްކުރެވިފައި ހުރި ފައިސާކޮޅު އެކައުންޓުން ނަގައިގެން ޚަރަދުކުރާން ޖެހުމުން ގިނަ އެކައުންޓުތަކުގެ ފޫވެސް ނެތެވެ. އެވަރަށް ކަހާ ހުސްކޮށްފައެވެ. ގިނަ މީހުންގެ ވަޒީފާގަނޑެއް ވެސް ނެތެވެ. ބޭރު ގައުމުތަކުގައި ރީތިކޮށް ކިޔަވާން ތިބި ދަރިވަރުން ކިޔެވުން ހުއްޓާލާފައި އެނބުރި އައިސް ދެވޭނެ ގޮތެއް ނެތިފައެވެ. ދަރީންނަށް ކިޔަވައިދޭށާ ބޭސް ފަރުވާއަށް ދާއިމީކޮށް ހިޖުރަކޮށްގެން ތިބި އާއިލާތައް މުޅި ދިރިއުޅުން އެހެން ގޮތަކަށް ބަދަލުކުރާން ޖެހުމުން އެތައް ތަކުލީފެއް އުފުލާން ޖެހިފައެވެ. މިހެން ކަންއޮއްވާ ދެން އަނެއްކާވެސް ފޮއި ވެއްޓުނީ ހަމަ ރިހޭ ފައިމައްޗަށެވެ. ދެން ވީ ތަދު ހައްތާވީ ބޮޑެވެ.\nދަންނަވަން މިއުޅެނީ މި އިންތިޚާބާއި ކުރިމަތިލިއިރި މިހުރިހާ ކަމެއް މިހެން ހުއްޓާ ޑޮލަރުގެ އަގު އިންތިހާއަށް މައްޗަށް އަރައިގެން ދިޔަ ވާހަކައެވެ. އެމްޑީޕީ ކުރިން ސަރުކާރަށް އައިސް 15:42ރ. އަށް ހެދި ޑޮލަރު ނަވާރައަށް އަރައިގެން ގޮސް ވިއްސަށް ވުރެވެސް މައްޗަށް އެރީއެވެ. އޭގެ ސަބަބުން 15ރ އަށް ނޫނީ 20 ރ އިން ދަށުގައި ބާޒާރުގައި ހުރި އެއްލިޓަރުގެ ކިރު ޕެކެޓް 28ރ އަށް 30ރ އަށް އެރީއެވެ. ދަރިފުޅުގެ ބުއްދަޅުން ކޮންމެ ދުވަހަކު ހެނދުނު ދޮންކެޔުވަކެއް ކާން ނުލިބުނަށް ބޯން ދެމުން އައި ކިރުތަށި ހަދަން ގަންނަ ކިރުދަޅާއި ކިރު ޕެކެޓު ގަންނާން ކުރިއަށް ވުރެ އިތުރަށް 50ރ. އަށްވުރެ މަތީން ޚަރަދު ކުރާން ޖެހުނީއެވެ. ގައުމަށް ޑޮލަރުވައްދައިދޭ ރަންބިސްއަޅާ ކުކުޅު އަލުން ބިސްއަޅާން ފެށުމުން ވެސް މި މައްސަލައަށް ހައްލެއް ނައެވެ. ބޮޑުވި އަގުން އެންމެ ތަންފުކެއްވެސް ތިރިއެއް ނުވިއެވެ. ބޮޑުވި ޑޮލަރު 17 އަށްވުރެ ދަށެއް ނުވިއެވެ. ގިނަ މީހުންނަށް ގެއްލުނު ވަޒީފާއެއް ނުލިބެއެވެ. ކުޑަކުރި މުސާރައެއް ބޮޑެއް ނުވިއެވެ.\nމިހެންކަން އޮއްވާ ޑޮލަރުގެ އަގު ތިރި ނުވާތީ ލިބޭ މުސާރައާއި ޑޮލަރާއި އަޅާކިއުމުން މުސާރައިން ކުޑަވިބައި ލިބޭނެ ގޮތެއް ނުވަތަ ހޯދޭނެ އެހެން މަގެއް ނެތެވެ. ޑޮލަރުގެ އަގު ބޮޑުވެގެން އަތް ނުފޯރާ ފަށަށް އަގުބޮޑުކުރި މުދަލުގެ އަގު ތިރިއެއް ނުވެއެވެ. އަދިވެސް އެތައް އާއިލާތަކެއް ރާއްޖެއިން ބޭރުގައި ގޮތް ހުސްވެފައި އެބަތިއްބެވެ. މެލޭޝިޔާގައި މަތީ ތަޢުލީމް ހާސިލު ކުރަން ތިބި ކުދިންގެ ތެރެއިން ރާއްޖެ އައިސް ނުދެވިފައި އެތިބީ ހަތަރު ފަސް ހާސް ރިންގިޓް ދައްކައިގެން އެތެރެވާން ޖެހޭތީ ނުދެވިފައެވެ. މާލޭގައި ރީތިކޮށް ވަޒީފާ ހޯދައިގެން ދަރީންނަށް ކިޔަވައިދީގެން އުޅުނު އެތައް ބަޔަކު ގޮތް ހުސްވެގެން އެނބުރި ރަށަށް ދިޔައީ ހިތްހަމަޖެހިގެނެއް ނޫނެވެ. މިހިރީ ހައްތާވެއް ސީދާ "ރައްޔިތު މީހާގެ" އިހުސާސްތަކާއި ގުޅުންހުރި އޭނާގެ ދިރިއުޅުމާއި އުޅުމާއި ވަށައިގެންވާ މާހައުލާއި ގުޅުންހުރި ކަންކަމެވެ. މިމައްސަލަތަކަށް އެޑްރެހެއް ނުކުރެއެވެ. މިކަންކަމަށް އެކަށީގެންވާ ގޮތެއްގައި އަޅައެއް ނުލެވުނެވެ. ޖަވާބުދާރީއެއް ނުވެވުނެވެ.\nރަށްވެހި ފަތިހުގައި ކޮމްޕިއުޓަރު ދަށުގައި ކެމެރާ ޖައްސައިގެން ތިބެ ދެއްކެވީ މަގު ހަދާ ވާހަކައެވެ. ރަށްރަށް ހިއްކާ ވާހަކައެވެ. ބޮޑެތި ބަނދަރުތައް ހަދާ ވާހަކައެވެ. ރަށުގައި ހޮސްޕިޓާ ތަރައްގީކުރާ ވާހަކައެވެ. ފަޅުހިއްކާ ވާހައާއި ބަނދަރު ހަދާ ވާހަކައާއި ކޯޒްވޭތައް އަޅާވާހަކައެވެ. ރަށްރަށުގެ ދަރީންނަށް މަތީތަޢުލީމަށް ލޯނު ދިން މިންވަރާއި ރޯގާއާއި ގުޅިގެން ވަޒީފާ ގެއްލުނު މީހުންނަށް ދިން ފަސް ހާސް ރުފިޔާގެ އެލަވަންސްގެ ވާހަކައާއި ޓާފުދަނޑުގެ ވާހަކައާއި ކަރަންޓާއި ބޯފެނާއި ފާޚާނާގެ ނިޒާމުގެ ވާހަކައެވެ.\nމިހެންގޮސް ރަށްރަށުގެ ތަރައްގީއަށް ސަރުކާރުން ކޮށްފައި ހުރި ޚަރަދުތަކުގެ ހިސާބުތައް ވިދާޅުވެ ދެއްވައި "ކަލަގޮވުމާއި" ކުރަމުންދާ މަސައްކަތްތަކާއި ކުރަން ހުރި މަސައްކަތްތައް ރައީސުލްޖުމްހޫރިއްޔާއާއި ވަޒީރުން ވިދާޅުވެދެއްވިއިރު އެވާހަކަތައް މާލޭގައި ތިބި މީހުން އަޑު އެހީ ކިހާވަރަކަށްތޯ މާލޭގައި އުޅޭ ބަޔަކަށް އެކަމުން ފައިދާއެއް ވާނެތޯ، ނުވަތަ ރަށްރަށުގައި ތިބި މީހުންނަށް އެއަޑުއިވުނީ ކިހާވަރަކަށްތޯ ވެސް މިއީ އުފެދޭ ސުވާލުތަކެވެ. ވެރިކަން ކުރާ މާލޭގައި މުޅި ގައުމުގެ އާބާދީގެ ދެބައިކުޅަ އެއްބައަށްވުރެ ގިނަ ރައްޔިތުން އުޅޭއިރު މި ގްރޭޓަރ މާލޭ ސަރަހައްދުގައި ދިރިއުޅޭ އާބަދީއަށް ކޮށްދެވޭ ކޮންމެ ކަމަކީ އެކަމަކުން މުޅި ގައުމުގެ ރައްޔިތުންނަށް ކޮންމެވެސް ވަރެއްގެ ފައިދާއެއް، މަންފާއެއް ކުރާނެ ކަމަކަމަށްވާއިރު އަދި މި ސަރަހައްދަށް ލިބޭ ކޮންމެ ތަރައްގީއަކީ އަދި ދެވޭ ބޯހިޔާވަހި ކަމަކީ މުޅި ރާއްޖޭގެ އެތައް ރައްޔިތަކުވެސް ހިމެނޭ ގޮތަށް ކޮށްދެވޭ ކަންކަން ކަމުގައި ގަބޫލުކުރެވުނީ ކިހާވަރަކަށްތޯއާއި އެކަން ހާސިލުވީ ކިހާ މިންވަރަކަށްތޯވެސް ނިމިދިޔަ މެދު އިންތިޚާބުގައި މާކްސް ދިނުމުގައި ރައްޔިތުން މިނެކިރާނެ ކަމީ ކަށަވަރުވެ ޔަގީންވާ ކަމެކެވެ.\nއެހެންވީމާ ނިމިދިޔަ މިޑް ޓާން އިލެކްޝަނުން ފެއިލްވާން ދިމާވި ސަބަބުތަކަކީ ހަމައެކަނި ބޯހިޔާވަހިކަމާއި ކޮރަޕްޝަނާއި ވައްކަމާއި ބައެއް ފަރާތްތަކަށް އަމާޒުކޮށް ވެފައިވާ ވަކިވަކި ވަޢުދުތައް ނުފުއްދައިދެވުން އެކަންޏެއް ނޫނެވެ. އެއީވެސް ސަބަބުތަކެއް ކަމަށް ވެދާނެއެވެ. އެކަމަކު އިންތިޚާބަށް ދިޔައިރު އަތް ނުލެވިހުރި ނޫނީ ރަނގަޅަށް ހޯމް ވޯކް ނުހެދި ދަސްނުވެ ހުރި ފިލާވަޅުތައް ވަރަށް ބައިވަރެވެ. އެހެންވީމާ އެހިސާބަށް ވިސްނައިގެން ނޫނީ ކުރިއަށް އޮތްތާނގައިވެސް ކާމިޔާބުވާން އޮތް ކަމަކަށް ގަބޫލެއް ނުކުރެވެއެވެ. ތިމަންނާމެންނަކީ މޮޅަށް ހިސާބުޖަހާން އެނގޭ ބައެއް ކަމަށް ގަބޫލުކޮށް އެހިސާބުގެ މައްޗަށް ބުރަވެ ބެރުޖަހާ ނެށުމަކުން އަދި އެއީ ކާމިޔާބުކަމަށް ދެކި ހަގީގީ މަންޒަރު ކަމަށް ގަބޫކުކުރުން އެހާ ބުއްދިވެރިއެއް ނޫނެވެ. ހަމަގައިމުވެސް ގިނަ ރައްޔިތުން އެމަންޒަރު މިހާރު ވަޒަން ކުރަނީ އެހާ ރަނގަޅަކަށް ހެއުކޮށެއް ނޫނެވެ.\nއިންތިޚާބަށް ދިޔައިރު ހަނދާން ނެތިކޮށްލި އަނެއް ކަމަކީ މިހާރު މިހިނގާ ވެރިކަމަކީ ކިހިނެއް ކޮން ގޮތަކަށް ލިބިފައިވާ ވެރިކަމެއް ކަމާއިމެދު އޮތް ހަގީގަތެވެ. ހަމަގައިމުވެސް މިއީ އެތައް ބަޔަކު ބައިވެރިވެގެން އެތައްބައެއް މަސައްކަތާއި ދަލާއި މުދަލާއި ފައިސާ ހޭދަކޮށްގެން ހޯދި ވެރިކަމެއްކަން ހަނދާނެއް ނެތެވެ. އެމީހުންގެ ފަރާތުން ގައުމު ހިންގަން ހަވާލުކުރި އިސް ލީޑަރު ވިދާޅުވީ ތިމަންމެންގެ ކެންޑިޑޭޓުން ނޫން މީހަކަށް ވޯޓެއް ދޭންވީ ހަމަ އެއްވެސް ސަބަބެއް އަމުދުން ނެތް ކަމަށެވެ. އެކަމަކު ހަމަގައިމުވެސް ރައްޔިތުން ވޯޓުދިނީ އެމީހާ ނިސްބަތްވާ ޕާޓީއަށް ނުވަތަ ފިކުރަކަށް އެކަންޏެއް ނޫނެވެ. ރައްޔިތުންގެ ކުރިމަތީގައި އެތިރިގެން ތިބީ އެކި ފިކުރުގެ އެކި ރޫހުގެ އެކި ކަހަލަ ލީޑަރުންނެވެ. ރައްޔިތުން ގާތަށް ގޮސް އެއްވާހަކައެއް ދެއްކި ނަމަވެސް އެވާހަކަ ދައްކާން ދިޔައީ އެއްގޮތަކަށް، އެއްކުލައެއްގައި ނުވަތަ އެއް ސިފައެއްގައި ތިބި ބަޔަކު ވެސް ނޫނެވެ.\nއެމްޑީޕީން ވެރިކަން ހޯދާން ރައްޔިތުންގެ ގާތަށް ދިޔައީ "ބާޣީންނާއި ޣާޒީންނާއި، ޣާޒީންނަށް ވެފައި ތިބި ބާޣީން" ވެސް ގޮވައިގެންނެވެ. ވިޔަފާރިކުރާން ތިބި ސޭޓުންނާއި ޝައިޚުންވެސް ގޮވައިގެންނެވެ. އެހެންވީމާ ރައްޔިތުން މިފަހަރުވެސް ބުނެފައި އެވަނީ "ކަލޭމެން އެކަނި މިކަން ކުރަން ނޫޅޭށޭ" އެވެ. ރައްޔިތުން އެހެން ބުންޏަށް އެކަން ގަބޫލުނުކޮށް މިހާރު އެކަނި ދިޔަޔަސް މިކަން ވާނެ ކަމަށް ހިސާބު ޖަހައިގެން އެކަނި ދިޔައީމާ އިމްތިހާނުން ބޮޑުތަނުން ފެއިލްވީ ކަމުގައިވެސް ވެދާނެއެވެ. ހަމަގައިމުވެސް މިއީ ވިސްނާ ފިކުރުކުރާ ބަޔަކަށް ހުރި އިބްރަތްތަކެކެވެ. ބޮޑާވެ ކިބުރުވެރިވެ ގަތުމަކީ ނުހަނު އަވަހަށް ނާކާމިޔާބު އަރާ ހަމަކުރާ ކަމެކެވެ. ތިމާއަށް ހަގީގަތުގައި ހެއުއެދޭ ތެދުވެރި ވަފާތެރި މީހުންގެ އަތުން ދޫކޮށްލާފައި ހެއުއެދޭ ކަމަށް ހެދިގެން އެކަން ހަމައެކަނި ބޭރުފުށަށް ދައްކައިގެން އުޅޭ މީހުންގެ އަތުގައި ހިފުނީމާ ރަނގަޅު ނުބައަށް، ފައިދާ ގެއްލުމަށް ބަދަލުވެ ދާނެކަމީ ގަބޫލުކުރަން ޖެހޭ ހަގީގަތެވެ.\nއައްޑޫ މާރާމާރީ: ހައްޔަރުކުރި މީހާ ޝަރީއަށް ނިމެންދެން ބަންދުކޮށްފި\n23 ސެޕްޓެމްބަރު 2021 - 15:17\n4،000 ފްލެޓު އަޅަން އިންޑިއަން އެގްޒިމް ބޭންކުން 227 މިލިއަން ޑޮލަރުގެ ލޯނެއް\n23 ސެޕްޓެމްބަރު 2021 - 15:8\nފިޔަވަތި މައްސަލާގައި ބައެއް މީޑިއާތަކުން ގޯސްހެދި ކަމަށްބުނެ އެމްއެމްސީގެ އިލްތިމާސް ހުރިހާ މީޑިއާތަކަށް\n23 ސެޕްޓެމްބަރު 2021 - 14:55\nވަޒީރު ވިދާޅުވި ނަމަވެސް މިއަދުވެސް މިނިމަމް ވޭޖް ކަނޑައެއް ނޭޅުނު\n23 ސެޕްޓެމްބަރު 2021 - 14:42\nއިސްލާމީ ތަރުބިޔަތާއި ޘަޤާފަތާއި ޙަޟާރަތު ދެމެހެއްޓުމަށް އައު ޖަމިއްޔާއެއް\n23 ސެޕްޓެމްބަރު 2021 - 14:13\nޖާބިރަށް ހަމަލާދިން މައްސަލައިގައި ދެ މީހަކު ހައްޔަރުކޮށްފި\n23 ސެޕްޓެމްބަރު 2021 - 13:29\nމިނިސްޓަރ ޝާހިދު، ފަލަސްތީނުގެ ހާރިޖީ ވަޒީރާ ބައްދަލުކުރައްވައިފި\n23 ސެޕްޓެމްބަރު 2021 - 13:10


ޑިޖިޓަލް ފައިސާ ބޭނުންކުރުން ޤާނޫނާއި ޚިލާފުކަމަށް ޗައިނާއިން ކަނޑައަޅައިފި ޑިޖިޓަލް ފައިސާ ބޭނުންކުރުން ޤާނޫނާއި ޚިލާފުކަމަށް ޗައިނާއިން ކަނޑައަޅައިފި\nޑިޖިޓަލް ފައިސާ ބޭނުންކުރުން ޤާނޫނާއި ޚިލާފުކަމަށް ޗައިނާއިން ކަނޑައަޅައިފި\nޗައިނާގައި ޑިޖިޓަލް ފައިސާ ބޭނުންކޮށްގެން ހިންގާ ހުރިހާ މުޢާމަލާތްތަކަކީ ޤާނޫނާ ޚިލާފު ކަމެއްކަމަށް ޗައިނާގެ މަރުކަޒީ ބޭންކުން ކަނޑައަޅައިފިއެވެ. މިނިންމުން ނިންމާފައިވަނީ ޑިޖިޓަލް ފައިސާ ބޭނުންކުރުމުގެ ސަބަބުން މީހުންގެ މުދާ ނުރައްކާތެރިކަމަށް ހުށަހެޅޭތީކަމަށްވެސް ބޭންކުން ބުނެއެވެ.\nޗައިނާއަކީ ޑިޖިޓަލް ފައިސާ ބޭނުންކުރާ އެންމެ ބޮޑު މާކެޓެއްއޮތް ޤައުމު ކަމުގައިވީނަމަވެސް އެ ޤައުމުގައި ޑިޖިޓަލް ފައިސާ ބޭނުންކުރުން 2019ވަނަ އަހަރުން ފެށިގެން ވަނީ ރަސްމީކޮށް މަނާކޮށްފައެވެ. ނަމަވެސް އޮންލައިންކޮށް ބޭރު ފައިސާ ގަނެއްވިއްކުން މަނާކޮށްފައެއްނުވެއެވެ.\nމީގެއިތުރުން ބިޓްކޮއިން އަދި ޑިޖިޓަލްކޮށް ބޭނުންކުރާ އެހެނިހެން ފައިސާ ބޭނުންކުރާނަމަ އެއްވެސް ކަހަލަ ރައްކާތެރިކަމެއް ނޯންނާނެކަމަށްވެސް ޗައިނާ ސަރުކާރުގެ އިދާރާތަކުން މީގެކުރިން މެއިމަހު ވަނީ އިންޒާރުވެސް ދީފައެވެ.\nއަދި މި ފަދަ މުއާމަލާތްތައް ހިންގުމުގައި އެހީތެރިނުވުމަށް ބޭންކުތަކަށާއި އެހެނިހެން ފައިސާގެ މުއާމަލާތްތައް ހިންގާ ޕްލެޓްފޯމްތަކަށް ޖޫން މަހު އިދާރާތަކުންވަނީ އަންގާފައެވެ. ނަމަވެސް މިކަން މަނާކޮށް ހުކުރު ދުވަހު މަރުކަޒީ ބޭންކުން ޢާންމުކޮށްފައިވާ ބަޔާނުގައވާ މި އެންގުމަކީ ޑިޖިޓަލް ފައިސާ ބޭނުންކުރުން މަނާކޮށް އަންގާފައިވާ އެންމެ ސާފު އެންގުމެވެ. އަދި މި އެންގުމުން މިފަދަ ޢަމަލެއް މިގޮތަށް ކުރާނަމަ އެއީ ޤާނޫނީގޮތުން މަނާކަމެއް ކަމަށާއި އެކަމަށް އަދަބު ލިބޭނެކަންވެސް ސާފުކޮށް އެގެން އޮވެއެވެ.\nއަދި ބޭރުގެ ވެބްސައިޓްތަކުން ޗައިނާގެ ރައްޔިތަކަށް މި ފަދަ މުޢާމާލާތެއް ހިންގުމަށް މަގުފަހިކޮށްދިނުމަކީވެސް މަނާކަމެއްކަމަށް މި ބަޔާނުގައި ބުނެއެވެ.


164 meehun, aharakah vure gina dhuvahu "vaanuvaa" jahai bandhu gai\n164 މީހުން، އަހަރަކަށްވުރެ ގިނަ ދުވަހު "ވާނުވާގައި"\nޖަލެއް: ޝަރީއަތް ނިމެންދެން ގިނަ ބަޔަކު ބަންދުކުރާތީ ކަންބޮޑުވުން ބޮޑު\nޖަލުތަކުގައި ޝަރީއަތް ނިމެންދެން ބަންދުކޮށްފައިވާ ގިނަ ބަޔަކު ތިބިއިރު އެގޮތަށް ބަންދުގައި އެއް އަހަރަށްވުރެ ގިނަ ދުވަސްވެފައިވާ 164 މީހުން އެބަ ތިއްބެވެ.\nމައްސަލައެއްގެ ތުހުމަތުގައި ހައްޔަރު ކުރެވޭ މީހާ ނުވަތަ ދައުވާއެއް އުފުލުމަށްފަހު ޝަރީއަތް ފެށުމާއެކު ވެސް މައްސަލައިގެ ޝަރީއަތް ނިމެންދެން އެމީހަކު ބަންދުގައި ބެހެއްޓުމަށް އަމުރަށް އެދުމުގެ ބާރު ޕްރޮސިކިއުޓާ ޖެނަރަލްގެ އޮފީހަށް ޖިނާއީ އިޖުރާއަތުގެ ގާނޫނުގެ ދަށުން ލިބެ އެވެ.\nމިކަމަކީ ވަރަށް ބޮޑަށް ފާޑުކިޔުން އަމާޒުވާ ކަމެކެވެ. ގައިދީންގެ ބަހުން "ވާނުވާ" ގޮތުގެ މަޝްހޫރުވެފައިވާ މިކަން ގާނޫނުގެ ތެރޭގައި އޮތުމުން މުއްދަތެއް ނެތް ގޮތަށް ބަޔަކު ބަންދުގައި ބައިތިއްބުމުގެ ފުރުސަތު ލިބިގެންދާ ކަމަށް ބުނެ ފާޑުކިޔަ އެވެ. ޝަރީއަތް ނިމެންދެން ބަންދު ކުރުން އުވާލުމާ ގުޅޭ ގޮތުން ވެސް މަޝްވަރާތައް ކުރަމުންދެ އެވެ.\nކަމާބެހޭ މުއައްސަސާއެއްގެ އޮފިޝަލަކު އަވަސްއަށް މައުލޫމާތު ދިން ގޮތުގައި "ވާނުވާ ޖަހައި" ބަންދުގައި އެތައް ބަޔަކު ޖަލުތަކުގައި ތިބިއިރު އޭގެ ތެރޭގައި އެއް އަހަރު ދުވަހަށްވުރެ ގިނަ ދުވަހު ބަންދުގައި ތިބި 164 މީހުން ތިބުމަކީ ކަންބޮޑުވުމެކެވެ. އެ 164 މީހުންގެ ތެރޭގައި ފަސް އަހަރުވީ މީހުން ވެސް އެބަ ތިބި ކަމަށް އޭނާ މައުލޫމާތުދެ އެވެ.\nއެނގިފައިވާ ގޮތުގައި އެގޮތަށް ބަންދުގައި ތިބޭ މީހުން ގިނަވެ، ކަރެކްޝަނަލް ސާވިސްއިން ވަނީ އެ ކަންބޮޑުވުން ކަމާބެހޭ މުއައްސަސާތަކާ ހިއްސާކޮށްފަ އެވެ. ބޮޑެތި ޖިނާއީ މައްސަލަތަކުގައި ޝަރީއަތް ނިމެންދެން ބަންދު ކުރުމަށް ޕްރޮސިކިއުޓާ ޖެނަރަލްއިން އާންމުކޮށް އެދެ އެވެ.\nއެކަމަށް ހައްލެއް ގެނައުމުގެ ގޮތުން އިއްޔެ ބަންޑާރަ ނައިބު އިބްރާހިމް ރިފްއަތު ވަނީ ފިޔަވަޅެއް އަޅުއްވާފަ އެވެ. ބަންޑާރަ ނައިބު އިސްލާހު ކުރައްވާފައިވަނީ ގާނޫނު އަސާސީއިން އެޓާނީ ޖެނަރަލަށް ލިބި ވަޑައިގަންނަވާ އިހްތިޔާރުގެ ދަށުން ކަނޑައަޅާާފައިވާ ޖިނާއީ މައްސަލަތަކުގައި އަމަލު ކުރާނެ މައިގަނޑު ސިޔާސަތު ތަކުގެ މާއްދާއެކެވެ.\nއެގޮތުން އެ ސިޔާސަތަށް އާ މާއްދާއެއް އިތުރުކޮށް ބުނެފައި ވަނީ ޝަރީއަތް ނިމެންދެން މީހަކު ބަންދުގައި ބެހެއްޓުމަށް ފަނޑިޔާރަކު ކުރައްވާފައިވާ އަމުރު 30 ދުވަހަކުން ޕީޖީ ރިވިއު ކުރަމުން ގެންދަން ޖެހޭނެ ކަމަށެވެ. އަދި ވަކި މައްސަލައެއްގައި ޝަރީއަތް ނިމެންދެން ބަންދުގައި ބަހައްޓަން ޖެހޭނެ ހާލަތެއް ނެތް ކަމަށް ފެނިއްޖެނަމަ އެ އަމުރެއް ބާތިލް ކުރަން ކޯޓަށް ހުށަހަޅަން ޖެހޭނެ ކަމަށެވެ.\nމި މާއްދާގެ ދަށުން ޕީޖީ ކުރައްވާ މަސައްކަތުގެ ތަފުސީލް ބަޔާން ކުރާ ހާއްސަ ރިޕޯޓެއް އެކުލަވާލައި އަހަރަކު ދެ ފަހަރު ރައްޔިތުންގެ މަޖިލީހަށް އެ ރިޕޯޓް ހިއްސާ ކުރަމުންދާން ޖެހޭނެ ކަމަށް ވެސް ބަޔާން ކޮށްފައިވެ އެވެ.\nމޯލްޑިވްސް ކަރެކްޝަނަލް ސާވިސް އެޓާނީ ޖެނެރަލް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް އައިޝަތު ބިޝާމް އިބްރާހިމް ރިއްފަތު\n"ވާނުވާ" ރިވިއު ކުރަން އޭޖީ އަންގައިފި


Gan current network gulhumah HV cable alhan fashaifi | Jazeera\tގަމު ކަރަންޓު ނެޓްވޯކް ގުޅުމަށް އެޗްވީ ކޭބަލް އަޅަން ފަށައިފި - Jazeera\nގަމު ކަރަންޓު ނެޓްވޯކް ގުޅުމަށް އެޗްވީ ކޭބަލް އަޅަން ފަށައިފި\nމުޙައްމަދު އަފްޒަލް September 30, 2020 115 views0\nލ.ގަމުގައި ކަރަންޓު ނެޓްވޯކް ގުޅުމަށް ބޭނުންވާ ހައި ވޯލްޓޭޖް (އެޗްވީ) ކޭބަލް އަޅަން ފަށައިފިއެވެ. މިއީ ގަމުގައި މިހާރުހުރި ތިން އިންޖީނުގެ ބަދަލުގައި އެއް އިންޖީނުގެއެއް އަޅައި، މުޅި ގަމުގެ ކަރަންޓު ފޯރުކޮށްދިނުން އެއް ފުރާޅެއްގެ ދަށަށް ގެނައުމަށް ކުރަމުންގެންދާ މަސައްކަތުގެ ބައެކެވެ.\nލ.ގަން ފެނަކަ ބްރާންޗުގެ މެނޭޖަރު ފާރޫގް ހުސެއިން ޖަޒީރާނޫހަށް މައުލޫމާތުދެމުން ވިދާޅުވީ، މި ކޭބަލް އެޅުމަށް ނިންމާފައިވަނީ މުކުރިމަގުން ތުނޑިއަށް ކަމަށާއި މުޅި ގަން މި ކޭބަލް ނެޓްވޯކުން ގުޅާލެވޭނެކަމަށެވެ. މިގޮތުން، 11،000 މީޓަރުގެ އެޗްވީ ކޭބަލް އެޅުމަށް ހަމަޖެހިފައިވާކަމަށެވެ. ގަމަކީ ރާއްޖޭގައި އޮތް އެންމެ ބިމުގެ ގޮތުން ބޮޑު އެއް ރަށަށް ވުމުން، މުޅި ރަށް އެޗްވީ ކޭބަލް އިން ގުޅާލުން ވެގެންދާނީ މިގޮތަށް ކުރިއަށް ގެންދާ އެންމެ ތަފާތު އެއް މަސައްކަތަށެވެ.\nމިއީ 30 ދުވަސް ތެރޭގައި ނިންމުމަށް ޝަރުތުކޮށް ހަވާލުކުރެވުނު މަސައްކަތެކެވެ. ފާރޫގް ވިދާޅުވީ މަސައްކަތް 30 ދުވަސް ތެރޭގައި ނިންމާލެވޭނެ ކަމަށް ގަބޫލުކުރައްވާކަމަށެވެ.\nމި މަޝްރޫއު ނިމޭއިރު، ގަމުގައި މިހާރު ހުރި3އިންޖީނުގެ ބަދަލުގައި އެއް އިންޖީނުގެއެއް އަޅައިދިނުމަށް ރައީސް އިބްރާހިމް މުހައްމަދު ސޯލިހު ވި ވައުދުގު ބޮޑު ބައެއް ފުދިގެންދާނެއެވެ. މިހާރު ގަމުގައި ހުރި އިންޖީނުގެ ތަކަކީ މީހުން ދިރިއުޅޭ ސަރަހައްދުތަކުގައި ހުރި އިންޖީނުގެ ތަކެއް ކަމުން، ރައްޔިތުންނަށް ވަމުންދާ އުނދަގޫތަކުންވެސް މި ބަދަލާއެކު ސަލާމަތްވާނޭކަމަށް ބެލެވެއެވެ.


ސަމާ· 14 އޮކްޓޫބަރު 2020\n“އެއީ ތަހުޒީބު ނުވުމެއްނޫނޭ! ކޮންމެކަމެއް ކުރާއިރު ވެސް، ކަމުގެ ދެކޮޅު ބަލަންވާނެ. ހަލާދަނޑީގެ ދެކޮޅު ބަލަންވާނެޔޭ ބުނާއަޑެއް ނާހަމުތަ؟”\n“ކޮންމެހެން އިރުވަރު ބަލައި، ވަރުވާކަނުގައި އަކަ ކުރަހައި ނުހެދިޔަސް، ތަން ރަނގަޅަށް ސާފުކޮށްލައި ހެދީމާ އެ ހުރީ ނިމިފަ. ދެން ކޮން ސަކަރާތެއް ޖަހާކަށް. މި ޒަމާނުގައި ތި ކަހަލަ ކަމެއް ކުރާތަން ފެނިއްޖެއްޔާ، މީހުން މަލާމާތް ވެސް ކުރާނެ!”\nމިހައި ހިސާބަށް ވާހަކަ ދިޔައިރު، ޝަކީބުމެން ގެއާ އަރައި ހަމަވެއްޖެއެވެ. ގެއަށް ވަނުމާއެކު، ފުރަތަމަ ވެސް ބައްދަލުވީ ޝަކީބުގެ މަންމަ އާޝިޔާއާއެވެ.\n“އާޝިޔާ ދައްތާ!” ނަޒީފު ގޮވާލިއެވެ.\n“ނަޒީފު! އަންގައި ވެސް ނުލައި ތި އައީ” ނަޒީފު ފެނުމުން އާޝިޔާގެ މޫނުމަތިން ފެނުނީ އުފާވެރިކަމެވެ.\n“ވަރަށް ކުއްލި ގޮތަކަށް އަންނާން ޖެހުނީމަ އަންގައި ނުލެވުނީ.”\n“ކިހައި ދުވަހަކަށް ތި އައީ؟”\n“މި ފަހަރު މި އައީ ނުދާގޮތަށް. އެއްކޮށް މި ކޮޅަށް ބަދަލުވީ.” ގޮނޑިމަތީގައި ދަބަސް ބަހައްޓަމުން، ނަޒީފު ހިނިތުންވެލިއެވެ.\n“މިއީ ކޮން ކުއްޖެއް؟ އަންހެނުންތަ؟” ރަޝްފާއާ ދިމާއަށް ބަލައިލަމުން، އާޝިޔާ އަހައިލިއެވެ. ލަދުރަކި ހިނިތުންވުމަކާއެކު ރަޝްފާ އިސްއޮބައިލިއެވެ.\n“އަދި އަންހެނުންނެއް ނޫން! އެކަމަކު ވަރަށް އަވަހަށް އިންނާން ކަމަށް.”\n“މަންމާ! ވަރަށް ބަނޑުހައިވެފަޔޯ ނަޒީފު އެހެރީ. މާ ގިނަ ސުވާލުތައް ނުކޮށް އަވަހަށް އޭނައަށް ކާއެއްޗެއް ދޭންއުޅޭ!” ސަމާސާ ރާގަކަށް ޝަކީބު ބުނެލިއެވެ.\n“އެހެންތަ؟ ހިނގާ އަވަހަށް ކާން އުޅެމާ!” އާޝިޔާ ހިނިތުންވެލަމުން، އައިސް ރަޝްފާގެ އަތުގައި ހިފިއެވެ. “ކޮންނަމެއް ކިޔަނީ؟”\n“ރަޝްފާ!” އާޝިޔާއާ ހަތަރުކަޅި ހަމަކޮށްލަމުން، ރަޝްފާ ބުންޏެވެ.\n“ހިނގާ ކާންދާން! ނަޒީފު ވެސް ހިނގާ! އާޝިޔާދައްތަ ވެސް ބޭރަށްދާން އުޅެނިކޮށް ތި އާދެވުނީ.” އާޝިޔާ ހިނގައިގަތުމުން، ނަޒީފާއި ރަޝްފާ ފަހަތުން ހިނގައިގަތެވެ. ކާގެއާ ދިމާއަށެވެ.\n“ކޮންތަނަކަށް ދާން ތި އުޅެނީ؟” މޭޒުދޮށުގައި އިށީންނަމުން ނަޒީފު އަހައިލިއެވެ.\n“އިއްޔެ ވިއްސި މީހެއްގެ ހާލުބަލައިލާން ވެގެން. ވަރަށް ގިނައިރުން ވިހުނު މީހެއްވީމަ، ތަންކޮޅެއް ބޮޑަށް ސަމާލުކަން ދޭންޖެހޭނެއެއްނު.”\n“އާޝިޔާ ދައްތަ ނޫން ފޫޅުމަޔަކު އަދިވެސް ނުހުރޭތަ؟ ޅަކުދިން އެ ކަހަލަ ކަންކަމަށް މާބޮޑު ތަރުހީބެއް ނުދޭ ދޯ!”\n“ނޫނޭ! މިހާރު އެބައުޅޭ އެހެން ކުއްޖަކު ކޯސް ހަދައިގެން އައިސް.”\n“އަހަރެން މި ގަސްދުކުރަނީ ގޭތެރެ ހަމައަކަށް އަޅުވައިލެވެންދެން މި ގޭގައި މަޑުކޮށްލަން ކަމަށް.” ކާމޭޒު ދޮށުގައި ނަޒީފު ޖައްސައިލިއެވެ.\n“އާނ! ހަމަ ތިބެންވީ. މި ގެއަކު ނޯންނާނެ ތި ކުދިންނަށް މަނާ އެއްވެސް ކަމެއް.”\nއެ ދުވަހުގެ ހަވީރު ރަޝްފާއާއި ނަޒީފު ގޭ ދޮށަށް ދިޔައެވެ. ތަންތަން ހުރި ނެތްގޮތް ބަލައިލާށެވެ. އެ ގެއަކީ ރަށުގެ އިރުމަތީ ފަރާތުން އެންމެ ބިއްދޮށަށް ހުންނަ ގެއެވެ. އެ ގޭ އެއް ފަރާތުގައި އޮންނަނީ ބޯ ޖަންގައްޔެވެ. ބިޔަ ގަސްތަކެވެ. ކުކުޅު ހާ ނިދަންއަރާ ގަސްތަކެވެ.\nއެ ރަށުގެ ނިސްބަތުން ބަލާއިރު އެ ގޯއްޗަކީ ކުޑަ ގޯއްޗެކޭ ނުބުނެވޭނެއެވެ. މުޅި ގޯތި ފުރިފައި ވަނީ، ގަސްގަހާގެއްސާއި ރުއްރުކުންނެވެ. ބަނބުކެޔޮގަހާއި ހިރުނދުގަހެވެ. މިދިލިގަހާއި ދުނބުރި ގަހެވެ. އަދިވެސް ތަފާތު ވައްތަރުވައްތަރުގެ ގަސްތަކުން މުޅި ގޯތިތެރެ ވަނީ ހިޔާވެފައެވެ. ސާފުކޮށް ބަލަހައްޓާނޭ މީހަކު ނެތީތީ، މުޅި ގޯތިތެރެ މިހާރު ހީވަނީ ކުނިގޮނޑެއް ހެންނެވެ.\nގެއަކީ އާދައިގެ ގޮތަކަށް ހަދާފައިހުރި ގެއެކެވެ. ގޭގައި ދެ ކޮޓަރި ހުރެއެވެ. ދެން އޮތީ، ސިޓިންރޫމެއް ގޮތަށް ބޭނުން ކުރެވޭ ކަހަލަ ތަންކޮޅެކެވެ. ގިފިއްޔާއި ބަދިގެ ހުންނަނީ، ގޭ ބިއްދޮށު ފަރާތުގައި ވަކިންނެވެ. ގެއާއި ބަދިގެއާ ދޭތެރޭގައި، ބޮޑު ދޮންކެޔޮ ފީންޏެއް ހައްދާފައި ހުއްޓެވެ. ބަލަހައްޓާނޭ މީހަކު ނެތުމުގެ ސަބަބުން، ހިކިފައި ހުރި ފަތްތަކާއި ވެރިފައި ހުރި ފަތްތަކުން، އެތަން ވެސް އޮތީ ގޮނޑަކަށް ވެފައެވެ. ގަސްތައް ވެސް ހެދެންވާގޮތަކަށް ނުހެދެއެވެ.\nމަކުނުވަލާއި ހިރަފުސްބުރައި، މުޅި ގޭތެރެ ވެސް އޮތީ ވަރަށް ބޮޑަށް ހަޑިވެފައެވެ. ގޭތެރޭގައި ވަނީ، ފާޑެއްގެ ނުބައި ވަހެއް ވެސް ހިފާފައެވެ. އަލިވައްދާނޭ ތަންތަން މަދުކަމުން ގޭތެރެ އޮތީ ވެސް ވަރަށް އަނދިރިކޮށެވެ. ބިރުވެރި ފާޑަކަށެވެ. އެހެންކަމުން ރަޝްފާއަކަށް ގޭތެރެއަށް ވަންނާކަށް ނުކެރުނެވެ.\n“މާދަމާ ޝަކީބު ގޮވައިގެން އައިސް ސާފުކުރަންވާނީ.” ނަޒީފު ގޭތެރެއިން ނިކުމެ، ރަޝްފާ ގާތު ބުންޏެވެ.\n“މާދަމާ ޝަކީބު މަހަށް ދާނެއެއްނު!”\n“އަހަރެން މަޑުކުރަން ބުނެފިއްޔާ މަޑުކުރާނެ! އަނެއް ދުވަހަކީ ހުކުރު ދުވަހެއްނު. ދެ ދުވަހެއްގެ ތެރޭގައި ހިވަނީ ނިންމާލެވޭނެހެން. ހިނގާދެން ދާން!”\nއެ ރޭ ނަޒީފާއި ޝަކީބު ހަރަކާތްތެރިވަމުން ގެންދިޔައީ ނަޒީފުގެ ކައިވެނީގެ ކަންތަކުގައެވެ. ޖެހިގެން އައި ދުވަހު ވަރަށް އާދައިގެ ގޮތަކަށް ކައިވެނީގެ ކަންތައް ނިންމާލައިފިއެވެ. ކުޑަ ވަރެއްގެ ސަޔެއް ވެސް ހެދިއެވެ. ގާތްތިމާގެ މީހުންނާއި ރަހުމަތްތެރިންގެ ހިތް އުފާކޮށްލުމަށް ޓަކައެވެ.\nނަޒީފު އެދުނު އެދުމަކަށް، ރަށުގައި ހުރެގެން އޭނާއާއެކު ގޭގެ މަސައްކަތުގައި ޝަކީބު ހަރަކާތްތެރިވިއެވެ. ގެއާއި ގޯތިތެރެ ސާފުކޮށް، ކޮންމެހެން މަރާމާތުކުރަންޖެހޭ ތަންތަން މަރާމާތުކޮށް، މި ވަގުތަށް ފުއްދައިލެވޭ ވަރަށް، ގެއަށް ބޭނުންވާ ސާމާނު ހޯދައިފިއެވެ. މި މަސައްކަތްތަކުގައި ރަޝްފާ ވެސް ވަރަށް ފުރިހަމައަށް ބައިވެރިވަމުން ގެންދިޔައެވެ. ފައިސާގެ ގޮތުން ވެސް ޝަކީބުގެ އެހީތެރިކަން ލިބުނެވެ.


RaajjeTV ge aburufulhu fund hulhuvaifi\nރާއްޖެ - ރާއްޖެ ޓީވީ\nރާއްޖެ ޓީވީގެ އަބުރުފުޅު ފަންޑު ހުޅުވައިފި\nފަންޑު ހުޅުވައި ދެއްވީ އިބޫ\nފުރަތަމަ ފަންޑުފޮށި ހިންނަވަރުގައި، ހުޅުވައި ދެއްވީ ފައިސަލް\nގިނަ ބަޔަކު ދަނީ ރާއްޖެޓީވީއަށް އެހީތެރިވަމުން\nކ. މާލެ 10 އޯގަސްޓު 2018 | ހުކުރު 17:09 1,888\nއެމްޑީޕީގެ ރިޔާށީ ކެންޑިޑޭޓް އިބްރާހިމް މުހައްމަދު ސާލިހް އަބުރުފުޅު ފަންޑު ހުޅުއްވައިދެއްވަނީ - މުހައްމަދު ޝަރުހާން\nބްރޯޑްކާސްޓިން ކޮމިޝަނުން ރާއްޖެޓީވީ ހަތަރު ވަނަ ފަހަރަށް ޖޫރިމަނާކޮށް، ދެ މިލިއަން ރުފިޔާ ދެއްކުމަށް އެންގުމާ ގުޅިގެން "ރާއްޖެޓީވީ އަބުރުފުޅު ފަންޑު" ހުޅުވައިފިއެވެ.\nހުކުރު ދުވަހުގެ ހަވީރު ރާއްޖެޓީވީ ކުރިމަތީގައި ބޭއްވި ރަސްމިއްޔާތެއްގައި އަބުރުފުޅު ފަންޑު ހުޅުއްވައި ދެއްވީ އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އީބޫ)އެވެ. ރާއްޖެޓީވީއަށް އެހީތެރިވުމަށްޓަކާ އަބުރުފުޅު ފަންޑު އިބޫ ހުޅުވައިދެއްވުމާ އެކު، ރާޢްޖެޓީވީއަށް ތާއިދު ކުރާ ގިނަ ފަރާތްތަކުން ވަނީ ރާއްޖެޓީވީއަށް ފައިސާގެ އެހީތެރިކަން ފޯރުކޮށްދޭން ފަށާފައެވެ.\nމާލޭގައި "ރާއްޖެޓީވީ އަބުރުފުޅު" ފަންޑު ފޮށި ހުޅުވިއިރު، އިދިކޮޅު ކޯލިޝަންގެ ރަނިންގމޭޓް ފައިސަލް ނަސީމު ވަނީ އަތޮޅު ތެރޭގެ ފުރަތަމަ ފަންޑު ފޮށި ޅ. ހިންނަވަރުގައި ވެސް ހުޅުއްވައިދެއްވާފައެވެ. ހިންނަވަރުގައި އަބުރުފުޅު ފަންޑު ފޮށި ހުޅުވުމާ އެކު، ގުޅިފައިވާ ޕާޓީތަކުގެ ފަރާތުން އެ ދަތުރުގައި ބައިވެރިވެވަޑައިގެން ތިއްބެވި ބޭފުޅުންނާއި ހިންނަވަރުގެ ގިނަ އަދަދެއްގެ ބަޔަކު ވަނީ ފައިސާގެ އެހީތެރިކަން ރާޢްޖެޓީއަށް ފޯރުކޮށްދެއްވާފައެވެ.\nރާއްޖެޓީވީން ބުނީ، އަތޮޅު ތެރެއިން ރާއްޖެޓީވީގެ އަބުރުފުޅު ފަންޑަށް އެހީތެރިވުމަށް ބޭނުންވާ ރަށްތަކުން ރާއްޖެޓީވީ އާއި ގުޅައިގެން އެކަން އިންތިޒާމް ކުރުމަށެވެ. އެގޮތުން ރާއްޖެޓީވީގެ ނަމްބަރު 3007771 އަށް ގުޅުއްވައި މައުލޫމާތު ސާފުކުރުމަށް ސްޓޭޝަނުން އެދެއެވެ.\nރާއްޖެޓީވީން ބުނީ، އަބުރުފުޅު ފަންޑު ހުޅުވުމަކީ އެއްގޮތަކަށް ވެސް ބްރޯޑްކޮމްއިން ނުހައްގުން އެޅި ފިޔަވަޅަށް ތަބާވުމަށް ނޫން ކަމަށެވެ. ނަމަވެސް މި ސްޓޭޝަނަށް އެކަމުގެ ސަބަބުން ލިބިދާނެ ދެރައަކަށްޓަކައި ކަމަށެވެ. އަދި އެހެން އެކަން ވެއްޖެނަމަ ރާއްޖޭގެ އެންމެ ގިނަ ބަޔަކު ބަލަމުން ދާ ޗެނަލަށް ހުއްޓުމެއް އައުމަކީ އެތަށް ރައްޔިތުންނެއް އެކަމާ ދެރަވެ ކަންބޮޑުވާނެ ކަމަކަށް ވާތީ ކަމަށްވެސް ރާއްޖެޓީވީން ބުންޏެވެ.\nކުރިއަށް އޮތް ރިޔާސީ އިންތިޚާބުގެ ފޯކަސް ގެއްލުވާލާ ރާއްޖެޓީވީގެ ނޫސްވެރިން ކުރާ މަސައްކަތަށް ހުރަސްއަޅާ ޖެއްސުން ކުރުމަށް އިންތިޚާބު ބޯމަތި ވެފައި އޮއްވާ ކުރި ބޮޑު ޖޫރިމަނާ ރާއްޖެޓީވީން ބަލައެއް ނުގަނެއެވެ. އަދި އެ މައްސަލަ އިތުރަށް މުރާޖައާ ކުރުމަށް އެދި ރާއްޖެޓީވީގެ ފަރާތުން ވަނީ އަލުން އެ ކޮމިޝަނަށް ހުށައަޅާފައެވެ.\nރާއްޖެޓީވީ ހަތަރު ވަނަ ފަހަރަށް ކުރި ޖޫރިމަނާ ސްޓޭޝަނުން ބަލައި ނުގަންނަ ހިނދު، މި ޖޫރިމަނާއަކީ ވެސް ކުރިން ފަހަރުތަކެކޭ އެއްގޮތަށް ބްރޯޑްކޮމްއިން ބޭ އިންސާފުން ކުރި، ސިޔާސީ ކުލަ ޖެހިފައިވާ ފިނޑި އަމަލެއްކަމަށް ސްޓޭޝަނުން ދެކެއެވެ.


Scholars cup gai dhivehi dharivarunnah kaamiyaabu | Mihaaru\nސްކޮލާސްކަޕްގެ ފައިނަލް ބުރުގައި ބައިވެރިވި ބިލަބޮންގް ސްކޫލުގެ ދަރިވަރުން.- ފޮޓޯ: ބިލަބޮންގް ސްކޫލުގެ\nސްކޮލާސްކަޕްގައި ދިވެހި ދަރިވަރުން ވަރަށް ކާމިޔާބު\n16 ނޮވެމްބަރ 2019 - 11:047comments\nވޯލްޑް ސްކޮލާސް ކަޕްގައި ދިވެހި ދަރިވަރުން ވިދާލައި ކާމިޔާބު ހޯދައިފި އެވެ.\nމިދިޔަ ހަފުތާގެ ހުކުރު ދުވަހުން ފެށިގެން މިދިޔަ ބުދަ ދުވަހުގެ ނިޔަލަށް އެމެރިކާގެ ޔޭލް ޔުނިވާސިޓީގައި ބޭއްވި މުބާރާތުގައި އަހުމަދިއްޔާ ސްކޫލާއި ބްރައިޓްވޭ ސްކޫލާއި ބިލަބޮންގުގެ އިތުރުން ޣިޔާސުއްދީން ސްކޫލު ވެސް ބައިވެރިވި އެވެ.\nއަހުމަދިއްޔާގެ ފަރާތުން، އިލްމީ ތަފާތު ޕްރޮގްރާމްތައް ހިމެނޭ އެ މުބާރާތުގައި ބައިވެރިވި ދަރިވަރު ފާތިމަތު އަނާން މަޖުދީ ވަނީ ރަން މެޑަލަކާއި ރިހި ދެ މެޑަލް ހޯދައިފަ އެވެ.\nސްކޮލާސްކަޕްގެ ފައިނަލް ބުރުގައި ބައިވެރިވި ޣިޔާސުއްދީން ސްކޫލުގެ ދަރިވަރުންތަކެއް- ފޮޓޯ: ޣިޔާސުއްދީން ސްކޫލު\nބްރައިޓްވޭ ސްކޫލުގެ ފަސް ދަރިވަރަކު ބައިވެރިވިއިރު އެ ދަރިވަރުން ވެސް ވަނީ ރަން ތިން މެޑަލް އަދި ރިހި ހަތް މެޑަލް ހޯދައިފަ އެވެ.\nމިފަހަރުގެ މުބާރާތުގައި ދެ ވަނައަށް އެންމެ ގިނަ މެޑަލް ހޯދީ ބިލަބޮންގް ސްކޫލުންނެވެ. އެ ސްކޫލުން ވަނީ 66 މެޑަލް ހޯދައިފަ އެވެ.\nސްކޮލާސްކަޕްގެ ފައިނަލް ބުރުގައި ބައިވެރިވި ބްރައިޓްވޭ ސްކޫލުގެ ދަރިވަރުންތަކެއް، ރާއްޖެއިން އދ. އަށް ކަނޑައަޅާފައި ހުންނަވާ މަންދޫބު، ތިލްމީޒާ (މ) އާއެކު ފޮޓޯއަކަށް ހުއްޓިލައިގެން - ފޮޓޯ: ބްރައިޓްވޭ ސްކޫލު\nއެންމެ ގިނަ މެޑަލް ހޯދި ޣިޔާސުއްދީން ސްކޫލުން 21 ދަރިވަރުން ބައިވެރިވި އެވެ. ޖޫނިއާ ބައިގައި ވާދަކުރި ދަރިވަރުން ވަނީ ރަން 17 މެޑަލާއި ރިހި 12 މެޑަލްގެ އިތުރުން ޓްރޮފީއެއް ހޯދައިފަ އެވެ. ސީނިއާ ކެޓަގަރީގައި ވާދަކުރި ދަރިވަރުން 18 ރަން މެޑަލާއި 23 ރިހި މެޑަލްގެ އިތުރުން ޓްރޮފީއެއް ހޯދައިފަ އެވެ.\nއެ ދަރިވަރުން ހޯދި ކާމިޔާބަށް ރައީސް އިބްރާހިމް މުހައްމަދު ސޯލިހު މަރުހަބާ ވިދާޅުވެ ކުރެއްވި ޓްވީޓެއްގައި ވިދާޅުވީ ބައިނަލްއަގުވާމީ މައިދާނުގައި ކާމިޔާބީތައް ހޯދަމުން އަންނާތީ ވަރަށް ފަހުރުވެވަޑައިގަންނަވާ ކަމަށެވެ.\nސްކޮލާސްކަޕްގެ ފައިނަލް ބުރުގައި އަހުމަދިއްޔާގެ ފަރާތުން ބައިވެރިވި ދަރިވަރު.- ފޮޓޯ: އަހުމަދިއްޔާ ސްކޫލް\nބަހުސްކުރުމާއި އެކި މައުލޫއުތަކުން އަންނަ ސުވާލުތަކަށް ޖަވާބު ދިނުމާއި ލިއުން ފަދަ ހުނަރުގެ މައްޗަށް ބިނާވެފައިވާ މި މުބާރާތުގައި މިއަހަރު 26 ގައުމަކުން އެތައް ހާސް ދަރިވަރުންތަކެއް ބައިވެރިވި އެވެ.\nއިތުރު ލިޔުންތައް ތައުލީމް ކިޔަވާކުދިން އަހުމަދިއްޔާ ސްކޫލް ޣިޔާސުއްދީން އިންޓަނޭޝަނަލް ސްކޫލް ބްރައިޓްވޭ އިންޓަނޭޝަނަލް ސްކޫލް